(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΟΣΤ΄

Δευτέρα, 08 Σεπτεμβρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας της Βουλευτή κ. Α. Λινού , σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Υποδομών και Μεταφορών:  
 i. με θέμα: «Τα μετωπικά διόδια και η κακή κατάσταση των υποδομών και του οδικού δικτύου της Εγνατίας Οδού στην Θράκη, θέτουν σε κίνδυνο την δημόσια ασφάλεια και στοιχίζουν σε ανθρώπινες ζωές», σελ.   
 ii. με θέμα: «Να ακυρωθεί η εγκατάσταση του ραντάρ του νέου αεροδρομίου στον λόφο της Παπούρας στο Καστέλλι Πεδιάδας Ηρακλείου Κρήτης, να μελετηθεί και να βρεθεί άλλη θέση τοποθέτησής του και να προστατευτούν τα αρχαιολογικά ευρήματα», σελ.   
 β) Προς τον Υπουργό Αγροτικής Ανάπτυξης και Τροφίμων:  
 i. με θέμα: «Να εξασφαλιστεί άμεσα η πλήρης άρδευση του κάμπου της Λαψίστας και το εισόδημα των αγροτών της περιοχής», σελ.   
 ii. με θέμα: «Μεροληπτική και άδικη η απόφαση απένταξης από το Μέτρο 23 για δικαιούχους καλλιεργητές ακτινιδίου στην Περιφερειακή Ενότητα Πιερίας», σελ.   
 iii. με θέμα: «Οσμή ενός ακόμα σκανδάλου της διακυβέρνησης της Νέας Δημοκρατίας συνιστά η λειτουργία ορισμένων διαπιστευμένων εταιρειών πιστοποίησης των βιολογικών προϊόντων», σελ.   
 iv. με θέμα: «Δύο χρόνια μετά τον "Daniel? αγνοούνται τα πορίσματα και οι αποζημιώσεις των δενδροκαλλιεργητών», σελ.   
 γ) Προς τον Υπουργό Εσωτερικών με θέμα: «Επιτακτικές, αφενός, η ανάγκη χρηματοδότησης του Δήμου Αλεξανδρούπολης για να προβεί στην προβλεπόμενη εισφορά σε χρήμα, σύμφωνα με το ν.1337/1983, όσον αφορά στην πράξη εφαρμογής του ρυμοτομικού σχεδίου επί της περιοχής Καλλιθέα-Ν. Χιλή, και αφετέρου, η λήψη πρόνοιας για μείωση του ποσοστού καταβολής εισφοράς σε χρήμα των οικοπεδούχων», σελ.   
 δ) Προς τον Υπουργό Υγείας:  
 i. με θέμα: «Θάνατος εβδομηνταεννιάχρονης στην Αίγινα λόγω έλλειψης οδηγού ασθενοφόρου», σελ.   
 ii. με θέμα: « Άγονες προκηρύξεις για την κάλυψη θέσεων παθολόγων στο Γενικό Νοσοκομείο Δράμας - επιτακτική η ανάγκη αντιμετώπισης του προβλήματος υποστελέχωσης της παθολογικής κλινικής», σελ.   
 ε) Προς τον Υπουργό Ανάπτυξης με θέμα: «H πληθυσμιακή και οικονομική ερήμωση της υπαίθρου στον βόρειο Έβρο», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου: Οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν σήμερα 8-9-2024 σχέδιο νόμου: «Καθορισμός αδικημάτων και κυρώσεων σε βάρος φυσικών και νομικών προσώπων για παραβίαση των περιοριστικών μέτρων της Ευρωπαϊκής Ένωσης, ενσωμάτωση Οδηγίας (ΕE) 2024/1226 του Ευρωπαϊκού Κοινοβουλίου και του Συμβουλίου της 24ης Απριλίου 2024 σχετικά με τον ορισμό των ποινικών αδικημάτων και των κυρώσεων για την παραβίαση των περιοριστικών μέτρων της Ένωσης και την τροποποίηση της Οδηγίας (ΕΕ) 2018/1673 και λοιπές διατάξεις», σελ.   
2. Κατάθεση Εκθέσεως Διαρκούς Επιτροπής: Η Διαρκής Επιτροπή Κοινωνικών Υποθέσεων καταθέτει τις εκθέσεις της στα σχέδια νόμων του Υπουργείου Υγείας: α) Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας σχετικά με τη συνεργασία στους διάφορους τομείς της υγειονομικής περίθαλψης» και β) «Κύρωση της Τροποποιητικής Συμφωνίας της Συμφωνίας μεταξύ των Κυβερνήσεων της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα της δημόσιας υγείας», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.  
   
ΟΜΙΛΗΤΕΣ

Α. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
  
Β. Επί των επικαίρων ερωτήσεων:  
  
 ΑΝΔΡΙΑΝΟΣ Ι. , σελ.   
 ΑΧΜΕΤ Ι. , σελ.   
 ΓΕΩΡΓΙΑΔΗΣ Σ. , σελ.   
 ΔΗΜΑΣ Χ. , σελ.   
 ΈΞΑΡΧΟΣ Ν. , σελ.   
 ΗΛΙΟΠΟΥΛΟΣ Α. , σελ.   
 ΚΟΚΚΑΛΗΣ Β. , σελ.   
 ΜΠΙΜΠΙΛΑΣ Σ. , σελ.   
 ΝΙΚΟΛΑΪΔΗΣ Α. , σελ.   
 ΠΑΠΑΔΑΚΗΣ Π. , σελ.   
 ΣΠΑΝΑΚΗΣ Β. , σελ.   
 ΣΥΝΤΥΧΑΚΗΣ Ε. , σελ.   
 ΤΑΧΙΑΟΣ Ν. , σελ.   
 ΤΣΑΒΔΑΡΙΔΗΣ Λ. , σελ.   
  
Γ. ΠΑΡΕΜΒΑΣΕΙΣ:  
  
 ΒΙΛΙΑΡΔΟΣ Β. , σελ.   
 ΚΑΖΑΜΙΑΣ Α. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΣΤ**΄**

Δευτέρα 8 Σεπτεμβρίου 2025

Αθήνα, σήμερα στις 8 Σεπτεμβρίου 2025, ημέρα Δευτέρα και ώρα 14.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του E΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σας γνωστοποιώ ότι με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι:

Οι υπ’ αριθμ. 1284/1-9-2025 και 1287/1-9-2025 επίκαιρες ερωτήσεις θα απαντηθούν από τον Υπουργό Υγείας κ Σπυρίδωνα - Άδωνι Γεωργιάδη.

Η υπ’ αριθμ. 1276/29-8-2025 επίκαιρη ερώτηση θα απαντηθεί από τον Υπουργό Υποδομών και Μεταφορών κ. Χρίστο Δήμα.

Η υπ’ αριθμ. 1268/27-8-2025 επίκαιρη ερώτηση θα απαντηθεί από τον Υφυπουργό Εσωτερικών κ. Βασίλειο - Πέτρο Σπανάκη.

Η υπ’ αριθμ. 1282/1-9-2025 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Η υπ’ αριθμ. 1296/1-9-2025 επίκαιρη ερώτηση θα απαντηθεί από τον Υφυπουργό Ανάπτυξης κ. Λάζαρο Τσαβδαρίδη.

Οι υπ’ αριθμ. 1283/1-9-2025, 1286/1-9-2025, 1288/1-9-2025 και 1289/1-9-2025 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Ιωάννη Ανδριανό.

Η υπ’ αριθμ. 1297/1-9-2025 επίκαιρη ερώτηση, που απευθύνεται προς τον Υπουργό Εσωτερικών κ. Θεόδωρο Λιβάνιο, δεν θα απαντηθεί λόγω αναρμοδιότητας.

Η υπ’ αριθμ. 1267/26-8-2025 επίκαιρη ερώτηση, που απευθύνεται προς την Υπουργό Παιδείας, Θρησκευμάτων και Αθλητισμού κ. Σοφία Ζαχαράκη, δεν θα απαντηθεί λόγω αναρμοδιότητας.

Η υπ’ αριθμ. 1275/28-8-2025 επίκαιρη ερώτηση, που απευθύνεται προς τον Υπουργό Υποδομών και Μεταφορών κ. Χρίστο Δήμα, δεν θα απαντηθεί λόγω αναρμοδιότητας.

Η υπ’ αριθμ. 1291/1-9-2025 επίκαιρη ερώτηση, που απευθύνεται προς τον Υφυπουργό στον Πρωθυπουργό κ. Γεώργιο Μυλωνάκη, δεν θα απαντηθεί λόγω αναρμοδιότητας.

Ξεκινάμε με την πρώτη με αριθμό 1276/29-8-2025 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιλχάν Αχμέτ, προς τον Υπουργό Υποδομών και Μεταφορών με θέμα: «Τα μετωπικά διόδια και η κακή κατάσταση των υποδομών και του οδικού δικτύου της Εγνατίας Οδού στην Θράκη, θέτουν σε κίνδυνο την δημόσια ασφάλεια και στοιχίζουν σε ανθρώπινες ζωές».

Κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Καλησπέρα, κύριε Υπουργέ.

Τον Απρίλιο του 2025 η χώρα μας συγκλονίστηκε από ένα τροχαίο ατύχημα στα μετωπικά διόδια στο Πολύμυλο, που δυστυχώς έχασαν τη ζωή τους δύο συνάνθρωποί μας με έναν φρικτό τρόπο. Ακριβώς μετά από τέσσερις μήνες στην Εγνατία Οδό Ξάνθης - Κομοτηνής τον Αύγουστο στο ύψος των διοδίων Ιάσμου είχαμε πάλι ένα τέτοιο φαινόμενο, με αποτέλεσμα να βρουν φρικτό θάνατο τρεις συνάνθρωποί μας, όπου τυλίχθηκε το αυτοκίνητό τους στις φλόγες λόγω μάλλον από τον αιφνιδιασμό του φορτηγού. Σύμφωνα με μαρτυρίες οδηγών και από ό,τι λέει και η δικογραφία στο σημείο υπήρχε ουρά οχημάτων λόγω του γεγονότος και υπήρχαν υψηλές ταχύτητες κυκλοφορίας.

Στο παρελθόν έχουν καταγραφεί κι άλλα τροχαία, κύριε Υπουργέ, στα μετωπικά διόδια της Εγνατίας, ενώ οι ουρές ιδιαίτερα τους καλοκαιρινούς μήνες λόγω και του αυξημένου τουρισμού και διέλευσης από τους κάθετους άξονες της Εγνατίας Οδού από την Κομοτηνή και από άλλες περιοχές αυξάνει την κίνηση.

Ταυτόχρονα έρχονται ξανά στην επιφάνεια τα διαχρονικά προβλήματα αυτού του διεθνούς αυτοκινητόδρομου. Πολύ φοβόμαστε ότι δεν πληροί τελικά, λόγω της κακής συντήρησης, και τις διεθνείς προδιαγραφές. Ενδεικτικό της κατάστασης είναι -όπως καταθέτουν οι υπηρεσίες- ότι μεταξύ Κομοτηνής και Ξάνθης στην Εγνατία Οδό υπάρχουν πενήντα κακοκατασκευάσματα που δημιουργούν προβλήματα. Μάλιστα η μεγαλύτερη επικινδυνότητα εντοπίζεται στο κομμάτι Ίασμος - Ξάνθη. Υπάρχει μεγάλη παράλειψη και θεωρούμε ότι εκτός από τον κακό φωτισμό και την έλλειψη άλλων προληπτικών μέτρων, δεν υπάρχουν και ΣΕΑ -ούτε ένα- μεταξύ της Αλεξανδρούπολης από τον Έβρο μέχρι και τη Θεσσαλονίκη.

Βέβαια αυτό βάσει της νομοθεσίας επίκειται στην ιδιωτική πρωτοβουλία, δηλαδή πρέπει κάποιος επενδυτής να έρθει. Αλλά όταν οι προδιαγραφές είναι τόσο σκληρές και το κόστος είναι τόσο μεγάλο, δεν μπορεί να έρθει κανένας να κάνει ΣΕΑ, με αποτέλεσμα να μην μπορούν να ξεκουραστούν οι οδηγοί των λεωφορείων, είναι υπερφορτωμένα με βενζίνη και πετρέλαιο ή άλλο εύφλεκτο υλικό, καθώς και τα αυτοκίνητα σταθμεύουν επάνω στα δεξιά του οδοστρώματος της Εγνατίας Οδού για φυσικές ανάγκες, για οποιαδήποτε ασθένεια, αιφνίδια ασθένεια, με αποτέλεσμα και όπως προκλήθηκε και το τελευταίο ατύχημα. Άρα, θεωρούμε εμείς ότι η ίδρυση των ΣΕΑ είναι θέμα αποκλιμάκωσης της επικινδυνότητας.

Βάσει αυτών ρωτάμε, κύριε Υπουργέ, τα εξής: Πρώτον, τι σκέφτεστε να κάνετε για την αντιμετώπιση αυτών των τεράστιων κινδύνων για την ανθρώπινη ζωή και την ασφάλεια που ανακύπτουν από τη λειτουργία των τοπικών διοδίων; Αυτό είναι το βασικό. Έχετε σχεδιασμό;

Δεύτερον, γιατί ως σήμερα η Εγνατία Οδός, παρά το υψηλό κόστος των διοδίων που καθημερινά καταβάλλουν οι πολίτες, παραμένει ένας ημιτελής και κατ’ επέκταση επικίνδυνος αυτοκινητόδρομος; Αυτό αποδεικνύεται, ειδικά στο τμήμα Έβρου - Θεσσαλονίκης χωρίς ΣΕΑ και με δεκάδες επικίνδυνα σημεία ως αποτέλεσμα ελλιπούς συντήρησης και εμφανέστατων πλημμελημάτων.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Κύριε συνάδελφε, η Εγνατία Οδός, όπως όλοι γνωρίζουμε, αποτελεί ένα από τα μεγαλύτερα και σημαντικότερα έργα υποδομής που υλοποιήθηκαν ποτέ στη χώρα μας, αλλά και το μεγαλύτερο ενιαίο τμήμα του διευρωπαϊκού δικτύου ΤΕΝ-Τ εντός της ελληνικής επικράτειας. Η λειτουργία του αυτοκινητόδρομου έχει αποδείξει πως πρόκειται για έναν αναπτυξιακό άξονα στρατηγικής σημασίας, ο οποίος μεταξύ άλλων συμβάλλει καθοριστικά στη διευκόλυνση των μεταφορών, στην ενίσχυση της βιομηχανίας και στην ανάπτυξη του τουρισμού.

Σε ό,τι αφορά το πρώτο σκέλος της ερώτησης σχετικά με τη λειτουργία του αυτοκινητόδρομου και ειδικότερα τα ζητήματα οδικής ασφάλειας με αφορμή τα δύο πρόσφατα τραγικά δυστυχήματα, θέλω να είμαι σαφής. Η Εγνατία Οδός συνιστά ένα σύγχρονο αυτοκινητόδρομο, ο οποίος έχει κατασκευαστεί με όλους τους κανόνες της τέχνης και της επιστήμης και πληροί όλες τις σύγχρονες ευρωπαϊκές προδιαγραφές, καθώς -όπως προανέφερα- είναι τμήμα του διευρωπαϊκού δικτύου. Μάλιστα σύμφωνα με τα στοιχεία της «Εγνατίας Οδού Α.Ε.» που αποτελεί σήμερα τον φορέα διαχείρισης του έργου, οι δείκτες της οδικής της ασφάλειας βρίσκονται στο ίδιο επίπεδο με τους λοιπούς αυτοκινητόδρομους.

Φυσικά, η ασφάλεια ενός αυτοκινητόδρομου δεν εξαρτάται μόνο από την ποιότητα κατασκευής του έργου, αλλά και την ορθή εφαρμογή των κανόνων του κώδικα οδικής κυκλοφορίας. Γι’ αυτόν τον λόγο πριν τρεις μήνες προχωρήσαμε ως Κυβέρνηση στην κύρωση του νέου Κώδικα Οδικής Κυκλοφορίας με τον ν.5209/2025, ο οποίος εκτός των άλλων εισάγει αφενός ένα συνεκτικό και κλιμακωτό σύστημα κυρώσεων και αφετέρου αυστηροποίηση των ποινών σε περιπτώσεις υποτροπής, ιδίως για παραβάσεις που σχετίζονται με κρίσιμους παράγοντες πρόκλησης σοβαρών τροχαίων ατυχημάτων, όπως τα δύο ατυχήματα που αναφέρατε εσείς.

Αυτό θεωρούμε πως είναι μια πράξη αδιαπραγμάτευτης θεσμικής ευθύνης και συλλογικής βούλησης, που αποσκοπεί στην ενίσχυση και θωράκιση της οδικής ασφάλειας και κατ’ επέκταση στην προστασία της ανθρώπινης ζωής ως υπέρτατο αγαθό.

Όσον αφορά τώρα το δεύτερο σκέλος της ερώτησης και την εφαρμογή των κανόνων που αναφέρονται στην Οδηγία 2022/362 θέλω να διευκρινίσω το εξής: Το 2017 δημοπρατήθηκε από το ΤΑΙΠΕΔ διαγωνισμός παραχώρησης της «Εγνατίας Οδός Α.Ε.». Η σύμβαση μεταξύ του Ελληνικού Δημοσίου και της εταιρίας παραχώρησης υπεγράφη στις 29 Μαρτίου του 2024 με έναρξη αυτήν ως το τέλος του 2025. Η νέα σύμβαση παραχώρησης για την Εγνατία οδό και τους κάθετους άξονες, η οποία υπεγράφη τον Μάρτιο του 2024 ενσωματώνει πλήρως τις ευρωπαϊκές προβλέψεις, καθώς περιλαμβάνει ρητά τις διατάξεις της Οδηγίας 1999/62, όπως τροποποιήθηκε με την Οδηγία 2022/362. Αυτό σημαίνει ότι η πολιτική διοδίων, όπως προβλέπεται στη σύμβαση είναι απολύτως συμβατή με το Ενωσιακό Δίκαιο, ενώ η σχετική σύμβαση έχει, ήδη, ελεγχθεί και εγκριθεί από την Ευρωπαϊκή Επιτροπή.

Θα συνεχίσω και στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε συνάδελφε.

**ΙΛΧΑΝ ΑΧΜΕΤ:** Θέλω να αρχίσω την τοποθέτησή μου από εκεί που τελειώσατε, γιατί αναφερθήκατε στην Οδηγία 362/2022 η οποία ήταν και μέρος της ερώτησής μας. Όμως οι υποχρεώσεις της Οδηγίας δεν αφορούν μόνο την ασφάλεια του δικτύου, αλλά και την υποχρέωσή σας για το αναλογικό σύστημα. Και μάλιστα θέλω να μας απαντήσετε στη δευτερολογία σας αν η χώρα μας η Ελλάδα μαζί με τη Βουλγαρία και την Πολωνία έχουν παραπεμφθεί στο Δικαστήριο της Ευρωπαϊκής Ένωσης ή όχι. Ακούμε και έχουμε την πληροφόρηση ότι έχει παραπεμφθεί στο Ευρωπαϊκό Δικαστήριο για μη ενσωμάτωση εντός της προθεσμίας, μέχρι 25 Μαρτίου του 2024, την οποία αναφέρατε, και το αναλογικό ηλεκτρονικό σύστημα πληρωμής. Προς αυτό θα ήθελα μία απάντηση.

Κύριε Υπουργέ, βρίσκομαι σήμερα εδώ με αφορμή το ατύχημα που έγινε στον Ίασμο και να σας μεταφέρω την αγωνία και την ανησυχία όλων των συμπολιτών μας. Σαφώς ο Ποινικός Κώδικας και ο νέος Κώδικας Οδικής Κυκλοφορίας είναι ένα μέτρο πρόληψης αποτροπής, ώστε οι οδηγοί να προσέχουν και να μην προκαλούνται ατυχήματα. Όμως υπάρχει και η υποχρέωση της Κυβερνήσεως της πολιτείας του κράτους για ασφαλείς συγκοινωνίες, δηλαδή το δικαίωμα να διέρχονται με ασφάλεια στις συγκοινωνίες, το οποίο ισχύει και για την Εγνατία Οδό. Είναι μια άλλη παράμετρος αυτή, την οποία σήμερα και συζητάμε πέρα από τον ΚΟΚ. Δεν μιλάμε για μεμονωμένα περιστατικά, αλλά για μια συστηματική αδυναμία κατ’ εμάς στην Εγνατία Οδό. Και τι εννοώ όταν λέω συστηματική αδυναμία; Κατ’ αρχήν η σήμανση δεν υπάρχει. Είναι εντελώς ανεπαρκής. Αν διατάξετε μία μελέτη θα το διαπιστώσετε. Ο φωτισμός, ιδίως στα διόδια το βράδυ είναι ελλιπής και δεν υπάρχει αρκετή σήμανση από πριν, ούτως ώστε να μην αιφνιδιάζονται οι οδηγοί που έρχονται είτε τη μέρα είτε την νύχτα και έρχονται αντιμέτωποι με ουρά.

Είπατε ότι η Εγνατία Οδός είναι ένας άξονας ανάπτυξης. Συμφωνώ μαζί σας. Είναι ο μεγαλύτερος άξονας ανάπτυξης φιλίας που ενώνει τα έθνη, το εμπόριο, αλλά, δυστυχώς, εφόσον υπάρχουν αυτά τα πλημμελήματα μετατρέπεται σε μια παγίδα κινδύνου από άξονα ανάπτυξης. Αυτά τα γεγονότα της μη ασφάλειας στην Εγνατία Οδό επηρεάζουν και την ψυχολογία των Ευρωπαίων οι οποίοι έρχονται και επισκέπτονται την πατρίδα μας.

Κύριε Υπουργέ, σε κάθε περίπτωση η ανθρώπινη ζωή δεν μπορεί να μπαίνει σε δεύτερη μοίρα απέναντι στην είσπραξη διοδίων. Τα μετωπικά διόδια πώς αντιμετωπίστηκαν και όλοι αυτοί οι κίνδυνοι στην Ευρώπη; Αν ρίξουμε μια ματιά στη διεθνή πρακτική θα δούμε ότι σιγά-σιγά τα μετωπικά διόδια εγκαταλείπονται. Μία μέθοδος είναι να υπάρχει διέλευση, χωρίς να υπάρχει είσπραξη. Δηλαδή καταργούμε τους υπαλλήλους. Κάτι, βέβαια, που θα δημιουργήσει πρόβλημα στους εργαζόμενους. Είναι, όμως, μία πρακτική που εφαρμόζεται στην Ευρώπη, η οποία προπληρώνεται ξέρετε στην Εγνατία Οδό. Μια άλλη λύση στην Ευρώπη είναι ότι μπαίνουν διόδια στους κάθετους δρόμους. Δηλαδή είναι ελεύθερη η ταχεία διέλευση στα μετωπικά διόδια, περνάς free και μετά όπου βγεις πληρώνεις το αντίτιμο.

Και τελειώνω, κύριε Πρόεδρε.

Θα ήθελα στη δευτερολογία σας γιατί δεν αναφερθήκατε καθόλου στον σχεδιασμό, να μας πείτε τι θα γίνει με τον γενικό σχεδιασμό για την Εγνατία Οδό και ποιες είναι οι προθέσεις σας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Αρχικά να πω ότι όσον αφορά τη συμμόρφωση με το Ευρωπαϊκό Δίκαιο θα σας πω ότι είμαστε στη διαδικασία έκδοσης του προεδρικού διατάγματος. Άρα θεωρούμε ότι θα υπάρξει και πλήρης συμμόρφωση.

Οφείλω, όμως, να διευκρινίσω κάποια πράγματα όσον αφορά τους ισχυρισμούς περί υψηλού κόστους διοδίων για τους χρήστες της Εγνατίας Οδού. Κάτι τέτοιο δεν ευσταθεί κύριε συνάδελφε, καθώς πρόκειται για το χαμηλότερο κόστος σε σύγκριση με τους υπόλοιπους αυτοκινητόδρομους. Συγκεκριμένα στην Εγνατία Οδό το κόστος διοδίων είναι 4 λεπτά ανά χιλιόμετρο. Εδώ να τονίσω ότι μέχρι και σήμερα όλοι οι μόνιμοι κάτοικοι στις περιφερειακές ενότητες Ξάνθης, Ροδόπης και Έβρου, κάτι το οποίο ξέρετε πολύ καλά, διαθέτουν απαλλαγές διοδίων, δηλαδή δωρεάν διέλευση από τους τοπικούς σταθμούς διοδίων της Εγνατίας Οδού.

Αναφορικά με τους σταθμούς εξυπηρέτησης αυτοκινητιστών στους οποίους κάνατε αναφορά, επισημαίνεται ότι η χωροθέτησή τους έχει εγκριθεί με ενέργειες από την «Εγνατία Οδό Α.Ε.», χωρίς ωστόσο να υλοποιηθεί η κατασκευή. Αυτό συνέβη διότι η οδός περιήλθε το 2012 στο ΤΑΙΠΕΔ, το οποίο αποφάσισε ότι η υλοποίηση των ΣΕΑ θα γίνει από τον μελλοντικό παραχωρησιούχο. Άρα τα προβλεπόμενα ΣΕΑ θα κατασκευαστούν εντός των προθεσμιών που ορίζει η σύμβαση παραχώρησης της Εγνατίας Οδού. Θα κάνω αναφορά συγκεκριμένη.

Επιπλέον δεν τίθεται κανένα ζήτημα μη συντήρησης των οδοστρωμάτων στην Εγνατία Οδό. Συγκεκριμένα στη Θράκη, όπως γνωρίζετε έχει εκτελεστεί τα τελευταία χρόνια σειρά έργων ενώ πραγματοποιήθηκε πλήρης αποκατάσταση του τμήματος από Κομοτηνή έως το Τελωνείο Κήπων. Όσον αφορά στο τμήμα μέχρι τη Θεσσαλονίκη αναφέρω ότι συνεχίζουν να υλοποιούνται εργασίες αποκατάστασης και συγκεκριμένα στο υποτμήμα της παράκαμψης Καβάλας και στο υποτμήμα μεταξύ Κόμβου Λαγκαδά και Νυμφόπετρας. Επιπρόσθετα σε καθημερινή βάση ελέγχουμε τα τμήματά της προκειμένου να πραγματοποιηθούν τεχνικές εργασίες αποκατάστασης σημειακών φθορών. Θέλω, όμως, να συμφωνήσω μαζί σας και να σας πω ότι ναι, απαιτούνται ακόμα περισσότερες συντηρήσεις σε αρκετά τμήματα της Εγνατίας Οδού. Έχετε δίκιο σε αυτό που επισημαίνετε και είναι κάτι το οποίο οπωσδήποτε ο παραχωρησιούχος θα το δει το αμέσως επόμενο χρονικό διάστημα.

Θέλω να θυμίσω πως σε ό,τι αφορά την οδική ασφάλεια η Κυβέρνηση της Νέας Δημοκρατίας, του Κυριάκου Μητσοτάκη έχει αποδείξει πως δεν κάνει εκπτώσεις ούτε συμβιβάζεται με ημίμετρα. Έκανα αναφορά πριν στον Κώδικα Οδικής Κυκλοφορίας. Θέλω όμως να τονίσω ότι το Υπουργείο Υποδομών και Μεταφορών από τον Δεκέμβριο του 2023 υλοποιεί αυξημένα μέτρα οδικής ασφάλειας στην Πατρών - Πύργου όπου εκεί μηδενίσαμε τις μετωπικές συγκρούσεις, μειώσαμε κατά 80% τα θανατηφόρα ατυχήματα. Ίδια τέτοια μέτρα έχουμε αρχίσει και υλοποιούμε και στην Κρήτη στον ΒΟΑΚ. Ειδικότερα εδώ και έναν μήνα από τα Χανιά ως το Κολυμβάρι και στον Νομό Ηρακλείου από τα Λινοπεράματα έως το Ηράκλειο με στόχο πάλι να έχουμε μηδενισμό στις μετωπικές συγκρούσεις και μείωση των ατυχημάτων στο Πάτρα - Πύργος, όπου η εμπειρία μας έδειξε ότι είχαμε και καλύτερη ροή κυκλοφορίας.

Κλείνοντας, θα σας πω ότι η Κυβέρνησή μας είναι αισιόδοξη ότι η ολοκλήρωση της παραχώρησης της Εγνατίας Οδού θα λάβει χώρα εντός του 2025. Άρα, αυτό σημαίνει ότι ο παραχωρησιούχος θα έχει τη δυνατότητα, προφανώς, και την υποχρέωση να προβεί και σε επιπλέον συντηρήσεις είτε αφορά σήραγγες, γέφυρες και το οδόστρωμα και θα μπορέσει να προχωρήσει προφανώς στην εγκατάσταση στα ΣΕΑ, ώστε ό,τι επιπλέον βελτιώσεις μπορούμε να κάνουμε στην Εγνατία Οδό να τις κάνουμε όσο το δυνατόν νωρίτερα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την ένατη με αριθμό 1283/1-9-2025 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας του Κομμουνιστικού Κόμματος Ελλάδας κ. Νικολάου Έξαρχου προς τον Υπουργό Αγροτικής Ανάπτυξης και Τροφίμων με θέμα: «Να εξασφαλιστεί άμεσα η πλήρης άρδευση του κάμπου της Λαψίστας και το εισόδημα των αγροτών της περιοχής»

Παρακαλώ, κύριε συνάδελφε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Κύριε Υπουργέ, οι αγρότες που καλλιεργούν τον κάμπο της Λαψίστας Ιωαννίνων κινδυνεύουν από ολοκληρωτική καταστροφή, αφού το νερό της τάφρου κρίθηκε ακατάλληλο για άρδευση λόγω ύπαρξης επικίνδυνων μικροβίων και βακτηρίων με βάση τους ελέγχους που έγιναν και δεν δόθηκε άδεια χρήσης στον αντίστοιχο ΤΟΕΒ.

Η απαγόρευση αυτή έχει ως αποτέλεσμα οι καλλιέργειες των αγροτών κυρίως καλαμπόκι, τριφύλλι και πατάτες, να μην ποτιστούν και οι αγρότες ουσιαστικά να μείνουν χωρίς εισόδημα. Η ζημιά αυτή έρχεται να προστεθεί στο τεράστιο κόστος παραγωγής, στις εξευτελιστικές τιμές πώλησης που επιβάλλουν οι μεγαλέμποροι, αλλά και στα διάφορα χαράτσια που επιβάλλονται στους αγρότες. Ουσιαστικά αποτελεί την ταφόπλακα της τοπικής αγροτικής παραγωγής.

Η ευθύνη δεν είναι των αγροτών, αλλά των εκάστοτε κυβερνήσεων και της τοπικής διοίκησης που δεν πήραν διαχρονικά απολύτως κανένα μέτρο, ώστε η τάφρος να μην καταλήξει να γίνει χαβούζα ανεπεξέργαστων αστικών και βιομηχανικών λυμάτων. Παρόλο που για χρόνια υπήρχαν καταγγελίες, δεν υπήρχε κανένας έλεγχος, ώστε να καθαρίζονται και να διασφαλίζεται η διάθεση καθαρού και όχι ρυπογόνου νερού.

Αυτό είναι το αποτέλεσμα της διαχρονικής πολιτικής όλων των κυβερνήσεων, αλλά και της τοπικής διοίκησης, περιφέρειας και δήμων, που για χρόνια δεν έχουν μεριμνήσει για την εκπόνηση των αναγκαίων έργων που θα στηρίζουν τους βιοπαλαιστές αγρότες και κτηνοτρόφους, ενώ επιδοτούν και δίνουν προτεραιότητα σε έργα που εξυπηρετούν τα κέρδη των λίγων και αφήνουν ανεξέλεγκτες τις βιομηχανίες να ρυπαίνουν.

Ρωτάμε, λοιπόν: Τι μέτρα θα πάρει η Κυβέρνηση για την αναπλήρωση του χαμένου εισοδήματος από το μη πότισμα των καλλιεργειών των αγροτών του κάμπου της Λαψίστας και την άμεση λύση του αρδευτικού για την κάλυψη όλων των καλλιεργειών στον κάμπο, με αποκλειστική κρατική χρηματοδότηση χωρίς σύμπραξη δημόσιου ιδιωτικού τομέα και επιβάρυνση των αγροτών, στο πλαίσιο της διαχείρισης των υδάτων στο σύνολο της κάθε υδρολογικής λεκάνης από τις κρατικές και περιφερειακές υπηρεσίες;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, αξιότιμε κύριε συνάδελφε, το πρόβλημα που περιγράφετε είναι υπαρκτό και οξύ και σύμφωνα με την ενημέρωση που έχουμε από την Περιφέρεια Ηπείρου, πράγματι υπάρχει αδυναμία άρδευσης του κάμπου Λαψίστας - Κρύας εξαιτίας ρυπαντικού φορτίου που διαπιστώθηκε στην τάφρο Λαψίστας, η οποία είναι αποδέκτης εκροών του βιολογικού καθαρισμού της ΔΕΥΑ Ιωαννίνων, αλλά και βιομηχανιών που δραστηριοποιούνται στην περιοχή.

Επισημαίνω, ωστόσο, ότι η εγκατάσταση επεξεργασίας λυμάτων είναι ευθύνη, όπως είπατε κι εσείς, της Δημοτικής Επιχείρησης Ύδρευσης και Αποχέτευσης Ιωαννίνων, η οποία ελέγχεται από τις αρμόδιες υπηρεσίες του Υπουργείου Περιβάλλοντος και Ενέργειας και της Αποκεντρωμένης Διοίκησης. Εξ όσων γνωρίζουμε, μάλιστα, σε προηγούμενους ελέγχους διαπιστώθηκαν παραβάσεις και εκροή ανεπεξέργαστων υγρών λυμάτων προς την τάφρο Λαψίστας και επιβλήθηκαν οι προβλεπόμενες κυρώσεις, ενώ είναι σε εξέλιξη και νέος έλεγχος του Υπουργείου Περιβάλλοντος.

Ακόμη τα αρδευτικά έργα, σύμφωνα με τον ν.4456/2017 και ειδικότερα με την υπ’ αριθμόν 3252/99092/2017 απόφαση του Υπουργείου Αγροτικής Ανάπτυξης και Τροφίμων, μετά την κατασκευή τους μεταβιβάζονται για διοίκηση, λειτουργία και συντήρηση, σε γενικούς και τοπικούς οργανισμούς εγγείων βελτιώσεων, δηλαδή τους ΓΟΕΒ και τους ΤΟΕΒ.

Με τη βεβαιότητα, λοιπόν, ότι οι αρμόδιοι συνάδελφοι Υπουργοί, και ιδίως των Υπουργείων Περιβάλλοντος και Ενέργειας και Υποδομών και Μεταφορών, θα σας απαντήσουν σε ό,τι αφορά τα πεδία των δικών τους αρμοδιοτήτων για το πρόβλημα της Λαψίστας, προσωπικά οφείλω από το Βήμα αυτό να σας ενημερώσω σχετικά με τις συγκεκριμένες αρμοδιότητες του Υπουργείου Αγροτικής Ανάπτυξης και Τροφίμων.

Σας ευχαριστώ γιατί μου δίνετε την ευκαιρία να αναφερθώ στο συνολικότερο και οξύτατο πρόβλημα της κάλυψης των αρδευτικών αναγκών που ταλανίζει πολλές περιοχές της χώρας, επομένως, και την περιοχή που αναφέρεται στην ερώτησή σας.

Οι κλιματικές συνθήκες, όπως έχουν διαμορφωθεί τα τελευταία χρόνια, απαιτούν αφενός μια ενιαία στρατηγική με συγκεκριμένα έργα, πολιτικές και πρωτοβουλίες και αφετέρου μια συνολικότερη αλλαγή στη λογική χρήσης και διαχείρισης του νερού.

Από την πλευρά των παραγωγών χρειάζεται επίσης η αυστηρά ορθολογική χρήση του νερού με τη στροφή, όπου και στον βαθμό που αυτό είναι εφικτό, σε νέες πρακτικές άρδευσης ή και καλλιέργειες με στόχο την εξοικονόμηση του νερού.

Από την άλλη πλευρά η πολιτεία οφείλει βεβαίως να αναλάβει πρωτοβουλίες για να δείξει αυτήν την κατεύθυνση, αλλά και για να διασφαλίσουμε τις απαιτούμενες υποδομές για την αντιμετώπιση αυτής της νέας πραγματικότητας.

Για το Υπουργείο και συνολικά για την Κυβέρνηση η βελτιστοποίηση του υφιστάμενου υδατικού αποθέματος και η αποδοτικότερη διαχείριση των υδάτων στον γεωργικό τομέα αποτελεί στρατηγικό στόχο.

Στο πλαίσιο αυτό χρηματοδοτούνται, μεταξύ άλλων, έργα για τον εκσυγχρονισμό των υφιστάμενων αρδευτικών και έργα για την ταμίευση σημερινών απορροών.

Αναλυτικότερα θα αναφερθώ στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε συνάδελφε, έχετε τον λόγο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Κύριε Υπουργέ, επειδή δεν αναφερθήκατε συγκεκριμένα και επειδή και στη σύσκεψη που έγινε είπατε για τις κλιματικές συνθήκες, θα πρέπει να σας πω ότι είναι άλλο πράγμα η ανομβρία, η οποία είναι ένα περιοδικό φαινόμενο, επαναλαμβανόμενο βεβαίως, αν και δεν είναι στα ιστορικά χαμηλά -ιστορικά χαμηλά ήταν πριν από είκοσι δύο χρόνια περίπου - είναι άλλο πράγμα, όμως, η λειψυδρία. Η λειψυδρία είναι η αδυναμία της Κυβέρνησης και του αστικού κράτους να ικανοποιήσει τις λαϊκές ανάγκες σε ύδρευση και άρδευση.

Διότι αδυναμία του κράτους είναι, κύριε Υπουργέ, η αξιοποίηση μόνον του 8% του βρόχινου νερού στη χώρα μας. Αδυναμία της Κυβέρνησης και του αστικού κράτους είναι το γεγονός ότι πάνω από το 40% του νερού χάνεται από τα απαρχαιωμένα δίκτυα.

Όμως, ακόμη κι αν θεωρήσουμε ως δεδομένη την κλιματική κρίση, που κατά την άποψη όλων των κυβερνήσεων και της δικής σας είναι η αιτία για όλα τα δεινά, τότε είναι αδιανόητο να χάνονται ποσότητες νερού στην περιοχή μας λόγω ρύπανσης που θα μπορούσε να αποφευχθεί αν είχαν παρθεί όλα τα απαραίτητα μέτρα. Είναι, λοιπόν, αδιανόητο. Και, βέβαια, παρά το γεγονός ότι τα νερά στην περιοχή μας επαρκούν για την κάλυψη των αναγκών, τουλάχιστον αυτό λένε οι μελέτες των ειδικών, δεν αξιοποιούνται σωστά και ανάλογα με τις ανάγκες, γιατί φυσικά δεν υπάρχουν έργα υποδομής, όπως σωστά είπατε, γιατί στον συγκεκριμένο κάμπο, κύριε Υπουργέ, εδώ και πενήντα χρόνια δεν έχει γίνει το παραμικρό. Ό,τι βρέξει ας κατεβάσει, αυτή είναι η λογική. Γιατί και να καθαριστεί η τάφρος, πάλι το νερό δεν φτάνει για να ποτιστούν οι καλλιέργειες. Πέρυσι και πρόπερσι ξανακόπηκε το νερό αρχές Αυγούστου και δεν είχαν να ποτίσουν.

Άρα, χρειάζονται έργα -και είναι γνωστά- για τη συλλογή, αποθήκευση και διοχέτευση του βρόχινου νερού, τα οποία δεν υπάρχουν. Χρειάζονται έργα για την εξοικονόμηση και αύξηση της αποδοτικότητας του νερού, που δεν υπάρχουν. Χρειάζονται έργα για τη μείωση των απωλειών στα δίκτυα, που είναι απαρχαιωμένα. είναι Στον Δήμο Ιωαννιτών είναι στο 45%. Χρειάζεται αλλαγή μεθόδων άρδευσης βεβαίως και όχι με μία ανοιχτή τάφρο. Αυτά είναι προϊστορικά μέσα, κύριε Υπουργέ. Και βεβαίως χρειάζονται έργα για την ανακύκλωση και τη χρησιμοποίηση του νερού με επεξεργασία και επαναχρησιμοποίηση για άρδευση, γνωστές λύσεις που εφαρμόζονται δεκαετίες τώρα. Δεν είμαστε εμείς οι εφευρέτες.

Γιατί, λοιπόν, δεν ιεραρχούνται αυτά τα έργα τα τελευταία είκοσι χρόνια που άλλαξαν όλων των λογιών οι κυβερνήσεις; Είναι όλες ανίκανες; Είναι όλες αδιάφορες; Κατά τη γνώμη μας, όχι, κύριε Υπουργέ.

Ήταν και είναι, όμως, πολύ ικανές ταυτόχρονα να προωθούν τα συμφέροντα του μεγάλου κεφαλαίου. Και θα σας αναφέρω χαρακτηριστικό παράδειγμα. Στην ίδια περιοχή, την ίδια στιγμή που δεν έγινε το παραμικρό έργο για πενήντα χρόνια στον κάμπο της Λαψίστας την ίδια χρονιά για να μπορούν να ποτίζουν οι βιοπαλαιστές αγρότες, την ίδια ώρα που απεντάσσονται από το Ταμείο Ανάκαμψης έργα για ύδρευση-άρδευση 300 εκατομμύρια ευρώ, την ίδια στιγμή στις δύο μεγάλες βιομηχανίες εμφιάλωσης νερού στα Γιάννενα, που γειτνιάζουν με τη συγκεκριμένη περιοχή, δίνετε από το ίδιο ταμείο πάνω από 80 εκατομμύρια ευρώ.

Αυτές, λοιπόν, είναι οι προτεραιότητές σας και της δικής σας, όπως και των προηγούμενων κυβερνήσεων. Από τη μια μεριά οι βιοπαλαιστές αγρότες να μην μπορούν να ποτίζουν τα χωράφια τους για να σταθούν στο βιος τους και από την άλλη τα κέρδη των βιομηχανιών να αυξάνονται. Αυτή, λοιπόν, είναι και η πολιτική που μετατρέπει το νερό σε εμπόρευμα από κοινωνικό αγαθό. Και βεβαίως, είναι κεντρική πολιτική της Ευρωπαϊκής Ένωσης και στοχεύει, όπως και συνολικά η ΚΑΠ, στον αφανισμό των μικρών βιοπαλαιστών αγροτών και στη συγκέντρωση της γης και της παραγωγής σε λίγα χέρια.

Αν δείτε τον πίνακα της ΕΛΣΤΑΤ για τους αγρότες στα Γιάννενα, κύριε Υπουργέ -είναι εδώ επίσημος πίνακας της ΕΛΣΤΑΤ- η συντριπτική πλειονότητα των αγροτών είναι από εξήντα πέντε χρόνων και πάνω και πάνω από εβδομήντα. Καταλαβαίνετε πού πάει το πράγμα.

Επομένως, λοιπόν, είναι μονόδρομος -αν θέλετε να μιλάτε έστω και για την ελάχιστη στήριξη των αγροτών- και δεν μπορούν να συμβιβαστούν με τίποτα λιγότερο οι αγρότες του κάμπου της Λαψίστας από την άμεση αποζημίωση της παραγωγής, που καταστράφηκε από την δική σας ευθύνη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τελειώνω, κύριε Πρόεδρε.

Διαφορετικά από τα χρέη που θα συσσωρευτούν δεν θα μπορέσουν να καλλιεργήσουν τη νέα περίοδο τριφύλλι, που έχει 180 ευρώ το στρέμμα καλλιεργητικά έξοδα, το καλαμπόκι 230 και οι πατάτες 700 ευρώ το στρέμμα.

Άμεση λύση του αρδευτικού για την κάλυψη όλων των καλλιεργειών. Λεφτά υπάρχουν. Ανακοινώσατε 4,6 δισεκατομμύρια προχθές το υπερπλεόνασμα για τους πρώτους έξι μήνες. Και όσο για τις ευθύνες των δήμων και των περιφερειών, δικοί σας είναι, κύριε Υπουργέ. Βρείτε τα και λύσετε το πρόβλημα.

Τελειώνοντας, στην Ήπειρο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε συνάδελφε, ομιλείτε πέντε λεπτά.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τελειώνω, κύριε Πρόεδρε.

Στην Ήπειρο χρωστάτε στους καλλιεργητές καλαμποκιού την περσινή αποζημίωση από τον καύσωνα με το μέτρο 23.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Θα χρειαστώ δέκα δευτερόλεπτα, κύριε Πρόεδρε.

Είναι 24 ευρώ το στρέμμα. Ενώ στην υπόλοιπη Ελλάδα το δώσατε, στην Ήπειρο με πρόσχημα ότι δεν το βεβαίωσαν οι γεωπόνοι, δεν το δώσατε. Πώς θα το βεβαίωναν; Τον Μάρτιο το ανακοινώσατε. Ήταν, ήδη, τα χωράφια καλλιεργημένα. Λοιπόν, εδώ θα πρέπει να αποζημιωθούν οι αγρότες, όπως και στην υπόλοιπη Ελλάδα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, παρακαλώ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Πρέπει να μου δώσετε λίγο χρόνο παραπάνω, γιατί έθεσε ο κύριος συνάδελφος και κάποια θέματα που είναι και εκτός της ερώτησης, όπως για το μέτρο 23.

Κύριε συνάδελφε, εγώ πιστεύω ότι πρέπει να συμφωνήσουμε όλοι και συμφωνούμε ότι λειψυδρία πραγματικά απειλεί την πρωτογενή παραγωγή και είναι αποτέλεσμα σε μεγάλο βαθμό της κλιματικής αλλαγής.

Βεβαίως, χρειάζονται έργα υποδομής και θα αναφερθώ στον χρόνο που έχω στη διάθεσή μου σε όλα αυτά τα διαθέσιμα χρηματοδοτικά εργαλεία για την αποδοτικότερη διαχείριση των υδάτων και, βεβαίως, στις δράσεις που υλοποιούμε στην κατεύθυνση αυτή.

Τώρα, επειδή είπατε και για το υπερπλεόνασμα, που έχει πλέον ο προϋπολογισμός, θέλω να σας θυμίσω και να τονίσω ότι αυτό το πλεόνασμα γυρίζει στην κοινωνία και, ήδη, τα μέτρα που ανακοινώθηκαν από τον Πρωθυπουργό στην ΔΕΘ, στην Έκθεση, αφορούν μεγάλο τμήμα του ελληνικού λαού και των Ελλήνων και Ελληνίδων, όπως πολύτεκνους, τρίτεκνους γενικά την οικογένεια, ελαφρύνσεις σε μισθωτούς με τις μειώσεις των φορολογικών συντελεστών, σε ελεύθερους επαγγελματίες που αφορούν μία μεγάλη μερίδα και αυτό το πλεόνασμα γυρίζει πάλι στην κοινωνία όπως και ανακοινώθηκαν από τον Πρωθυπουργό εχθές.

Πρώτον, λοιπόν, να περάσω στις δράσεις που αναφέρθηκα το «Ύδωρ 2.0», το μεγαλύτερο πρόγραμμα αρδευτικών έργων των τελευταίων πενήντα ετών με έργα τα οποία θα πραγματοποιηθούν μέσω ΣΔΙΤ με χρηματοδότηση από το Ταμείο Ανάκαμψης και το Εθνικό Πρόγραμμα Δημοσίων Επενδύσεων. Ήδη έξι μεγάλα αρδευτικά έργα συνολικού προϋπολογισμού ύψους άνω των 630 εκατομμυρίων ευρώ εκ των οποίων τα 192 εκατομμύρια είναι από το Ταμείο Ανάκαμψης, έχουν ενταχθεί, λοιπόν στο Ταμείο Ανάκαμψης και Ανθεκτικότητας. Δεύτερον, η δράση 4.3.1 «Υποδομές εγγείων βελτιώσεων» του προγράμματος Αγροτικής Ανάπτυξης 2014 - 2020 στο πλαίσιο της οποίας έχουν ενταχθεί στην Περιφέρεια Ηπείρου έργα συνολικού προϋπολογισμού 37,8 εκατομμυρίων ευρώ για ανειλημμένες και νέες υποχρεώσεις. Τρίτον, το Τομεακό Πρόγραμμα Ανάπτυξης του Υπουργείου Αγροτικής Ανάπτυξης 21-25, που καλύπτει ανειλημμένες υποχρεώσεις του παρελθόντος. Τέταρτον, η δράση 2 της παρέμβασης Π3-73-1.1, έργα υποδομών εγγείων βελτιώσεων του στρατηγικού σχεδίου της νέας ΚΑΠ με προϋπολογισμό 350 εκατομμύρια ευρώ για τη χρηματοδότηση νέων έργων εξοικονόμησης νερού. Για την παρέμβαση αυτή υπάρχει ανοιχτή πρόσκληση για αιτήσεις χρηματοδότησης νέων έργων με παράταση της προθεσμίας υποβολής, κύριε συνάδελφε -και πρέπει να ενημερωθούν οι ενδιαφερόμενοι- τις 10 Οκτωβρίου 2025. Ωστόσο, δεν έχει υποβληθεί κάποια σχετική πρόταση έργου στο ΥΠΑΑΤ για την περιοχή Λαψίστας Ιωαννίνων.

Σε ό,τι αφορά, λοιπόν, τα εγγειοβελτιωτικά έργα η αξιολόγηση και η ιεράρχηση των αναγκών μιας περιοχής, η επιλογή προτεινόμενων έργων και η διοικητική ωρίμανσή τους αποτελούν αρμοδιότητα της περιφέρειας και όχι του Υπουργείου. Αρμοδιότητα του Υπουργείου μας είναι η χρηματοδότησή τους, εφόσον, όμως, υπάρχουν τα κατάλληλα χρηματοδοτικά εργαλεία και τα έργα να πληρούν, το βασικότερο, τους όρους επιλεξιμότητας και επιλογής.

Επισημαίνω, ακόμα, πρωτοβουλίες, όπως το έργο της ευφυούς γεωργίας προϋπολογισμού 33,7 εκατομμυρίων ευρώ που με εγκατάσταση σύγχρονων τεχνολογιών γεωργίας ακριβείας στοχεύει στον εξορθολογισμό και στον περιορισμό των αναγκών σε νερό και άλλους πόρους.

Επισημαίνω, επίσης, την ενίσχυση των επενδύσεων για τον εκσυγχρονισμό και την κατασκευή θερμοκηπίων με προϋπολογισμό, δημόσια δαπάνη, 150 εκατομμυρίων ευρώ. Η θερμοκηπιακή καλλιέργεια απαιτεί λιγότερες εισροές, έχει μικρότερες απώλειες, είναι πιο ανθεκτική και έχει μεγαλύτερες αποδόσεις. Η σχετική πρόσκληση εκδήλωσης ενδιαφέροντος είναι, μάλιστα, ανοιχτή έως τις 8 Οκτωβρίου του ’25.

Τα προβλήματα, λοιπόν, όπως υπογραμμίζει και η περίπτωση της Λαψίστας είναι υπαρκτά και πιεστικά. Χρειάζεται συντονισμένη προσπάθεια και συνεργασία των πολιτών και όλων των βαθμίδων διοίκησης για τη βέλτιστη δυνατή διαχείριση του υδατικού αποθέματος. Το Υπουργείου Αγροτικής Ανάπτυξης έχει συγκεκριμένο ρόλο εντός αυτού του πλαισίου που σας ανέφερα και υπηρετεί αυτό το πλαίσιο αποτελεσματικά.

Για το Μέτρο 23, που είπατε, έπρεπε να διαπιστωθούν οι ζημιές και να είναι σε σύγκριση με τον προηγούμενο χρόνο πάνω από 30%, κύριε συνάδελφε, για να γίνει πληρωμή.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Μα, τι λέτε, κύριε; Το ανακοινώσατε…

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Οι ΔΑΟΚ, οι κατά τόπους περιφερειακές ενότητες διαπιστώνουν τις ζημιές. Εμείς πρέπει να βασιστούμε σε κάποιο ελεγκτικό αποτέλεσμα. Είναι δημόσιο χρήμα αυτό. Είναι ευρωπαϊκό χρήμα. Δεν μπορεί να το πληρώσουμε χωρίς στοιχειοθέτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η ανεξάρτητη Βουλευτής Β1΄ Βόρειου Τομέα Αθηνών κ. Αθηνά Λινού ζητεί άδεια ολιγοήμερης απουσίας στο εξωτερικό από 17-9-25 έως 24-9-25.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν σήμερα 8-9-2024 σχέδιο νόμου: «Καθορισμός αδικημάτων και κυρώσεων σε βάρος φυσικών και νομικών προσώπων για παραβίαση των περιοριστικών μέτρων της Ευρωπαϊκής Ένωσης, ενσωμάτωση Οδηγίας (ΕE) 2024/1226 του Ευρωπαϊκού Κοινοβουλίου και του Συμβουλίου της 24ης Απριλίου 2024 σχετικά με τον ορισμό των ποινικών αδικημάτων και των κυρώσεων για την παραβίαση των περιοριστικών μέτρων της Ένωσης και την τροποποίηση της Οδηγίας (ΕΕ) 2018/1673 και λοιπές διατάξεις».

Παραπέμπεται στην αρμόδια Διαρκή Επιτροπή.

Συνεχίζουμε τώρα με τη δέκατη τρίτη με αριθμό 1286/1-9-2025 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμωνμε θέμα: «Μεροληπτική και άδικη η απόφαση απένταξης από το Μέτρο 23 για δικαιούχους καλλιεργητές ακτινιδίου στην Περιφερειακή Ενότητα Πιερίας».

Παρακαλώ, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, επιβεβαιωθήκαμε για το Μέτρο 23. Οι μισές ερωτήσεις ήδη από τον Απρίλιο αφορούν στο Μέτρο 23. Για ποιον λόγο; Διότι, όπως σχεδιάστηκε, ήταν λάθος. Δεν είχαν ενημερωθεί οι παραγωγοί ή και οι υπηρεσίες. Εγώ ρώτησα από το Βήμα της Βουλής τον Υπουργό: «Στείλατε σε όλες τις ΔΑΟΚ έγγραφο να εντοπίσουν καταστροφές;». Καμία απάντηση, με αποτέλεσμα ό,τι ακούσαμε και πριν.

Έτσι και αυτή η πρώτη ερώτηση αφορά στα ακτινίδια του Νομού Πιερίας. Εδώ συμβαίνει αδικία στην αδικία. Συγκεκριμένα χωριά -πρόσφατα επισκεφτήκατε και τα ακτινίδια εκεί, στον Νομό Πιερίας- ενώ όταν εξαγγέλθηκε ότι θα αποζημιωθούν τα ακτινίδια, όλοι οι ακτινιδιοπαραγωγοί υπέβαλαν εμπροθέσμως αίτηση για την ενίσχυση με 141 ευρώ το στρέμμα. Και ξαφνικά, εντάχθηκαν συγκεκριμένα χωριά, συγκεκριμένα δημοτικά διαμερίσματα, όπως ο Άγιος Σπυρίδων, η Βροντού, η Κονταριώτισσα, η Καρίτσα του Δήμου Δίου-Ολύμπου.

Το αποτέλεσμα είναι πολλά χωριά, αρκετά δημοτικά διαμερίσματα, ενώ έχουν υποστεί την ίδια ζημιά, να μένουν απ’ έξω. Δεν είναι δυνατόν, αφού οι αποστάσεις είναι πολύ κοντινές να πεις ότι το τάδε χωριό έπαθε ζημιά και για το άλλο που είναι σε 4, 5, 6 χιλιόμετρα δεν έχει υποστεί ζημιά. Εδώ είναι καταφανέστατη, προφανέστατη αυτή η αδικία.

Ερωτάσθε: Πώς θα αποκαταστήσετε τη συγκεκριμένη αδικία σε αρκετούς εκατοντάδες παραγωγούς ακτινιδίων του Νομού Πιερίας;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, όπως θα τεκμηριώσω στην απάντησή μου, καμία μεροληψία δεν υπήρξε. Και, βεβαίως, είχα την ευκαιρία, στην επίσκεψη με κυβερνητικό κλιμάκιο, που συνομίλησα στην Πιερία με πολλούς παραγωγούς, να ακούσω πράγματι επιχειρήματα ή κάποια παράπονα, όπως και εσείς τα διατυπώνετε στην ερώτησή σας. Θα τεκμηριώσω, όμως, στην απάντησή μου ότι καμία αδικία και καμία, κυρίως, μεροληψία δεν υπήρξε. Αντιθέτως, τηρήθηκαν οι προβλεπόμενες διαδικασίες και, ταυτόχρονα, εξετάζουμε κάθε δυνατότητα και διαθέσιμο εργαλείο για τη στήριξη των παραγωγών, εκεί όπου υπάρχει ανάγκη.

Επιτρέψτε μου, για την πληρέστερη ενημέρωση, τόσο τη δική σας όσο και των παραγωγών που μας παρακολουθούν, να υπενθυμίσω τι είναι το Μέτρο 23 και πώς λειτούργησε.

Το Μέτρο 23, λοιπόν, είναι μια πρωτοβουλία της Ευρωπαϊκής Επιτροπής, όπως και άλλες φορές έχω πει εδώ στο Κοινοβούλιο, για τη στήριξη του πρωτογενούς τομέα, της πρωτογενούς παραγωγής έναντι των συνεπειών της κλιματικής αλλαγής. Άρα περιορίζεται από τις προϋποθέσεις, τις καταληκτικές ημερομηνίες και τον προϋπολογισμό που θέτει η Ευρωπαϊκή Επιτροπή.

Με βάση αυτές τις προϋποθέσεις το αίτιο πρέπει να έχει λάβει χώρα εντός του 2024. Η ενωσιακή χρηματοδότηση δεν μπορεί να υπερβαίνει τα 142,8 εκατομμύρια ευρώ, η τεκμηρίωση του αιτίου της μειωμένης απόδοσης και του συσχετισμού πρέπει να είναι πλήρης και η ολοκλήρωση της διαδικασίας έγκρισης των αιτήσεων είχε ως προθεσμία την 30η Ιουνίου, βάσει του κανονισμού 2024/3242.

Στο πλαίσιο, λοιπόν, αυτό το Υπουργείο Αγροτικής Ανάπτυξης και Τροφίμων, κάνοντας μια αξιολόγηση των φαινομένων και των επιπτώσεων, κατέληξε στην κάλυψη τριών σημείων ζημιογόνων αιτιών, δηλαδή: ξηρασία λόγω καύσωνα, έντονες και αρκετές βροχοπτώσεις σε συνδυασμό με καύσωνα και, βεβαίως, χαλάζι, στο τελικό στάδιο στην Πιερία. Επίσης, τέθηκε το όριο της κάλυψης των καλλιεργειών που υπέστησαν μειωμένη απόδοση σε ποσοστό άνω του 30%. Για την επαρκή, μάλιστα, τεκμηρίωση της πρότασης της χώρας μας χρησιμοποιήθηκαν τα δεδομένα της Εθνικής Μετεωρολογικής Υπηρεσίας, οι εκθέσεις των ΔΑΟΚ και έγγραφα των περιφερειών. Βάσει των ανωτέρω συντάχθηκε το τεχνικό δελτίο της χώρας για το μέτρο και εγκρίθηκε από την επιτροπή.

Στο κείμενο της πρότασής μας αναφερόταν για την Πιερία το εξής -σας το διαβάζω επακριβώς-: Μόνιμες καλλιέργειες στην Περιφερειακή Ενότητα Πιερίας. Η έντονη χαλαζόπτωση, πολύ πυκνό και μεγάλου μεγέθους χαλάζι που πραγματοποιήθηκε τον Φεβρουάριο και αρχές Μαρτίου του 2024 στην Περιφερειακή Ενότητα Πιερίας προκάλεσε σημαντικές ζημιές σε προαστιακό στάδιο στις μόνιμες καλλιέργειες της Περιφερειακής Ενότητας, καταστρέφοντας βλαστοφόρους και ανθοφόρους οφθαλμούς σε ακτινίδια, αμπέλια, βερίκοκα, κυδώνια και άλλες δενδρώδεις καλλιέργειες της περιοχής.

Στις 6 Ιουνίου του 2025 εκδόθηκε υπουργική απόφαση 148/058 για τον καθορισμό του πλαισίου εφαρμογής του Μέτρου 23, όπου ορίζεται σαφώς ως επιλέξιμο αίτιο το χαλάζι στην Πιερία για μόνιμες καλλιέργειες σε περιοχές που τεκμηριώνονται από τα στοιχεία της ΔΑΟΚ. Εν συνεχεία, εκδόθηκε από το Υπουργείο μας η με αριθμό πρωτοκόλλου 15671/12-6-2025 πρόσκληση υποβολής προτάσεων από τους ενδιαφερόμενους.

Σε ό,τι αφορά στην Πιερία συγκεκριμένα στην έκδοση των παραπάνω ελήφθησαν υπ’ όψιν η με αριθμό πρωτοκόλλου 281308/15-4-2025 επιστολή του Αντιπεριφερειάρχη Κεντρικής Μακεδονίας και η υπ’ αριθμόν 409631/1366/3-6-2025 η επιστολή του Αντιπεριφερειάρχη Πιερίας. Σε αυτές δεν αναφερόταν το ακτινίδιο ως πληγείσα καλλιέργεια από το χαλάζι του Μαρτίου του 2024. Αντίθετα, αναφέρονταν οι καλλιέργειες για το βερίκοκο, το κυδώνι και το αμπέλι για τα Δημοτικά Διαμερίσματα Αγίου Σπυρίδωνα, Βροντούς, Κονταριώτισσας και Καρίτσας του Δήμου Δίου - Ολύμπου.

Ακολούθησε δεύτερη επιστολή του Αντιπεριφερειάρχη Πιερίας με αριθμό πρωτοκόλλου 434803/1475/12-6-2025, στην οποία αναφέρεται ότι εκ παραδρομής στην προηγούμενη επιστολή είχαν παραληφθεί τα ακτινίδια των προηγούμενων Δημοτικών Διαμερισμάτων και του Δημοτικού Διαμερίσματος Λόφου του Δήμου Κατερίνης από τις πληγείσες από το χαλάζι του Μαρτίου του 2024 καλλιέργειες.

Βάσει, λοιπόν, αυτής της επιστολής έγινε η πρώτη τροποποίηση της πρόσκλησης του Μέτρου με αριθμό πρωτοκόλλου 158577/13-6-2025 και συμπεριελήφθησαν και τα ακτινίδια ως επιλέξιμη καλλιέργεια για τις συγκεκριμένες περιοχές, τα οποία, όμως, -επαναλαμβάνω- είχαν εξαρχής συμπεριληφθεί στον συνδυασμό του Μέτρου 23.

Ακολούθησε και τρίτη επιστολή του Αντιπεριφερειάρχη Πιερίας με αριθμό πρωτοκόλλου 477626/1675 στις 27 Ιουνίου του 2025, με την οποία ζητούσε να συμπεριληφθεί στις επιλέξιμες καλλιέργειες το ακτινίδιο για το σύνολο του νομού, αλλά για διαφορετικά αίτια και όχι τη χαλαζόπτωση.

Σημειώνω ότι όλα τα αναφερόμενα έγγραφα θα κατατεθούν στα Πρακτικά της Βουλής και θα συνεχίσω τα υπόλοιπα στη δευτερολογία, γιατί ήδη ξεπέρασα τον χρόνο αρκετά.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Ιωάννης Ανδριανός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, εξ όσων είπατε -βέβαια θα λάβω γνώση και των εγγράφων- είναι κρίσιμη η ενημέρωση που είχατε, η επιστολή, η αλληλογραφία από τον Αντιπεριφερειάρχη. Ο Αντιπεριφερειάρχης έστειλε στην αρχή καλλιέργειες πλην του ακτινίδιου και εν συνεχεία έστειλε το ακτινίδιο, για τις περιοχές οι οποίες έχουν πληγεί μόνο από χαλαζόπτωση. Σωστά;

Η δική μου πληροφόρηση είναι ότι έχουν υποστεί ζημιά και άλλες περιοχές στον Νομό Πιερίας και γι’ αυτό παραπονιούνται οι άνθρωποι. Δεν είναι ότι ξαφνικά μια ημέρα είπανε ότι «θέλουμε αποζημίωση, έτσι, για πλάκα». Προφανώς, έχουν υποστεί ζημιά. Είναι πολύ σοβαρό το θέμα. Έχουν αποκλειστεί πολλές οικογένειες, πολλές περιπτώσεις αγροτών, ακτινιδιοπαραγωγών, από το Μέτρο 23.

Θέλω να έρθουν σε γνώση όλα τα έγγραφα της ζημιάς που έχουν υποστεί αυτοί οι άνθρωποι, προκειμένου να υπάρξει τροποποίηση εκ νέου, εφόσον, βέβαια, υπάρχει ζημιά για τους υπόλοιπους παραγωγούς ακτινίδιων στον Νομό Πιερίας.

Επαναλαμβάνω: Έχουν υποστεί και άλλες περιοχές ζημιά, όχι μόνο αυτές στις οποίες αναφερθήκατε στην τελευταία τροποποίηση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Είχαμε μείνει, λοιπόν, κύριε συνάδελφε, στην επιστολή του Αντιπεριφερειάρχη Πιερίας, όπως είπα πριν από λίγο και έδωσα και τα σχετικά έγγραφα για τα Πρακτικά, στις 27 Ιουνίου. Νομίζω, λοιπόν, ότι είναι εύκολα αντιληπτό ότι δεν μπορούσε να γίνει σε εκείνο το χρονικό σημείο τροποποίηση του τεχνικού δελτίου για επιλέξιμα αίτια και περιοχές και να πάρει εκ νέου έγκριση από την επιτροπή ούτε έκδοση νέας πρόσκλησης και τροποποίηση του πληροφοριακού συστήματος, ειδικά αν λάβουμε υπ’ όψιν ότι ως καταληκτική ημερομηνία ολοκλήρωσης της έγκρισης των αιτήσεων είχε οριστεί η 30η Ιουνίου του 2025. Το χρονικό περιθώριο ήταν ιδιαίτερα περιορισμένο και έπρεπε να διασφαλιστεί η έγκαιρη και επιτυχής ολοκλήρωση των υποχρεώσεων της χώρας, για να μην κινδυνεύσει το Μέτρο στο σύνολό του σε όλη την πατρίδα, σε όλη τη χώρα.

Επομένως, πράγματι το πληροφοριακό σύστημα επέτρεπε την υποβολή αίτησης από τους παραγωγούς όλης της Πιερίας, διότι, όταν σχεδιάστηκε, δεν υπήρχαν ακόμα τα πλήρη στοιχεία από τις ΔΑΟΚ. Όμως, ήταν σαφώς καθορισμένες και περιγεγραμμένες στην πρόσκληση οι επιλέξιμες περιοχές και το χαλάζι ως ζημιογόνο αίτιο. Δεν υπήρξε, λοιπόν, καμία αναίρεση προηγούμενης απόφασης του Υπουργείου μας. Αντίθετα, ανταποκριθήκαμε άμεσα αποκαθιστώντας την εκ παραδρομής παράλειψη των αρμοδίων της περιφέρειας. Όμως, οι προβλεπόμενες διαδικασίες και προϋποθέσεις και τα αυστηρά χρονικά περιθώρια του μέτρου, όπως ορίζονταν στο ενωσιακό πλαίσιο, έθεταν κάποιους περιορισμούς τους οποίους γνωρίζετε και οφείλαμε να σεβαστούμε, προκειμένου να μη διακινδυνεύσει η απορρόφηση των ενεργειακών πόρων ύψους 143 εκατομμυρίων ευρώ.

Πέραν αυτού, όμως, το Μέτρο 23 δεν είναι το μοναδικό εργαλείο που διαθέτουμε. Όπως έχουμε επανειλημμένα αποδείξει, εξαντλούμε κάθε θεσμικό και δημοσιονομικό περιθώριο για τη στήριξη και των παραγωγών και αξιοποιούμε αντίστοιχα όλα τα διαθέσιμα εργαλεία. Θυμίζω ενδεικτικά για την Πιερία τις ροδιές, οι οποίες για μείωση παραγωγής εντάχθηκαν σε ετήσιο πρόγραμμα κρατικών οικονομικών ενισχύσεων, και τις καστανιές που έλαβαν de minimis.

Η στήριξή μας, λοιπόν, κύριε συνάδελφε, στον αγροτικό κόσμο είναι συνεπώς δεδομένη και αποδεδειγμένη. Αυτή είναι η πάγια θέση, η βούληση και η δέσμευσή μας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δέκατη πέμπτη με αριθμό 1288/1-9-2025 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμωνμε θέμα: «Οσμή ενός ακόμα σκανδάλου της διακυβέρνησης της Νέας Δημοκρατίας συνιστά η λειτουργία ορισμένων διαπιστευμένων εταιρειών πιστοποίησης των βιολογικών προϊόντων».

Ελάτε, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε. Βλέπετε ότι τηρώ τον χρόνο απαρεγκλίτως.

Κύριε Υπουργέ, βιολογικά: ακόμα ένα σκάνδαλο και εδώ. Κι εδώ είναι διπλή απάτη εις βάρος των έντιμων παραγωγών, αλλά και όλων των καταναλωτών που ψωνίζουν έξω στην αγορά βιολογικά προϊόντα θεωρώντας ότι είναι βιολογικά, ενώ στην πραγματικότητα δεν είναι. Είναι μείζον το θέμα. Να πούμε ότι την πιστοποίηση για το τι είναι βιολογικό την κάνει ο ιδιώτης και όχι το κράτος.

Στις 4 Ιουλίου ο κ. Τσιάρας είπε ότι υπάρχουν ύποπτες υπερβάσεις στις δηλώσεις παραγωγών για βιολογική κτηνοτροφία και μελισσοκομία. Δεν είχαν περιέλθει νωρίτερα σε γνώση του κ. Τσιάρα οι σχετικές καταγγελίες προς τον ΕΛΓΟ-«ΔΗΜΗΤΡΑ»; Γιατί στις 22 Ιουλίου ο κ. Θεοδωρικάκος είπε ότι απέστειλε στη δικαιοσύνη καταγγελίες για ιδιωτικές εταιρείες. Πιο νωρίς δεν είχε λάβει υπ’ όψιν τις καταγγελίες της Εθνικής Ένωσης Αγροτικών Συνεταιρισμών (ΕΘΕΑΣ), η οποία είχε καταγγείλει; Όχι προφανώς.

Επίσης, δεν είχατε αξιολογήσει και τις καταγγελίες του παραιτηθέντος προέδρου του ΕΛΓΟ-«ΔΗΜΗΤΡΑ», του κ. Χαρτουνιά, ο οποίος και τι δεν είχε πει. Για το «Άρτεμις» είχε πει, για τα βιολογικά, για τα ΠΟΠ προϊόντα. Είχε καταγγείλει τον κ. Αυγενάκη στον Πρωθυπουργό. Τότε ο κ. Αυγενάκης έκανε σαν να μην τρέχει τίποτα. Τα λέγαμε εμείς, τοξικούς μάς έλεγε ο κ. Αυγενάκης. Είναι πάρα πολύ σοβαρό το θέμα.

Και οι έντιμοι παραγωγοί βιολογικών προϊόντων τι φταίνε, όταν τους παρακινήσατε; Αυτό σημαίνει παραβίαση της αρχής της χρηστής διοίκησης. Λέτε «βάλτε βιολογικά» και ξαφνικά δεν πληρώνετε κανένα. Δεν υπάρχουν και έντιμοι παραγωγοί εδώ;

Και ερωτώ: Πώς θα διασφαλίσει η Κυβέρνησή σας την εύρυθμη και εντός του ενωσιακού και εθνικού θεσμικού πλαισίου λειτουργία του ΕΛΓΟ-«ΔΗΜΗΤΡΑ», ώστε ο οργανισμός να αντιμετωπίζει αποτελεσματικά, αλλά κυρίως προληπτικά προστατεύοντας και τον καταναλωτή –επαναλαμβάνω, γιατί είναι μείζον θέμα αυτό, αφού είναι απάτη εις βάρος του καταναλωτή- αλλά και τον έντιμο παραγωγό βιολογικών προϊόντων;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Υπουργέ.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμε κύριε συνάδελφε, πράγματι το πρόβλημα με τα βιολογικά υπάρχει και, βεβαίως, το Υπουργείο Αγροτικής Ανάπτυξης και ο κ. Τσιάρας από την πρώτη στιγμή που ήρθαν οι καταγγελίες, τις αποστείλαμε κατευθείαν και στην Εισαγγελία, στις δικαστικές αρχές και στον ΕΛΓΟ-«ΔΗΜΗΤΡΑ», για να κάνει τους ελέγχους, καθώς, όπως γνωρίζετε, έχει επιφορτιστεί με αυτή, την ευθύνη. Και βεβαίως, το Εθνικό Σύστημα Διαπίστευσης (ΕΣΥΔ) σε συνεδρίαση, όπου μετέχει και εκπρόσωπος του Υπουργείου Αγροτικής Ανάπτυξης, πήρε την απόφαση να αναστείλουν, μετά από ελέγχους, σε δύο εταιρείες -θα τα πω και συγκεκριμένα και στη δευτερολογία μου- τη διαπίστευση.

Σας διαβεβαιώ, λοιπόν, ότι εμείς θα προχωρήσουμε. Δεν σταματάμε εδώ. Υπάρχει έρευνα και για τρίτη εταιρεία. Εμείς δεν κρύβουμε τίποτα κάτω από το χαλί. Θα προχωρήσουμε, γιατί δεν χρωστάμε, όπως σας έχω πει, κύριε Κόκκαλη, σε κανέναν, αλλά μόνο στους πολίτες, μόνο στους παραγωγούς που πραγματικά μοχθούν, ιδρώνουν, για να παράγουν, είτε είναι συμβατική καλλιέργεια είτε είναι βιολογική.

Η Κυβέρνηση, λοιπόν, ανέδειξε το πρόβλημα γενικά που υπάρχει και δεν το έχουμε κρύψει και στο σύστημα ενισχύσεων στέλνοντας ύποπτες υποθέσεις στον εισαγγελέα. Η Κυβέρνηση με υπευθυνότητα προχωρά σε όλες τις απαιτούμενες θεσμικές αλλαγές, γιατί αυτό είναι το σημαντικό, να ξεριζώσουμε και να διορθώσουμε όλα αυτά που είναι αποτελέσματα της παθογένειας, να εκριζωθούν λοιπόν οριστικά και να αποκτήσουμε ένα σύστημα διάφανο, αντικειμενικό και δίκαιο, χωρίς τα «παραθυράκια» που επί δεκαετίες εκμεταλλεύονταν κάποιοι επιτήδειοι. Αυτό το φαινόμενο, δηλαδή, και στα βιολογικά δεν είναι τωρινό. Έρχεται από πολύ παλιά και πρέπει να τελειώνει, γιατί το οφείλουμε και στους καταναλωτές, αλλά και στους παραγωγούς βιολογικών προϊόντων, που πραγματικά μοχθούν και πιστεύουν στο προϊόν. Και έχω πει επανειλημμένως ότι πολλές φορές αδικούνται από αυτήν την εικόνα που έχει βγει προς τα έξω και τη σύγχυση που υπάρχει, γιατί υπάρχουν παραγωγοί βιολογικών προϊόντων που πραγματικά είναι πολύ σοβαροί και έχουν και προσωπικές σχέσεις με τον καταναλωτή, ειδικά στις αγορές βιολογικών προϊόντων.

Θυμίζω, λοιπόν, σε ό,τι αφορά στη βιολογική κτηνοτροφία, το εξής. Μόλις είδαμε με τον κ. Τσιάρα ότι κάτι δεν πάει καλά στα προγράμματα βιολογικής κτηνοτροφίας, μελισσοκομίας, γεωργίας, πραγματοποιήθηκαν έλεγχοι μέσα από τους οποίους αποκαλύφθηκε ότι σε μια περιφέρεια ειδικά είχαν δηλωθεί 93.000 εκτάρια για βιολογική κτηνοτροφία, ενώ η αμέσως επόμενη περιφέρεια είχε μόλις 16.000 συνολικά. Δηλαδή, αποκαλύφθηκε ότι οι περίπου 30.000 παραγωγοί είχαν πάνω από 49.000 πιστοποιητικά.

Η αυστηρότητα, μάλιστα, των ελέγχων οδήγησε σε μαζικές αποχωρήσεις παραγωγών. Γι’ αυτό, λοιπόν, ο κ. Τσιάρας προχώρησε στο πάγωμα του προγράμματος βιολογικής μελισσοκομίας και κτηνοτροφίας μέχρι να ολοκληρωθούν οι έλεγχοι, γιατί πράγματι οι έλεγχοι δεν είχαν γίνει στο εύρος και στο βάθος που έπρεπε να είχαν γίνει. Γι’ αυτό, λοιπόν, λειτουργήσαμε άμεσα και συνεχίζονται οι έλεγχοι, παρ’ όλες τις δυσκολίες. Στη μελισσοκομία σχεδόν έχει τελειώσει και συνεχίζουμε. Βεβαίως, τελείωσε ένα μεγάλο δειγματοληπτικό στοιχείο, όμως, υπάρχουν δυσκολίες στην κτηνοτροφία, όπως γνωρίζετε, ιδιαίτερα στην ορεινή ελεύθερη κτηνοτροφία, για την καταμέτρηση των ζώων, των προβάτων. Εκεί υπάρχει ένα πρόβλημα. Το παλεύουμε. Έχουμε κάνει μικτά κλιμάκια από ΔΑΟΚ, από ΤΑΕΕ, που γνωρίζετε γιατί έχετε θητεύσει και στο Υπουργείο, και από Αστυνομία, όπου χρειάζεται, για να συνεχίσουμε αυτόν τον έλεγχο.

Πέρασα τον χρόνο μου, κύριε Πρόεδρε. Θα συνεχίσω στη δευτερολογία μου και θα σας καλύψω πλήρως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, το κλασικό επιχείρημα ότι έρχεται από πολύ παλιά αυτό, νομίζω δεν χρειάζεται να το ξαναλέτε. Το είπε και ο Πρωθυπουργός χθες για τον ΟΠΕΚΕΠΕ. Στο διά ταύτα, οι καταγγελίες οι συγκεκριμένες αφορούσαν πέρυσι, φέτος, όχι το 2008, ούτε το 2015 ούτε το 2019. Και επειδή η πολιτική είναι θέμα της πράξης, των προβλημάτων, κύριε Υπουργέ, από την Κυβέρνηση περίμενε ο κόσμος, γιατί τώρα δεν μπορεί να περιμένει, ένα σχέδιο πρόληψης. Ποιος μας εγγυάται ότι δεν θα επαναληφθούν πάλι τα φαινόμενα; Ότι του χρόνου δεν θα εμφανιστεί και άλλη εταιρεία, η οποία θα πιστοποιεί δήθεν; Ποιος μπορεί να τους ελέγξει; Ο ΕΛΓΟ. Συνεπώς, ένας δυνατός και ισχυρός ΕΛΓΟ-«ΔΗΜΗΤΡΑ».

Είναι σήμερα δυνατός και ισχυρός ο οργανισμός που λέγεται ΕΛΓΟ-«ΔΗΜΗΤΡΑ»; Όχι. Εάν πω τώρα ότι στον έβδομο χρόνο δεν τον κάνατε ούτε δυνατό ούτε ισχυρό θα είμαι τοξικός; Όχι. Τα έχει πει ο παραιτηθείς Πρόεδρος, ο κ. Χαρουτουνιάν. Αυτός τα είπε και πολύ καλύτερα πέρυσι που κατήγγειλε τον κ. Αυγενάκη. Ούτε στα ΠΟΠ, ούτε τον αναπτυξιακό του ρόλο ο ΕΛΓΟ, ούτε στις πιστοποιήσεις, τίποτα. Και κάνουν πάρτι δυστυχώς -δεν θα πω όλοι, δεν θέλω να γενικεύω- κάποιοι λίγοι ιδιώτες που εξαπατούν όλους τους καταναλωτές, που αγοράζουν πανάκριβα τα πιο ακριβά δήθεν βιολογικά, αλλά ζημιώνονται και οι έντιμοι, όπως είπατε, παραγωγοί βιολογικών προϊόντων. Είναι αρκετοί οι έντιμοι παραγωγοί βιολογικών προϊόντων. Δυστυχώς, ούτε σε αυτόν τον τομέα δεν είχατε, αλλά ούτε και έχετε ένα σχέδιο για τον ΕΛΓΟ-«ΔΗΜΗΤΡΑ» και για τον πολυδιάστατο ρόλο που μπορεί να διαδραματίσει στον πρωτογενή τομέα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Σε ό,τι αφορά στις εταιρείες, όπως είπα, πιστοποίησης, κύριε Κόκκαλη, κύριε συνάδελφε, ήδη έχουν επιβληθεί πρόστιμα, ήδη έχουν επιβληθεί αναστολές λειτουργίας. Προχωράμε τους ελέγχους σε όλους τους οργανισμούς πιστοποίησης. Θα είναι πολύ αυστηροί και, βεβαίως, θα γίνει η απαιτούμενη θεσμική θωράκιση, ώστε να μην υπάρξουν τέτοιου είδους φαινόμενα.

Οι έλεγχοι, λοιπόν, γίνονται και αποδίδουν αποτελέσματα. Βεβαίως, οι διασταυρωτικοί αυτοί έλεγχοι είχαν και μια παράπλευρη απώλεια, γιατί αναφερθήκατε πριν στο πάγωμα των καταβολών των ενισχύσεων, όμως οι εκκρεμείς πληρωμές θα ξεκινήσουν εντός του μηνός, καθώς -εκτός των άλλων- υπήρξε προχθές και η ανάληψη των καθηκόντων από τον νέο Πρόεδρο του ΟΠΕΚΕΠΕ, που όπως γνωρίζετε είναι στέλεχος της ΑΑΔΕ, τον κ. Καββαδά.

Συνεπώς η πλειονότητα των έντιμων παραγωγών δεν έχει κανέναν λόγο ανησυχίας. Αντιθέτως, όσοι έχουν λάβει παράνομες επιδοτήσεις θα επιστρέψουν τα χρήματα αυτά. Το έχει πει επανειλημμένα ο Πρωθυπουργός. Το λέει η ηγεσία του Υπουργείου Αγροτικής Ανάπτυξης, το λένε οι συναρμόδιοι Υπουργοί. Δεν υπάρχει περίπτωση να μη γυρίσουν τα χρήματα και ήδη έχουν αρχίσει οι καταβολές και βεβαίως και οι ποινικές ευθύνες εκεί που υπάρχουν. Όπως τόνισα και τεκμηρίωσα κατά την πρωτολογία μου, οι έλεγχοι προχωρούν σε όλο το φάσμα, στα ΚΥΔ, στους φορείς πιστοποίησης, στους επιδοτούμενους, γιατί οι έλεγχοι ξεκίνησαν από τα υψηλά ποσά με συγκεκριμένα χαρακτηριστικά και θα συνεχιστούν, ώστε να διασφαλιστεί ότι όλοι λειτουργούν σύμφωνα με τις προβλεπόμενες διαδικασίες.

Όλες οι διαπιστευμένες εταιρείες ελέγχονται, όπως σας είπα, με στόχο την απόλυτη διαφάνεια και τη διασφάλιση της αξιοπιστίας των πιστοποιήσεων και της ασφάλειας του καταναλωτή και εκεί όπου διαπιστώνονται μη συμμορφώσεις επιβάλλονται οι ανάλογες κυρώσεις, οι οποίες μπορεί να φτάσουν μέχρι και το επίπεδο της ανάκλησης, της αναστολής του Οργανισμού Ελέγχου και Πιστοποίησης. Εξετάζουμε αν πρέπει να αυστηροποιήσουμε και θα αυστηροποιήσουμε το σχετικό πλαίσιο. Είναι χαρακτηριστικό ότι δύο καταγγελίες που έγιναν για ΟΕΠ άμεσα διαβιβάστηκαν, όπως σας είπα, και στον εισαγγελέα και στον ΕΛΓΟ και ήδη έχουμε ξεκινήσει και σε τρίτο οργανισμό έλεγχο σε βάθος.

Το ένα, λοιπόν, ζητούμενο είναι ο τρέχων έλεγχος, ο οποίος προχωρά και αποδίδει αποτελέσματα σε όλα τα επίπεδα. Θυμίζω την Task Force που λειτουργεί σε συνεργασία με την Οικονομική Αστυνομία για τον έλεγχο και την ανάκτηση των παράνομων επιδοτήσεων. Tο άλλο ζητούμενο είναι oι θεσμικές αλλαγές που όντως θα ενισχύσουν ουσιαστικά το σύστημα ελέγχου. Η μεταφορά του ΟΠΕΚΕΠΕ στην ΑΑΔΕ είναι ένα τέτοιο αποφασιστικό βήμα για τη δημιουργία ενός σύγχρονου, διαφανούς και φιλικού προς τους παραγωγούς μας συστήματος ενισχύσεων, με έμφαση στην ενίσχυση του εσωτερικού ελέγχου, την ανάπτυξη των ψηφιακών υπηρεσιών, τη διαλειτουργικότητα μεταξύ των συστημάτων, γιατί δυστυχώς δεν υπήρχε και μία αιτία των δεινών αυτών, την τυποποίηση και πιστοποίηση των διαδικασιών και φυσικά τον πολλαπλασιασμό των φυσικών ελέγχων μέσω της αξιοποίησης των ψηφιακών εργαλείων.

Σε ό,τι αφορά στον ΕΛΓΟ-«ΔΗΜΗΤΡΑ», επειδή αναφερθήκατε, δεν πρέπει να τον αδικούμε. Μπορεί να θέλει ενίσχυση στον τομέα των ελέγχων. Είχα, όμως, την ευκαιρία πριν από δύο ημέρες, όταν ήμουν στη Θεσσαλονίκη, να επισκεφθώ το αγρόκτημα του ΕΛΓΟ-«ΔΗΜΗΤΡΑ» στη Θέρμη. Εκεί λειτουργούν τρία ερευνητικά ινστιτούτα με καταπληκτικό έργο, μοναδικό έργο. Γι’ αυτό σε καμία περίπτωση δεν πρέπει να αδικούμε τον ΕΛΓΟ-«ΔΗΜΗΤΡΑ». Βεβαίως, θέλει ενίσχυση σε κάποιους τομείς και ιδιαίτερα στους τομείς των ελέγχων, αλλά σε καμία περίπτωση δεν πρέπει να λέμε ότι ο ΕΛΓΟ-«ΔΗΜΗΤΡΑ» έχει απαξιωθεί. Κάνει σπουδαίο έργο. Είδα νέους επιστήμονες που έχουν γυρίσει από άλλες χώρες, από Δανία, Αγγλία, να έχουν αναλάβει τα ινστιτούτα και τα εργαστήρια και να επιτελούν πραγματικά σπουδαιότατο έργο.

Η συμβολή, λοιπόν, του οργανισμού είναι ήδη ανεκτίμητη, όχι μόνο σε ό,τι αφορά στους ελέγχους, αλλά και για τις μεγάλες προκλήσεις που έχουμε μπροστά μας, την κλιματική κρίση με ολοένα και συχνότερα ακραία καιρικά φαινόμενα, αλλά και τις μακροπρόθεσμες συνέπειες στη βιωσιμότητα ολόκληρων καλλιεργειών, τις ζωονόσους, τους περιορισμούς στο διεθνές εμπόριο, την ανάγκη για επισιτιστική ασφάλεια έναντι κάθε δυνατού ενδεχομένου. Η ενίσχυση, λοιπόν, του ΕΛΓΟ-«ΔΗΜΗΤΡΑ», όπως και κάθε φορέα πρέπει να συμβάλλει με ουσιαστικό τρόπο στην αντιμετώπιση αυτών των υπαρκτών προκλήσεων και αυτή είναι η σταθερή επιδίωξή μας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δέκατη έκτη με αριθμό 1289/1-9-2025 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμωνμε θέμα: «Δύο χρόνια μετά τον “Daniel” αγνοούνται τα πορίσματα και οι αποζημιώσεις των δενδροκαλλιεργητών».

Ελάτε, κύριε συνάδελφε. Είναι η τελευταία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, δεν μίλησα για απαξίωση. Ένα θα σας πω, πόσοι ελεγκτές είναι και πόσες είναι οι επιχειρήσεις των ΠΟΠ: Σαράντα – σαράντα πέντε ελεγκτές με δυόμισι χιλιάδες ελεγχόμενες επιχειρήσεις, κάθε μέρα να δουλεύουν και τις αργίες, δεν προλαβαίνουν. Θέλει ενίσχυση με προσωπικό ο ΕΛΓΟ. Κλείνω την παρένθεση.

Εδώ, σε αυτήν την επίκαιρη δεν υπάρχει δικαιολογία καμία. Εδώ περιμένω να πείτε «αποζημιώνονται σε έναν μήνα, σε δύο, σε τρεις».

Πέρασαν δύο χρόνια από τις πλημμύρες «Daniel» και οι καλλιεργητές, οι δενδροκαλλιεργητές -ακτινίδιο, αμύγδαλο, μήλο και οτιδήποτε άλλο, όλες οι δενδροκαλλιέργειες- δεν έχουν αποζημιωθεί για το φυτικό κεφάλαιο, κύριε Υπουργέ. Είναι αδιανόητο.

Αγνοούνται τα πορίσματα; Έχουν προχωρήσει; Θα αποζημιωθούν αυτοί οι άνθρωποι; Είστε αδικαιολόγητοι δύο χρόνια. Πότε θα αποζημιωθούν οι δενδροκαλλιεργητές του Νομού Λαρίσης από τις πλημμύρες «Daniel»; Θέλω συγκεκριμένη ημερομηνία, συγκεκριμένη απάντηση.

Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, η ζημιά στην πρωτογενή παραγωγή από τις πρωτοφανείς σε σφοδρότητα πλημμύρες του 2023 υπήρξε πολύ σοβαρή. Όλοι τις γνωρίζουμε. Εσείς τη ζήσατε στην περιοχή σας, στην εκλογική σας περιφέρεια και οι συνέπειες, σε μεγάλο βαθμό, είναι ακόμη ορατές.

Τα αντανακλαστικά, όμως, της Κυβέρνησης, κύριε συνάδελφε, υπήρξαν άμεσα. Άμεσα ενεργοποιήθηκαν όλοι οι μηχανισμοί και συντονίστηκαν οι φορείς με το κύριο βάρος να πέφτει στον ΕΛΓΑ και την κρατική αρωγή, τουλάχιστον, σε ό,τι αφορά στην καταγραφή ζημιών και στην οικονομική ενίσχυση. Άμεσα χορηγήθηκε πρώτη αρωγή έναντι επιχορήγησης προς τις πληγείσες επιχειρήσεις, αγροτικές και κτηνοτροφικές εκμεταλλεύσεις και φορείς. Ως προς την αρωγή πιστώθηκαν συνολικά 80,1 εκατομμύρια ευρώ, εκ των οποίων τα 66,03 εκατομμύρια σε είκοσι τέσσερις χιλιάδες εκατόν πενήντα έξι αγρότες και κτηνοτρόφους. Συγκεκριμένα στην Περιφερειακή Ενότητα Λάρισας το αντίστοιχο ποσό ανήλθε στα 24,49 εκατομμύρια ευρώ προς εννιά χιλιάδες εκατόν δεκαεννιά δικαιούχους.

Στη συνέχεια ενεργοποιήθηκε το άρθρο 128 του ν.4797/2021 για ζημιές σε φυτικά μέσα παραγωγής. Στο πλαίσιο αυτό χορηγήθηκε προκαταβολή για ζημιές με έγγειο και φυτικό κεφάλαιο, εν προκειμένω δέντρα και αμπέλια, η οποία ανήλθε μετά την αφαίρεση της πρώτης αρωγής σε 186, 22 εκατομμύρια ευρώ συνολικά, με τα 79,95 εκατομμύρια ευρώ να κατευθύνονται σε δικαιούχους αγρότες και κτηνοτρόφους. Ειδικά στην Περιφερειακή Ενότητα Λάρισας χορηγήθηκαν 26,88 εκατομμύρια ευρώ σε τρεις χιλιάδες εννιακόσιους ενενήντα εννιά αγρότες και κτηνοτρόφους.

Επιπλέον, με πρωτοβουλία του Υπουργείου μας, εφαρμόστηκε ad hoc πρόγραμμα οικονομικών ενισχύσεων που ανατέθηκε στον ΕΛΓΑ και χορηγήθηκαν περί τα 286 εκατομμύρια ευρώ από τον κρατικό προϋπολογισμό για την απώλεια φυτικής παραγωγής και για το ζωικό κεφάλαιο, εξ αυτών περίπου 80 εκατομμύρια ευρώ στη Λάρισα.

Άρα συνολικά έχουν πιστωθεί ως τώρα περίπου 430 εκατομμύρια ευρώ σε αγρότες και κτηνοτρόφους και, βεβαίως, εκκρεμεί η εκκαθαριστική πληρωμή της επιχορήγησης της κρατικής αρωγής από αυτά τα 130 εκατομμύρια στην Περιφερειακή Ενότητα Λάρισας. Στη δευτερολογία μου θα επανέλθω.

Σας ευχαριστώ.

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, αν είναι, να μην έχουμε πρωτολογία.

Κύριε Υπουργέ, όλη αυτήν την εισαγωγή για ποιον λόγο την κάνατε; Δεν ενδιαφέρει τους δενδροκαλλιεργητές. Ας έρθουμε στο διά ταύτα: Πότε θα αποζημιωθούν οι καλλιεργητές δένδρων -αμύγδαλο, μήλο, ακτινίδιο, ροδάκινο- στον Νομό Λαρίσης από τον «Daniel»; Έκλεισε δύο χρόνια. Μη λέτε το κλασικό ότι η Κυβέρνηση από την πρώτη στιγμή έδωσε κρατική αρωγή. Ξέρουν καλύτερα οι πολίτες. Δεν έχει νόημα να λέμε περισσότερα. Πότε θα αποζημιωθούν; Τα πορίσματα είναι έτοιμα; Ναι ή όχι; Και πότε θα αποζημιωθούν;

Γιατί ειρήσθω εν παρόδω είχαν και άλλη αδικία οι δενδροκαλλιεργητές με τα φερτά υλικά. Οι μιλημένοι έβαλαν στο κουτάκι φερτά υλικά μετά από έναν χρόνο. Αυτοί οι οποίοι δεν ήταν μιλημένοι πήγαν με δικές τους δαπάνες και μάζεψαν τα φερτά υλικά και τώρα θα αποζημιωθούν μόνο λίγοι και όχι όλοι όσοι είχαν υποστεί ζημιά από φερτά υλικά.

Έρχομαι στο διά ταύτα και κλείνω: Πότε θα αποζημιωθούν οι δενδροκαλλιεργητές του Νομού Λαρίσης από τον «Daniel» στο φυτικό κεφάλαιο; Θα αναμένω.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, κύριε συνάδελφε, εξήγησα νομίζω με σαφήνεια στην πρωτολογία μου ότι προβλέφθηκε αποζημίωση τόσο για τη φυτική παραγωγή όσο και για το φυτικό κεφάλαιο με τη μεν φυτική παραγωγή να είναι αρμοδιότητα του ΕΛΓΑ, το δε φυτικό κεφάλαιο, για το οποίο μάλιστα υποβάλατε την ερώτηση σε μένα, να αποτελεί αρμοδιότητα της κρατικής αρωγής που υπάγεται στο Υπουργείο Κλιματικής Κρίσης και Πολιτικής Προστασίας. Επομένως και η έκδοση της κοινής υπουργικής απόφασης για την εκκαθαριστική πληρωμή αποζημίωσης του φυτικού κεφαλαίου είναι αρμοδιότητα της κρατικής αρωγής.

Ο ΕΛΓΑ, λοιπόν, συμμετείχε με το εκτιμητικό έργο, το οποίο έχει εγκαίρως ολοκληρώσει για το σύνολο των αιτήσεων και έχει παραδώσει ήδη από τον Μάιο του 2025 τα σχετικά αρχεία στην κρατική αρωγή, όπως θεσμικά προβλέπεται.

Συνοψίζοντας, λοιπόν, ως τώρα όλοι οι παραγωγοί αναλόγως του είδους και ύψους ζημίας που υπέστησαν έλαβαν την αντίστοιχη επιχορήγηση για τη φυτική παραγωγή με το ad hoc πρόγραμμα του Υπουργείου μέσω του ΕΛΓΑ και για το φυτικό κεφάλαιο από την κρατική αρωγή.

Πρόκειται, λοιπόν, για 430 εκατομμύρια συνολικά, όπως είπα, για τα συγκεκριμένα φαινόμενα σε αγροτοκτηνοτροφικές εκμεταλλεύσεις, εκ των οποίων τα 130 εκατομμύρια αφορούν την περιοχή σας στη Λάρισα και απομένει η εκκαθάριση και φυσικά με πρωτοβουλία του Υπουργείου μας θεσπίστηκε το ακατάσχετο των αποζημιώσεων, δεν έλαβαν αποζημίωση μόνο όσοι δεν είχαν υποστεί ζημιά, όπως, για παράδειγμα, σε περιπτώσεις που η συγκομιδή του κακού είχε προηγηθεί της πλημμύρας.

Οφείλω εδώ να κάνω μια σύντομη ενδεικτική μόνο αναφορά και σε άλλες πρωτοβουλίες και μέτρα που εφαρμόστηκαν για την ενίσχυση των πληγέντων από εκείνες τις πλημμύρες, όπως η επιπλέον ενίσχυση των παρακάρλιων περιοχών με 45 εκατομμύρια ευρώ, η ενίσχυση κατηγοριών φυτικής και ζωικής παραγωγής που δεν ήταν υπόχρεες ασφάλισης στον ΕΛΓΑ με 15,8 εκατομμύρια ευρώ οι εξαιρέσεις από δεσμεύσεις της Δράσης 10.1.4 και η διετούς διάρκειας πρόσκληση για την ίδια δράση.

Συνεπώς, δεν αφήσαμε ποτέ κανένα αγροτικό κλάδο, κανένα παραγωγό που πλήττεται χωρίς στήριξη πάντα στο μέτρο των θεσμικών και δημοσιονομικών δυνατοτήτων. Ασφαλώς σκύβουμε πάνω από κάθε πρόβλημα σε κάθε περιοχή της Ελλάδας με την ασφαλιστική κάλυψη από τον ΕΛΓΑ με κρατικές οικονομικές ενισχύσεις, με ad hoc προγράμματα κρατικών ενισχύσεων, με de minimis, με ενεργοποίηση έκτακτων μέτρων, με κάθε, λοιπόν, εργαλείο που υπάρχει διαθέσιμο και στους βέλτιστους δυνατούς χρόνους.

Είναι στρατηγική μας επιλογή, στόχος και δέσμευσή μας και σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τέταρτη με αριθμό 1268/27-8-2025 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Εσωτερικώνμε θέμα: «Επιτακτικές, αφενός, η ανάγκη χρηματοδότησης του Δήμου Αλεξανδρούπολης για να προβεί στην προβλεπόμενη εισφορά σε χρήμα, σύμφωνα με το ν.1337/1983, όσον αφορά στην πράξη εφαρμογής του ρυμοτομικού σχεδίου επί της περιοχής Καλλιθέα - Ν. Χιλή, και αφετέρου, η λήψη πρόνοιας για μείωση του ποσοστού καταβολής εισφοράς σε χρήμα των οικοπεδούχων».

Παρακαλώ, κύριε συνάδελφε.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, δράττομαι της ευκαιρίας να πω δυο λόγια γιατί ήρθατε και στον Έβρο προχθές, στον βόρειο Έβρο, στο Ορμένιο και στήσατε ένα κακό επικοινωνιακό σόου μαυρογυαλούρικο με το χαρτάκι που γράφατε. Πήρατε την απάντηση από τους προέδρους των κοινοτήτων. Πήρατε και την απάντηση εκεί κάτω που ήσασταν τρεις και ο κούκος, οι επιστημονικοί συνεργάτες και τριάντα άτομα στην ομιλία. Από αυτό το χαρτάκι, λοιπόν, που γράψατε αν κάνετε το 1/10 από αυτά που γράψατε, θα κάτσουμε να μου περάσετε χαλκά και να με κυκλοφορείτε εδώ στο Σύνταγμα. Τέλος πάντων.

Από εκεί και πέρα, θέλω να σας θέσω το εξής ερώτημα, κύριε Υφυπουργέ: Υπάρχει μια περιοχή στη Χιλή Αλεξανδρούπολης όπου επεκτάθηκε το σχέδιο πόλεως και τα χωράφια έγιναν οικόπεδα. Από εκεί και πέρα, όμως, όπως ορίζει ο ν.1337/1983, πρέπει οι οικοπεδούχοι να καταβάλλουν εισφορά σε χρήμα. Έχει έναν συγκεκριμένο συντελεστή ο νόμος και βγαίνει βάσει των αντικειμενικών αξιών.

Να ξέρετε ότι σε αυτούς τους ανθρώπους, οι οποίοι πλέον είναι όμηροι και δεν μπορούν να χτίσουν ούτε να πουλήσουν, τους έχουν επιβληθεί 80 και 100 χιλιάρικα εκεί πέρα, μη λαμβανομένων υπ’ όψιν και γενικά τις φωτιές του 2023 και πόσο έχουν πέσει οι τιμές εκεί πέρα.

Επίσης, το βασικότερο είναι ότι σύμφωνα με το άρθρο 14 του ν.1337/1983 τη βασική δαπάνη την καλύπτει ο δήμος.

Ερωτάσθε, λοιπόν, εάν ο Δήμος Αλεξανδρούπολης υπέβαλε κάποιο αίτημα για να το χρηματοδοτήσετε σύμφωνα με το άρθρο 14 το 30% που λέει ο νόμος, έτσι ώστε να φτιάξει τις βασικές υποδομές -ύδρευση, αποχέτευση, πεζοδρόμια, δρόμους-, για να μπορούν οι άνθρωποι να ξεκινήσουν ή να χτίζουν ή να πουλήσουν. Επίσης, προβλέπεται να κάνετε ή προτίθεστε να κάνετε κάποια νομοθετική παρέμβαση, έτσι ώστε να μειώσετε την εισφορά σε χρήμα λόγω των πυρκαγιών, όπως έγινε παλιότερα σε άλλες περιοχές που ήταν σεισμόπληκτοι; Πρόκειται να υπολογιστούν αυτές οι τιμές με την επιτροπή που προβλέπεται στο Υπουργείο Οικονομικών -οι τιμές δηλαδή εισφορά σε χρήμα- έτσι ώστε να μειωθεί η αντικειμενική αξία και κατά συνέπεια η εισφορά σε χρήμα; Γιατί υπάρχει ασυμφωνία μεταξύ εμπορικών αξιών και αντικειμενικών αξιών. Το δημοτικό συμβούλιο φυσικά δεν έκανε κάποιο τέτοιο αίτημα, όπως προβλέπει το π.δ.5/1986, γιατί εκεί στον Δήμο Αλεξανδρούπολης προφανώς κοιμούνται τον ύπνο του δικαίου.

Γι’ αυτό, λοιπόν, ερωτάσθε αν χρηματοδοτήσατε ή υπάρχει αίτημα ή θα χρηματοδοτήσετε, έτσι ώστε να ξεκινήσει η διαδικασία των οικοπεδούχων να χτίσουν ή να πουλήσουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, πριν απαντήσω στην ερώτησή σας, δεν κατάλαβα τον λόγο και γιατί ενοχληθήκατε που επισκεφθήκαμε τον Νομό Έβρου, το Ορμένιο, τον Δήμο Διδυμοτείχου, τον Δήμο Σουφλίου, τον Δήμο Ορεστιάδας, τον Δήμο Αλεξανδρούπολης, τους συνοριακούς σταθμούς Κήπων και Καστανιών. Μιλήσαμε με αυτοδιοικητικούς παράγοντες για θέματα που απασχολούν τις δημοτικές κοινότητες. Δηλαδή, κάναμε κάτι λάθος ότι επισκεφθήκαμε και κάναμε ανοιχτό διάλογο με τους προέδρους δημοτικών κοινοτήτων; Ήρθε κάποιος πρόεδρος κοινότητας και σας είπε ότι κακώς ήρθε Υπουργός στο Ορμένιο, ή μήπως έχετε ξαναδεί Υπουργό να κάθεται στο Ορμένιο να συζητάει με προέδρους κοινοτήτων;

Αν, λοιπόν, εσείς θεωρείτε ότι είναι λάθος, εγώ θα σας απαντήσω με αριθμούς. Ναι, η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη αυτήν τη στιγμή που μιλάμε στον Έβρο έχει προγραμματίσει έργα που ξεπερνούν τα 130 εκατομμύρια ευρώ μόνο από τις χρηματοδοτήσεις του Υπουργείου Εσωτερικών και είναι πάνω από εκατόν είκοσι έργα.

Ταυτόχρονα, προχωράμε την αναβάθμιση -εδώ είναι και ο κ. Ταχιάος- του συνοριακού σταθμού των Κήπων. Ήδη -προσέξτε- υπάρχει ανάδοχος και οι εργασίες θα ξεκινήσουν σε λίγες εβδομάδες. Αν αυτό, λοιπόν, σας ενοχλεί επειδή εσείς δεξιά και αριστερά γυρνάτε και λέτε τα δικά σας, σας απαντώ: Η Νέα Δημοκρατία και η Κυβέρνησή μας είναι σε κάθε γωνιά της χώρας, γιατί η καρδιά της Ελλάδος χτυπάει παντού.

Δεύτερον, ρωτάτε τώρα εδώ και προσπαθείτε να γίνετε καλός σε κάποιους οικοπεδούχους. Πράξη εφαρμογής σημαίνει δύο πράγματα, γη και εισφορά σε χρήμα. Αυτό, λοιπόν, όταν λαμβάνονται οι αποφάσεις και πάνε να εφαρμοστούν από τον δήμο, ο δήμος πρέπει να έχει κάνει τον απαιτούμενο προγραμματισμό. Άρα αυτήν την ερώτηση κακώς την κάνετε στον Υπουργό Εσωτερικών για να σας την απαντήσουμε εμείς. Αυτήν την ερώτηση πρέπει να την εισάγετε στο δημοτικό συμβούλιο να σας απαντήσει. Από την πλευρά μας φυσικά και είμαστε κοντά στην αυτοδιοίκηση σε ό,τι μας έχει ζητηθεί και δεν μας έχει ζητηθεί από τον Δήμο Αλεξανδρούπολης κάτι τέτοιο.

Άρα, λοιπόν, αυτήν τη στιγμή σας απαντώ ότι στην Αλεξανδρούπολη ειδικά ξέρετε πολύ καλά ότι ολοκληρώνεται ο ποδηλατόδρομος, ότι προχωράει το κλειστό γυμναστήριο, ότι θα προχωρήσει το κολυμβητήριο, το σπίτι της γυμναστικής, ότι γίνονται έργα οδοποιίας, ότι θα προχωρήσει ο συνοριακός σταθμός των Κήπων που θα ευνοήσει και την οικονομία γενικότερα της Αλεξανδρούπολης και η Γέφυρα που είναι μεγάλου κόστους και προχωράει και προχωράει με γοργούς ρυθμούς.

Όσον αφορά το δεύτερο σκέλος που λέτε αν θα ενεργοποιήσουμε την επιτροπή του άρθρου 1, είναι λάθος η ερώτησή σας, διότι η περιοχή Καλλιθέας που λέτε Καλλιθέα - Νέα Χιλή, είναι στο αντικειμενικό σύστημα προσδιορισμού. Άρα, δεν έχει σχέση η επιτροπή. Αυτό μου το απαντάει και η αποκεντρωμένη διοίκηση Ανατολικής Μακεδονίας και Θράκης.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Υπουργέ επειδή είστε παντού, η Νέα Δημοκρατία, γι’ αυτό στον Έβρο τα τελευταία χρόνια έχει μειωθεί ο πληθυσμός κατά δεκαπέντε χιλιάδες και σε λίγο τον Εβρίτη θα τον βλέπεις μόνο στο μουσείο, όχι στο Ορμένιο που πήγατε να δείτε, ήτοι πληθυσμιακά έχουν χαθεί δύο δήμοι, Δήμος Σουφλίου και Δήμος Σαμοθράκης. Επειδή είστε παντού.

Όσον αφορά αυτά τα εκατόν είκοσι έργα, μη μας λέτε από το ΕΣΠΑ για τα χρηματοδοτικά εργαλεία που παίρνουν οι δήμοι. Θέλω να μου πείτε, όχι τα εκατόν είκοσι, τα δέκα έργα που ξεκινήσατε και φτιάξατε στον δήμο, γιατί τώρα να χαζέψουμε τελείως εκεί στον Έβρο δεν γίνεται.

Άρα, λοιπόν, κύριε Υπουργέ, λέτε ότι ο Δήμος Αλεξανδρούπολης, ενώ υπάρχει υποχρέωση από το άρθρο 14 του ν.1337/1983 να χρηματοδοτήσετε τον Δήμο Αλεξανδρούπολης για τις βασικές υποδομές, δεν έχει υποβάλει αίτημα. Νομίζω ήσασταν σαφής. Εφόσον, λοιπόν, υποβάλει αίτημα ο Δήμος Αλεξανδρούπολης προτίθεστε να χρηματοδοτήσετε, όπως αναφέρει η νομοθεσία;

Επίσης, υπάρχει ο ν.1772/1988, άρθρο 5, όπου εκεί τότε, κύριε Υφυπουργέ, είχε μειωθεί η εισφορά σε χρήμα κατά 1/4 λόγω ότι ήταν σεισμόπληκτοι. Εδώ, λοιπόν, για τον Έβρο που υπεραγαπάτε και πάτε στο Ορμένιο και συζητάτε και μιλάτε και επειδή πήγατε ως Υπουργός πρέπει να μας δώσετε και κανένα αυτόγραφο, να μας μοιράσετε, γιατί είναι μεγάλη μας τιμή, εφόσον, λοιπόν, αγαπάτε τον Έβρο αφήστε τα εκατόν είκοσι έργα. Θα προβλέψετε νομοθετικά, όπως είχε προβλεφθεί και στη Μεσσηνία; Γιατί η Ελλάδα και τα χρήματα όλα εκεί νομίζω είναι, Πελοπόννησο, Κρήτη, Θεσσαλία. Για τον Έβρο αυτόγραφα μοιράζουν και γράφουν στο χαρτάκι. Ιδού η Ρόδος ιδού και το πήδημα. Θα νομοθετήσετε; Γιατί ο Έβρος έζησε το 2023 τη μεγαλύτερη πυρκαγιά της Ευρωπαϊκής Ένωσης. Πάνω από ένα εκατομμύριο στρέμματα κάηκαν, αφήστε ότι δεν έχουν αποζημιωθεί οι πυρόπληκτοι κ.λπ.. Αλλά πάνω σε αυτό το κομμάτι, θα νομοθετήσετε όπως έγινε και στη Μεσσηνία, έτσι ώστε να μειωθεί το ποσό εισφοράς σε χρήμα των οικοπεδούχων, έτσι ώστε να ξεφύγουν από την ομηρία;

Επίσης, είπατε ότι είναι λάθος η ερώτηση που σας έδωσα, γιατί δεν προβλέπεται και υπολογίζεται βάσει των αντικειμενικών αξιών. Το π.δ.5 του 1986 αυτό ακριβώς λέει, ότι όταν υπάρχει ασυμφωνία αντικειμενικών και εμπορικών αξιών είτε αυτοβούλως η επιτροπή που βγάζει τις τιμές είτε κατόπιν αιτήματος του δημοτικού συμβουλίου -που το ξαναλέω ο Δήμαρχος Αλεξανδρούπολης κοιμάται τον ύπνο του δικαίου, δεν έκανε τίποτα- τότε επανυπολογίζονται οι αντικειμενικές αξίες με σκοπό να μειωθούν. Και επειδή υπάρχει αυτή η φωτιά και αυτή η πυρκαγιά και έχουν μειωθεί οι αξίες και υπάρχει ασυμφωνία μεταξύ εμπορικών και αντικειμενικών αξιών, δεν μπορεί να υπολογίζεται η αξία του οικοπέδου του Εβρίτη λες και είναι στη Μύκονο με όλη αυτήν τη μεγάλη καταστροφή στον ακριτικό Έβρο.

Ερωτάσθε, λοιπόν, εφόσον το ξεκαθαρίσατε ότι δεν υπέβαλε αίτημα ο Δήμος Αλεξανδρούπολης, αν νομοθετικά θα πάρετε κάποια πρωτοβουλία, όπως τότε στη Μεσσηνία και εάν εφόσον υποβληθεί το αίτημα, χρηματοδοτήσετε όπως λέει το άρθρο 14 του ν.1337/1983.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, επειδή η ερώτησή σας είναι πολύ συγκεκριμένη, θέλω να είναι συγκεκριμένη και η απάντησή μου.

Κατ’ αρχάς μιλάμε για ένα θέμα το οποίο δεν έχει προκύψει τους τελευταίους μήνες. Είναι ένα θέμα που είναι μεγάλο διάστημα. Μιλάμε περίπου για δύο χιλιάδες στρέμματα, μιλάμε για τέσσερις χιλιάδες δικαιώματα, συνολικό ποσό εισφοράς περίπου στα 13,5 εκατομμύρια ευρώ και έχουμε χίλιους εννιακόσιους εξήντα εννιά ιδιοκτήτες που παρέλαβαν ειδοποιητήρια. Από αυτούς θέλω να γνωρίζετε ότι τετρακόσιοι εξήντα πλήρωσαν με την εφάπαξ καταβολή και είχαν έκπτωση 20%.

Δεύτερον, όσον αφορά τα ζητήματα που απασχολούν τον Δήμο Αλεξανδρούπολης ήδη έχω ζητήσει από τον Δήμαρχο Αλεξανδρούπολης και θα υπάρξει συνάντηση και με το Υπουργείο Οικονομικών για το συγκεκριμένο θέμα. Όμως, δεν θα έρθω εγώ σε αυτήν την Αίθουσα να σας πω κάτι, ούτε είναι αρμοδιότητα του Υπουργείου Εσωτερικών κάτι τέτοιο.

Άρα, λοιπόν, εγώ αυτό το οποίο σας λέω είναι ότι θα μιλήσουμε επί της ουσίας για το θέμα αυτό και ό,τι μπορούμε να κάνουμε παραπάνω θα το κάνουμε. Όμως αυτήν τη στιγμή μην μπλέκετε το τι έγινε με τη Μεσσηνία. Η κάθε περιοχή έχει τις δικές της ιδιαιτερότητες. Το λέω αυτό γιατί ακούσαμε να μιλάτε για το δημογραφικό.

Εγώ αναγνωρίζω ότι κάθε Βουλευτής έχει την αγωνία όχι μόνο για την εκλογική του περιφέρεια, αλλά και για τη χώρα. Θέλω, όμως, να σας πω ότι η Κυβέρνηση της Νέας Δημοκρατίας για το δημογραφικό ήδη πέρασε διατάξεις για οικονομική ενίσχυση όσων θέλουν να πάνε στον Έβρο, να μείνουν στον Έβρο με μία ενίσχυση. Ταυτόχρονα, φέραμε πολύ συγκεκριμένες διατάξεις για τους δημόσιους υπαλλήλους που θέλουν να μεταταγούν ή να αποσπαστούν στον Έβρο. Άρα οι εξαγγελίες από τη ΔΕΘ φέρνουν μειώσεις στο 80% και πλέον των οικισμών ώστε να έχουμε απαλλαγή το 2027 από τον ΕΝΦΙΑ, όταν είναι πρώτη η κύρια κατοικία σε έναν από τους οικισμούς αυτούς. Ταυτόχρονα, για τη Σαμοθράκη που δεν πρόλαβα να πάω, αλλά σας λέω ότι θα πάω, φέρνουμε μείωση του ΦΠΑ. Και ξέρουμε πάρα πολύ καλά τι σημαίνει η μείωση του ΦΠΑ κατά 30% στη Σαμοθράκη και για την ενίσχυση της τοπικής οικονομίας και για την ανταγωνιστικότητα της τοπικής οικονομίας Σαμοθράκης.

Άρα λοιπόν, το τελευταίο που μπορούμε να πούμε σε αυτήν την Αίθουσα είναι ότι αυτή η Κυβέρνηση δεν ενδιαφέρεται για την περιφέρεια, δεν ενδιαφέρεται για μέρη όπως είναι ο Έβρος. Και βέβαια είμαστε εδώ στην πράξη να κάνουμε με νόμους, με συγκεκριμένα μέτρα, στοχευμένα. Και δεν σας κρύβω ότι από την περιοδεία μου αυτή στον Νομό Έβρου και βλέποντας έργα, όπως είναι η κατασκευή του αγωγού ύδρευσης στο Διδυμότειχο, όπως η ανακαίνιση του σχολείου, η αναβάθμιση του 1ου Δημοτικού στο Σουφλί, όπως το κλειστό γυμναστήριο είναι έργα που αλλάζουν την εικόνα του νομού. Διότι αυτά τα έργα εντάσσονται στα 6,5 δισεκατομμύρια έργα που έχει κάνει αυτή η Κυβέρνηση για την αυτοδιοίκηση και για κάθε τοπική κοινωνία.

Άρα, λοιπόν, χαίρομαι που καταθέσατε μια ερώτηση που αφορά πολλούς ανθρώπους, πολλούς ιδιοκτήτες. Σας έδωσα συγκεκριμένες απαντήσεις. Όμως δεν πρέπει να μηδενίζουμε το έργο αυτής της Κυβέρνησης το οποίο είναι στοχευμένο και οι πολίτες θα κρίνουν το 2027 αν είναι και επιτυχημένο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα συζητηθεί τώρα η τρίτη με αριθμό 1282/1-9-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών με θέμα: «Να ακυρωθεί η εγκατάσταση του ραντάρ του νέου αεροδρομίου στον λόφο της Παπούρας στο Καστέλλι Πεδιάδας Ηρακλείου Κρήτης, να μελετηθεί και να βρεθεί άλλη θέση τοποθέτησής του και να προστατευτούν τα αρχαιολογικά ευρήματα».

Ελάτε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, ηχηρό μήνυμα για την προστασία του μοναδικού αρχαιολογικού ευρήματος, με διάμετρο πενήντα μέτρα στον λόφο της Παπούρας, ύψους πεντακοσίων μέτρων στέλνουν με συνεχείς πολύμορφες κινητοποιήσεις αρχαιολόγοι, σωματεία εργαζομένων, μαζικοί φορείς, κάτοικοι της περιοχής, ο λαός της Κρήτης συνολικά, συλλογικά όργανα της Τοπικής-Περιφερειακής Διοίκησης, εκπρόσωποι της Εκκλησίας και πολλοί άλλοι φορείς. Σύσσωμος ο λαός της Κρήτης απαιτεί να μη θυσιαστεί το μνημείο στο βωμό των συμφερόντων των μονοπωλιακών ομίλων που θα εκμεταλλεύονται το νέο αεροδρόμιο. Απαιτούν την ανάκληση της απόφασης τοποθέτησης σε απόσταση είκοσι και τριάντα δύο μέτρων των δύο τεράστιων ραντάρ και άλλων συνοδών έργων στο λόφο της Παπούρας, που θα προκαλέσει καταστροφή στο μνημείο και στον περιβάλλοντα χώρο του, τη στιγμή μάλιστα που η ανασκαφή δεν έχει ολοκληρωθεί. Αναρωτιόμαστε πώς μπορεί το μνημείο αυτό να είναι υποψήφιο ανάμεσα στα πέντε προτεινόμενα για το διεθνές βραβείο της πιο σπουδαίας αρχαιολογικής ανακάλυψη της χρονιάς και αντί να το προστατεύσετε και να το αναδείξετε, βρισκόμαστε μπροστά στον κίνδυνο να καταστραφεί.

Ειδικότερα οι κάτοικοι καταγγέλλουν και οι φορείς την ατεκμηρίωτη επιστημονικά θέση ότι ο λόφος Παπούρα είναι η μόνη τεχνικά εφικτή λύση για την ασφαλή λειτουργία του αεροδρομίου, όταν η προμελέτη του Υπουργείου Υποδομών περιορίστηκε μόνο στις δύο από τις κορυφές που ήταν απαλλοτριωμένες, ώστε να μην υπάρξουν αλλαγές στον σχεδιασμό των ομίλων που κατασκευάζουν το νέο αεροδρόμιο στο Καστέλλι, μολονότι οι αρχικές προτάσεις έδειχναν διακόσια εναλλακτικά σημεία για εγκατάσταση ραντάρ. Επιπλέον, δεν εξετάστηκε ποτέ και άλλη μία εναλλακτική λύση, όπως η εγκατάσταση δύο ραντάρ σε δύο διαφορετικά σημεία, για την επιδιωκόμενη κάλυψη περιοχής εάν κριθεί απαραίτητο, που επίσης καταρρίπτει τον ισχυρισμό της μοναδικής λύσης της Παπούρας.

Και το ερώτημα είναι γιατί για παράδειγμα στον αερολιμένα «Ελευθέριος Βενιζέλος» έχουν εγκατασταθεί δύο ραντάρ, σε δύο διαφορετικούς λόφους, τρεις για την ακρίβεια ο ένας έχει καταργηθεί, είναι εκτός λειτουργίας, και δεν μπορεί να συμβεί στο συγκεκριμένο αεροδρόμιο, στη συγκεκριμένη περιοχή. Είναι επίσης απορίας άξιον το γεγονός ότι το Υπουργείο Υποδομών αποκρύπτει ότι σε ευθεία γραμμή, όχι πάνω από εξήντα μέτρα υπάρχουν υπόγειες εγκαταστάσεις με κρίσιμο πολεμικό υλικό της Πολεμικής Αεροπορίας και του ΝΑΤΟ, που βάζει σε κίνδυνο την ασφάλεια των πτήσεων. Επιπρόσθετα, επιστήμονες και φορείς τονίζουν ότι είναι αποπροσανατολιστικά και αστήρικτα τα περί διασφάλισης της επισκεψιμότητας του μνημείου, με την τοποθέτηση ραντάρ αφού είναι γνωστό ότι η κυκλοφορία απαγορεύεται περιμετρικά τέτοιων συστημάτων.

Αποδεικνύεται, λοιπόν, ότι η ανάπτυξη την οποία υλοποιείτε διαχρονικά και εσείς και οι προηγούμενες κυβερνήσεις, υπηρετούν με συνέπεια και σταθερότητα κερδοφορία των ομίλων.

Τα ερωτήματα: Πρώτον, να ακυρωθεί η εγκατάσταση του ραντάρ του ιδιωτικού αεροδρομίου στον λόφο Παπούρα. Τι θα κάνετε, έτσι ώστε να μελετηθεί και να βρεθεί άλλη λύση τοποθέτησης που είναι τεχνικά εφικτό; Και τέλος, να κηρυχθεί όλος ο λόφος άμεσα ως πρώτη ζώνη αδόμητη, ώστε να καταστεί το μνημείο και όλος ο λόφος, αρχαιολογικός χώρος ασφαλής και προσβάσιμος για κατοίκους, επισκέπτες και μελετητές.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τα ερωτήματα να ξέρετε -επειδή την έχω ακούσει την ερώτηση, καθώς επιμένετε και καλώς- τα ήξερα απ’ έξω. Δεν είναι η πρώτη φορά που κάνετε ερώτηση γι’ αυτό το θέμα και την παρακολουθώ.

Ελάτε, κύριε Υπουργέ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, νομίζω ότι η μόνη συνέπεια που μπορώ να διακρίνω είναι η συνέπεια του Κομμουνιστικού Κόμματος της Ελλάδος στο να έλθει και να ανταγωνιστεί τους υπόλοιπους φωνασκούντες για το συγκεκριμένο θέμα που αποφάσισαν ξαφνικά ότι βρήκαν ένα φοβερό θέμα. Θα δούμε ποια μπορεί να είναι η πορεία, εφόσον επιμείνουν στις απόψεις τους. Και το δεύτερο είναι ότι μέσα στα επιχειρήματα που έχουν ακουστεί, προσθέσατε και αυτά περί πολεμικών εγκαταστάσεων και πάει λέγοντας. Και αυτό δείχνει μια συνέπεια προς την αντίληψη που γενικώς έχει το ΚΚΕ για τα πράγματα, που θέλει πάντα να τα συνδέει με το ΝΑΤΟ, με τις συρράξεις κ.λπ..

Μιλάμε για ένα αεροδρόμιο το οποίο είναι ήδη στρατιωτικό αεροδρόμιο. Αν δεν το ξέρετε το Καστέλλι είναι υπαρκτό αεροδρόμιο, πριν γίνει το πολιτικό αεροδρόμιο, που το ξέρετε γιατί είστε Κρητικός και είναι στρατιωτικό αεροδρόμιο. Και προφανώς υπάρχουν και στρατιωτικές εγκαταστάσεις εκεί. Αλλά πάμε παρακάτω. Είναι απολύτως λάθος αυτό το οποίο λέγεται. Έχουν μελετηθεί και οι διακόσιες εγκαταστάσεις. Το αεροδρόμιο μελετήθηκε ως όλον. Δεν μελετήθηκε ένα αεροδρόμιο και άντε πάμε να βάλουμε κάπου ένα ραντάρ. Το αεροδρόμιο μελετήθηκε στο σύνολό του, μελετήθηκε εγκαίρως, οι διακόσιες αυτές θέσεις έχουν μελετηθεί και από αυτές τις διακόσιες θέσεις επελέγησαν αυτές οι οποίες ήταν καταλληλότερες για το ραντάρ. Ο λόφος λοιπόν 24 πριν έρθει και επιλεγεί ως χώρος του ραντάρ έχει και μία άλλη σχέση με το αεροδρόμιο. Αποκαλείται εμπόδιο 24 και αποκαλείται έτσι για τον πολύ απλό λόγο ότι πρέπει να ταπεινωθεί κατά τριάντα μέτρα για να μπορέσει να είναι επεκτάσιμος ο διάδρομος του αεροδρομίου μελλοντικά. Η ταπείνωση αυτή είναι που επέβαλε την ανασκαφή και όχι η κατάσταση του ραντάρ. Η ταπείνωση αυτή επέβαλε την ανασκαφή, ξεκίνησαν οι εργασίες ταπείνωσης και βρέθηκε το αρχαιολογικό αυτό εύρημα. Το ραντάρ δεν είναι δυνατόν να φύγει από εκεί για πάρα πολλούς λόγους που επίσης έχουν εξαντλητικά μελετηθεί στον χρόνο που προέκυψε το συγκεκριμένο ζήτημα. Υπήρχαν εναλλακτικές λύσεις, υπάρχει ο λόφος 26, υπάρχει ο λόφος 28, έχουν μελετηθεί. Για παράδειγμα εάν επιλέξουμε τον λόφο 26 θα πρέπει να επιμείνουμε στην ταπείνωση του λόφου 24 για τον οποίο μιλάμε για τον πολύ απλό λόγο ότι αποτελεί εμπόδιο πλέον για τον λόφο 26. Δεύτερο ραντάρ στο αεροδρόμιο του Ηρακλείου υπάρχει. Είναι το αεροδρόμιο το οποίο είναι σήμερα στο Καζαντζάκης και αυτό θα διατηρηθεί και θα αναβαθμιστεί. Θα υπάρξει αλλαγή αυτού του ραντάρ σε νέας γενιάς τεχνολογία. Θα υπάρχει εφεδρικό ραντάρ στον λόφο 28 αν δεν κάνω λάθος. Είναι ο λόφος ο οποίος υπάρχει στην κάτω πλευρά, στην νότια πλευρά της Κρήτης. Έχουν γίνει όλες οι μελέτες, έχουν γίνει μελέτες που αφορούν και την εγκατάσταση του ραντάρ στον συγκεκριμένο χώρο για την οποία θα σας μιλήσω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

Κύριε Υπουργέ, η αλήθεια είναι ότι έχετε μια επιμονή. Παρά τις μεγάλες αντιδράσεις, και εσείς, η Κυβέρνηση συνολικά, και τα δύο Υπουργεία, το δικό σας των Υποδομών και του Υπουργείου Πολιτισμού, να εγκαταστήσετε ραδιοβοηθήματα του νέου αεροδρομίου στην Παπούρα, τα οποία -επαναλαμβάνω- είναι από τα μεγαλύτερα ευρήματα της χρονιάς. Και επιμένετε σε αυτό το πράγμα. Μιλάμε τώρα για εκτενείς διαμορφώσεις είκοσι και σαράντα στρεμμάτων στην κορυφή, γύρω από το μνημείο, που θα βλάψει ανεπανόρθωτα και το ίδιο, αλλά και τον ευρύτερα περιβάλλοντα χώρο, διαταράσσοντας την άμεση και άρρηκτη σχέση που τα συνδέει.

Δεν εξετάζουμε σήμερα αυτό. Απλώς συζητάμε τις συνέπειες της κατασκευής ενός ιδιωτικού αεροδρομίου, όπου τα συμφέροντα των ιδιωτικών ομίλων είναι πάρα πολύ μεγάλα. Γι’ αυτό και από την πρώτη στιγμή το ΚΚΕ είχε πάρει θέση ότι αυτό το αεροδρόμιο δεν αποτελεί έργο υποδομής για την κοινωνία, δεν ανταποκρίνεται στις λαϊκές ανάγκες για ασφαλείς, σύγχρονες και φθηνές μεταφορές, αλλά θα αποφέρει πολύ μεγάλα κέρδη για τους ομίλους. Και είχαμε καταψηφίσει και τις δύο συμβάσεις, και την αρχική και τη συμπληρωματική.

Τώρα για το αν είναι στρατιωτικό αεροδρόμιο, εντάξει τώρα τι να σας πω. Ένας από τους λόγους που εμείς είχαμε αντιταχθεί στη δημιουργία αυτού του αεροδρομίου είναι ακριβώς γιατί δεν είναι απλά στρατιωτικό, αλλά είναι νατοϊκό, με ό,τι συνέπειες μπορεί να έχει και την ευρύτερη περιοχή. Όμως, είναι κάτι που δεν το λέμε μόνο εμείς, το λένε και οι ίδιοι οι κάτοικοι και οι φορείς και η τοπική αυτοδιοίκηση.

Η δικαιολογία, όπως αναφέρεται στην απαράδεκτη γνωμοδότηση του ΚΑΣ, για τη θετική του γνωμοδότηση, είναι ότι η προμελέτη εγκατάστασης ραδιοβοηθημάτων του νέου αεροδρομίου είναι η μόνη τεχνικά εφικτή για την ολοκλήρωση και ασφαλή λειτουργία του. Δεν υπάρχει μεγαλύτερο ψέμα. Το τεκμηριώνουν πλήθος επιστημόνων από διάφορες ειδικότητες. Αυτό προκύπτει και από τις τεχνικές εκθέσεις που έχουμε στα χέρια μας και υποδεικνύουν έντεκα, προσέξτε, έντεκα τουλάχιστον κατάλληλες κορυφές.

Και σκόπιμα δεν υπήρξε καμία εισήγηση επί του θέματος στην ημερήσια διάταξη στη συνεδρίαση του ΚΑΣ, καμία μελέτη για την προστασία, συντήρηση και ανάδειξη των ευρημάτων στον λόφο Παπούρα, όπως και δεν υποβλήθηκε ποτέ καμία κανονική μελέτη. Αυτό που υποβλήθηκε, πριν από τον εντοπισμό του μνημείου, ήταν μια σύντομη τεχνική έκθεση της Υπηρεσίας Πολιτικής Αεροπορίας, η οποία βαφτίστηκε ως μελέτη σκοπιμότητας. Ακόμα κι αυτή η σύντομη τεχνική έκθεση, αναφέρει ότι προτείνει τη βέλτιστη λύση, αλλά όχι τη μοναδική. Υπάρχουν κι άλλες κατάλληλες θέσεις σε άλλες κορυφές που είχαν αρχικά επιλεγεί για την εγκατάσταση του ραντάρ.

Μάλιστα, σε χρόνο ρεκόρ, τον Αύγουστο του 2024, απορρίφθηκαν όλες οι εναλλακτικές λόγω μη τήρησης των επιχειρησιακών απαιτήσεων που θέτει ο Διεθνής Οργανισμός Πολιτικής Αεροπορίας. Κι αυτά δεν είναι δικά μου λόγια, δεν είναι του ΚΚΕ, είναι του κ. Αναγνώπουλου, του Γενικού Γραμματέα Υποδομών. Δηλαδή, στην πραγματικότητα ο γενικός γραμματέας αποκάλυψε πως η απόφαση είχε ληφθεί επί της ουσίας εδώ και περίπου έναν χρόνο πριν.

Άρα, ο σχεδιασμός που έχετε κάνει και οι όποιες αποφάσεις έχουν πάρει είναι φωτογραφικές, προκειμένου να μπουν τα ραντάρ στον συγκεκριμένο λόφο, στο συγκεκριμένο βουνό για να εξυπηρετήσουν επιχειρηματικά συμφέροντα. Άλλωστε, ποιος είναι αυτός που χρηματοδότησε μελέτη και μάλιστα σε αγγλικό γραφείο αρχιτεκτονικού τοπίου; Είναι η ΤΕΡΝΑ. Από την ΤΕΡΝΑ χρηματοδοτήθηκαν αυτές οι μελέτες.

Η εγκατάσταση, λοιπόν, του ραντάρ στον ίδιο χώρο και, μάλιστα, όπως προτείνεται, σε εφαπτόμενες θέσεις πνίγει και αφανίζει το μνημείο. Άρα, η συνύπαρξη της Παπούρας δεν είναι μονόδρομος, αλλά απαγορευτική αφού ακυρώνει το σχέδιο προστασίας.

Και τέλος, λέτε ότι η επιλογή μελλοντικής επέκτασης -δεν το είπατε εδώ, το έχετε πει άλλη φορά- του διαδρόμου στις τρεις χιλιάδες οκτακόσια μέτρα και η ύπαρξη του βουνού…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Συντυχάκη, έχετε φτάσει τα πέντε λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω, κύριε Πρόεδρε.

…ως εμπόδιο είναι ακατανόητη, αφού ακόμα και το μεγαλύτερο επιβατικό αεροσκάφος, το Airbus 380, δεν χρειάζεται περισσότερο από τρεις χιλιάδες μέτρα διάδρομο για απογείωση και ο διάδρομος του Καστελλίου θα είναι τρεις χιλιάδες διακόσια μέτρα, κύριε Υπουργέ.

Να, λοιπόν, γιατί αυτή η ανάπτυξη που επικαλείστε εσείς ως Κυβέρνηση και οι προηγούμενες, βέβαια, είναι η ανάπτυξη των λίγων και όχι των πολλών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Συντυχάκη, η δευτερολογία σας βρίθει ανακριβειών. Είστε κακά πληροφορημένος και για όσα συνέβησαν στο ΚΑΣ και για τις μελέτες που έχουν υπάρξει και για την πραγματικότητα, ούτε είκοσι, ούτε σαράντα στρέμματα υπάρχουν. Μιλάμε για εκτάσεις της τάξεως των δύο στρεμμάτων στον συγκεκριμένο λόφο για τις καταλήψεις οι οποίες θα γίνουν.

Θα σας παρακαλέσω πάρα πολύ να ενημερωθείτε καλύτερα. Βεβαίως, φροντίστε και πάλι να είστε συνεπής. Θυμίσατε ότι αντιμετωπίζεται το αεροδρόμιο ως ένα ιδιωτικό αεροδρόμιο. Σας θυμίζω βεβαίως κι εγώ με τη σειρά μου ότι το Ελληνικό Δημόσιο δεν έχει συμμετοχή στην εταιρεία παραχώρησης σε ποσοστό 44%. Μπορεί να μην είναι πλειοψηφικός μέτοχος, δεν παύει όμως να είναι ένας μέτοχος με πάρα πολύ σημαντικό ποσοστό, όταν κανένας από τους άλλους δύο δεν έχει το ίδιο ποσοστό.

Τώρα σε ό,τι αφορά την ουσία, οι μελέτες που έχουν γίνει είναι πλήρεις. Έχουν μελετηθεί τα πάντα. Η πολύ χαρακτηριστική ανακρίβεια είναι ότι ανατέθηκε σε αγγλικό οίκο η μελέτη της διαμόρφωσης του λόφου. Αυτό είναι λάθος. Ανατέθηκε σε αγγλικό οίκο, ο ποιος είναι ειδικός για τη μελέτη των ηλεκτρομαγνητικών κυμάτων, το πώς θα καλυφθεί ο χώρος τον οποίο χρειαζόμαστε, ώστε να υπάρχει ασφάλεια στις μετακινήσεις. Αυτός ήταν αγγλικός. Η μελέτη έγινε από ελληνικό γραφείο μελετών.

Επειδή ακούγονται πάρα πολλές παραφιλολογίες, δεν υπάρχει κανένα έλλειμμα στον τρόπο με τον οποίο αντιμετωπίστηκε το ζήτημα. Στο Κεντρικό Αρχαιολογικό Συμβούλιο, όπου ξαφνικά όλοι έγιναν πιο ειδικοί από το Κεντρικό Αρχαιολογικό Συμβούλιο αλλά και από τους μελετητές ενός τέτοιου έργου, εξαντλήθηκαν όλα τα δυνατά ενδεχόμενα και έγινε πλήρης παρουσίαση.

Εκείνο το οποίο όμως υπήρξε από την άλλη πλευρά είναι μια ακρότητα και μια παραφιλολογία, όπως αυτή που αναπτύσσετε, την οποία βεβαίως εσείς φροντίσατε να αντιγράψετε από αυτούς οι οποίοι εκκίνησαν το θέμα τοπικά, προσθέτοντας και τη γνωστή «σως ΚΚΕ» από πάνω. Αυτή είναι η πραγματικότητα, λοιπόν.

Σε ό,τι αφορά τη δική σας ερώτηση, να πω τα εξής. Έρχεται προχθές ο Δήμαρχος κ. Κεγκέρογλου και λέει στο ραδιόφωνο: «Ξέρετε γιατί ο κ. Ταχιάος…» και το προσωποποιεί κιόλας «…θέλει να μπει εκεί πέρα το ραντάρ; Για να έρθει να σαμποτάρει το αεροδρόμιο του Ηρακλείου υπέρ του Αεροδρομίου της Θεσσαλονίκης από όπου κατάγεται».

**ΕΜΜΑΝΟΥΗΛ ΣΥΝΤΥΧΑΚΗΣ:** Είπα εγώ τέτοιο πράγμα;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Δεν μιλάω για εσάς. Μιλάω για την παραφιλολογία η οποία αναπτύσσεται. Πρέπει να απαντήσω στο θέμα. Λοιπόν, πρόκειται περί αστειότητος, η οποία αγγίζει τα όρια της γελοιότητος, θα μου επιτρέψετε να πω. Μιλάμε για δύο αεροδρόμια που δεν είναι καν ανταγωνιστικά. Τι σχέση έχει τώρα η Θεσσαλονίκη με το Ηράκλειο; Πρόκειται για ακρότητες με τις οποίες τροφοδοτείται μια κοινωνία με αποτέλεσμα τι; Επιτρέπεται η Θεσσαλονίκη να μπαίνει στην εξίσωση για έναν μόνο λόγο. Γιατί έχει το προηγούμενο της Βενιζέλου. Το προηγούμενο της Βενιζέλου μας λέει ότι ένας δήμαρχος ξεσηκώνει ένα κοινό, αρχίζει όλη αυτήν τη μεγάλη συζήτηση, η οποία καταλήγει στη μεγάλη καθυστέρηση ενός έργου, στο να τορπιλιστεί ένα έργο, στο να υπάρξουν πολύ σημαντικές οικονομικές υποχρεώσεις του Ελληνικού Δημοσίου έναντι αυτών που εκτελούν το έργο για πολύ αντικειμενικούς λόγους και στο τέλος να έχουμε ένα αποτέλεσμα το οποίο διαψεύδει όλα αυτά τα οποία έχουν προηγηθεί ως περιπέτεια και τα οποία εμφανίστηκαν ως έγκλημα. Αυτή είναι η εμπειρία η οποία υπάρχει στην προκειμένη περίπτωση και έρχεται από τη Θεσσαλονίκη και τίποτε άλλο.

Επιτρέψτε μου να πω ότι το αποτέλεσμα το οποίο θα δείτε στο Ηράκλειο θα είναι ένα εξαιρετικό αεροδρόμιο και κυρίως ένα ασφαλές αεροδρόμιο. Το πού θα μπει το ραντάρ -και μπορώ να σας το αναλύσω, αλλά δεν έχουμε τον χρόνο και πρέπει να τελειώσω τώρα γιατί ο χρόνος μου εξαντλήθηκε- είναι πρωτίστως ζήτημα ασφαλείας της λειτουργίας του αεροδρομίου και δεν αφορά ούτε ιδιώτη, ούτε Δημόσιο, ούτε κανέναν άλλο, αλλά αφορά την αεροπλοΐα και τους ανθρώπους οι οποίοι εμπιστεύονται τις μετακινήσεις τους με το αεροπλάνο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Δεν θα συζητηθούν, κατόπιν συνεννόησης, οι εξής επίκαιρες ερωτήσεις:

Η 1270/28-8-2025, η 1278/30-8-2025, η 1281/1-9-2025, η 1290/1-9-2025, η 1292/1-9-2025, η 1293/1-9-2025, η 1294/1-9-2025, η 1295/1-9-2025, η 1274/28-8-2025, η 1272/28-8-2025, η 1280/1-9-2025, η 1279/1-9-2025, η 1271/28-8-2025, η 1285/1-9-2025 και η 6780/24-6-2025.

Συνεχίζουμε με την πέμπτη με αριθμό 1284/1-9-2025 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Υγείαςμε θέμα: «Θάνατος εβδομηνταεννιάχρονης στην Αίγινα λόγω έλλειψης οδηγού ασθενοφόρου».

Παρακαλώ, κύριε συνάδελφε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ. κύριε Πρόεδρε.

Την Παρασκευή 22 Αυγούστου 2025, μια εβδομηνταεννιάχρονη γυναίκα κατέληξε στην παραλία της Αγίας Μαρίνας στην Αίγινα, καθώς δεν υπήρχε διαθέσιμος οδηγός ασθενοφόρου να τη μεταφέρει εγκαίρως στο κέντρο υγείας. Η γυναίκα, σύμφωνα με μαρτυρίες, διατηρούσε τις αισθήσεις της για περισσότερο από μία ώρα, διάστημα κατά το οποίο πολίτες καλούσαν συνεχώς το κέντρο υγείας και το Λιμενικό Σώμα χωρίς να υπάρξει καμία ανταπόκριση.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Μιλάμε για ένα περιστατικό, το οποίο προφανώς οφείλεται στις τεράστιες ελλείψεις που υπάρχουν και σε ιατρικό και σε νοσηλευτικό και παραϊατρικό προσωπικό στο Κέντρο Υγείας Αίγινας, ελλείψεις οι οποίες είναι γνωστές στην ηγεσία του Υπουργείου, καθώς έχουν υπάρξει πολλές παρεμβάσεις και καταγγελίες και διαδικασίες κοινοβουλευτικού ελέγχου και παρά το γεγονός αυτό δεν έχουμε δει να λαμβάνεται κανένα ουσιαστικό μέτρο.

Αντιθέτως, και αυτό είναι εξόχως προκλητικό, η Κυβέρνηση επιχείρησε να μεταθέσει τις ευθύνες με τον Υπουργό Υγείας να έχει εξαγγείλει ΕΔΕ κατά των οδηγών ασθενοφόρων αντί να προχωρήσει σε μέτρα για να αναγνωρίσει την τραγική υποστελέχωση του κέντρου υγείας, μια ΕΔΕ η οποία απ’ ό,τι έχουμε ενημερωθεί έχει ήδη γίνει. Άρα, στο συγκεκριμένο θα πρέπει ο Υπουργός να μας ενημερώσει για το ποια είναι τα στοιχεία της ΕΔΕ.

Δεδομένου ότι το περιστατικό αποτυπώνει συνολικότερα την κατάσταση στην οποία έχει οδηγηθεί το ΕΣΥ και δεδομένου ότι η στοχοποίηση των εργαζομένων αντί για αντιμετώπιση των ελλείψεων αποτελεί πρακτική συγκάλυψης του περιστατικού θέλουμε να ρωτήσουμε τον Υπουργό το εξής.

Κύριε Υπουργέ, θέλετε να περιμένω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Με συγχωρείτε, είναι κάτι επείγον.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αν θέλετε, περιμένω, δεν έχω πρόβλημα.

Έρχομαι στα ερωτήματα. Πρώτον, ποιες είναι οι κινήσεις που προτίθεται να κάνει το Υπουργείο Υγείας για να καλυφθούν τα κενά που υπάρχουν αυτή τη στιγμή στο Κέντρο Υγείας Αίγινας.

Κύριε Υπουργέ, για να σας βοηθήσω σήμερα το πρωί με ένα πρόχειρο ψάξιμο στους πίνακες λοιπού επικουρικού προσωπικού είδα ότι υπάρχουν οι διαθεσιμότητες και για θέση οδηγού και για τη θέση της νοσηλευτικής υπηρεσίας. Αυτό είναι σήμερα στην επίσημη σελίδα της δεύτερης ΥΠΕ.

Και δεύτερον, προφανώς έχει ξεπεραστεί το ερώτημα, γιατί από ότι έχουμε ενημερωθεί έχει γίνει η ΕΔΕ στους οδηγούς. Εμείς θεωρούμε ότι δεν έπρεπε να γίνει καμία ΕΔΕ. Με τρεις οδηγούς δεν βγαίνουν οι βάρδιες και το ξέρετε και κανένας δεν είχε βάρδια εκείνη τη στιγμή. Θα θέλαμε, όμως, να μας ανακοινώσετε με ποιο ακριβώς σκεπτικό έγινε η ΕΔΕ και αν έχετε, ποια είναι τα αποτελέσματα της ΕΔΕ, πέρα από αυτά τα μέτρα για την ενίσχυση του κέντρου υγείας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κύριε Ηλιόπουλε, χίλια συγγνώμη για πριν, αλλά καμιά φορά η δική μου θέση έχει τηλεφωνήματα που δεν μπορώ να μη σηκώσω.

Ευχαριστώ πάρα πολύ για την ερώτηση. Γιατί ευχαριστώ; Γιατί αυτή η υπόθεση και δικαίως -το τονίζω- απασχόλησε ιδιαιτέρως πολύ την κοινή γνώμη, άρα είναι καλό το Υπουργείο να δώσει διευκρινίσεις.

Ξεκινάω λίγο από το τελευταίο που είπατε. Η πλατφόρμα των επικουρικών που βλέπετε είναι του ’24, δεν είναι του ’25, του ’25 είναι ανοιχτή ακόμα η πλατφόρμα. Ως προς τους οδηγούς η πλατφόρμα αυτή δείχνει ότι υπήρχαν τρεις που είχαν εκδηλώσει ενδιαφέρον για οδηγοί στο Κέντρο Υγείας Αίγινας. Έχουμε επικοινωνήσει με τους τρεις όχι τώρα από τις αρχές Ιουνίου. Ο πρώτος κατοικεί στην Αθήνα, αλλά λόγω προβλημάτων υγείας απέσυρε το ενδιαφέρον του. Ο δεύτερος κάτοικος Νομού Ηπείρου ήταν η πέμπτη του επιλογή και πήγε κάπου αλλού. Και ο τρίτος κάτοικος πόλης Περιφέρειας Πελοποννήσου τελικά δεν δέχτηκε τη θέση και αυτός βρήκε κάπου αλλού. Άρα αυτή τη στιγμή που μιλάμε δεν έχουμε κανέναν διαθέσιμο είτε για επικουρικό είτε για με μπλοκ παροχής υπηρεσιών για το Κέντρο Υγείας Αίγινας.

Ξεκαθαρίζω από αυτό το Βήμα ένας σήμερα να μας πάρει τηλέφωνο και να μας πει: «Είμαι οδηγός και θέλω να πιάσω δουλειά στο Κέντρο Υγείας Αίγινας», αύριο τον προσλαμβάνουμε. Δεν έχουμε κανέναν ενδιαφερόμενο. Το κλείσαμε αυτό.

Έχουμε κάνει και προκήρυξη για μόνιμο, επίσης δεν έχουμε βρει. Και για επικουρικούς, που σας είπα, αλλά και με μπλοκ παροχής υπηρεσιών. Έχουμε εξαντλήσει όλους τους τρόπους για να αυξήσουμε τον αριθμό των οδηγών στο Κέντρο Υγείας Αίγινας. Κλείσαμε την παρένθεση.

Είπατε ότι δεν έπρεπε να γίνει ΕΔΕ, γιατί μετρήσατε ότι δεν βγαίνουν οι βάρδιες. Κατά τη γνώμη μας, λάθος. Γι’ αυτό και διέταξα και την ΕΔΕ. Να εξηγήσω γιατί λάθος. Ναι, πράγματι, οι τρεις οδηγοί αν τους διαιρέσεις με οκτώ ώρες την ημέρα, θα πρέπει να δουλεύουν για να καλυφθεί εικοσιτετράωρη βάρδια, συνεχώς. Άρα δεν υπάρχει ρεπό γι’ αυτούς, άρα υπό την έννοια αυτή κάποτε δεν θα μπορέσουν να προσέλθουν.

Ακριβώς, όμως, διότι δεν έχουμε πέντε και έχουμε τρεις, στις βάρδιες που βγαίνουν, υπάρχουν πολλές υπηρεσίες μεταξύ τους που είναι on call, δεν είναι εκεί. Πάρα πολλά από τα οκτάωρα που βλέπετε να κάνουν βάρδιες, είναι οκτάωρα που δεν έχουν καμία υποχρέωση να είναι στο κέντρο υγείας, αλλά είναι στο σπίτι τους ή όπου αλλού θέλουν, με μοναδική υποχρέωση να έχουν ανοιχτό το κινητό τους και να μπορούμε να τους βρούμε, αν προκύψει κάτι επείγον. Άρα, οι τρεις συγκεκριμένοι οδηγοί έπρεπε να έχουν ανοιχτά τα κινητά τους, τίποτα άλλο. Ο λόγος που έγινε η ΕΔΕ είναι γιατί την ώρα που τους έψαξε η γιατρός, είχαν και οι τρεις κλειστά τα κινητά τους.

Με συγχωρείτε, κύριε Ηλιόπουλε, δεν ξέρω πώς το βλέπετε εσείς εκεί στη Νέα Αριστερά, αλλά για εμένα όταν είσαι οδηγός ασθενοφόρου σε ένα κέντρο υγείας σε ένα νησί, το να έχεις ανοιχτό το κινητό σου -γιατί μπορεί να προκύψει κάτι που εγώ σου λέω ότι φταίει ο Υπουργός που δεν μπορεί να καλυφθεί η βάρδια- δεν είναι καμία πολύ σημαντική υποχρέωση.

Το αντιδιαστέλω με αυτό που έγινε στο δεύτερο περιστατικό που απασχόλησε τα μέσα μαζικής ενημέρωσης, που εκεί τα μέσα ήταν λάθος. Στο πρώτο είχαμε δίκιο. Σπανίως δίνω δίκιο στα μέσα, αλλά σε αυτή την περίπτωση είχαν δίκιο για το ρεπορτάζ που κάνανε. Στο δεύτερο είχαν άδικο. Εννοώ αυτό που έγινε στο μοναστήρι όπου έβγαλε η κυρία τον ώμο της και τελικά πήγε με το περιπολικό. Γιατί εκεί είχαν άδικο; Γιατί στη δεύτερη περίπτωση είχε ανοιχτό το κινητό του ο οδηγός του ασθενοφόρου, πήγε στο κέντρο υγείας, πήρε το ασθενοφόρο και πήγε στην κυρία. Απλά μέχρι να φτάσει αυτός, έκανε περίπου σαράντα πέντε λεπτά, η κυρία είχε μεταφερθεί στο κέντρο υγείας με το περιπολικό. Γιατί αντί να πάει σε μισή ώρα, πήγε σε σαράντα πέντε λεπτά; Γιατί χρειάστηκαν δεκαπέντε λεπτά να πάει από το σημείο που ήταν στο κέντρο υγείας να πάρει το ασθενοφόρο. Ανταποκρίθηκε στο πρώτο τηλέφωνο και πήγε κανονικά το ασθενοφόρο εκεί που έπρεπε να πάει, σε έναν εύλογο χρόνο. Σαράντα πέντε λεπτά δεν είναι μεγάλη απόκλιση, για ένα ασθενοφόρο για ένα περιστατικό που δεν έχει κίνδυνο ζωής.

Άρα, λοιπόν, υπό την έννοια αυτή η διαφορά συμπεριφοράς μεταξύ των δύο περιστατικών -στην πρώτη κλειστά τα κινητά και οι τρεις, στην δεύτερη ανοικτά τα κινητά και οι τρεις- δείχνει γιατί κάναμε την ΕΔΕ. Νομίζω ότι μέσα σε αυτήν την εβδομάδα το πιθανότερο, που θα παραλάβω επισήμως την ΕΔΕ, γιατί την προηγούμενη εβδομάδα έλειπα, θα ανακοινώσω την απόφασή μου για το τι θα γίνει ως προς την ΕΔΕ και ποιες θα είναι οι ποινές.

Επαναλαμβάνω το Υπουργείο Υγείας έχει κάνει πάντα για να βρούμε επιπλέον οδηγούς στην Αίγινα. Δεν έχει καταστεί αυτό εφικτό. Γιατί δεν είχε καταστεί εφικτό τώρα; Είναι πάρα πολύ απλό. Το 2013-2014 που ήμουν Υπουργός, όταν κάναμε αίτημα για να προσλάβουμε οδηγό ασθενοφόρου για μία θέση είχαμε εκατό αιτήσεις. Σήμερα για μία θέση μπορεί να έχουμε και μηδέν αιτήσεις. Ποια είναι η διαφορά; Τότε η ανεργία ήταν στο 20%, τώρα η ανεργία είναι στο 8%. Τότε ένας οδηγός ασθενοφόρου στην Αίγινα, ένας οδηγός γενικά στην Αίγινα, δεν είχε τι να κάνει και τα 1.300 ευρώ του φαινόταν μεγάλος μισθός. Σήμερα στην Αίγινα, που πραγματικά πάει από το ένα τουριστικό ρεκόρ στο άλλο, προφανώς βρίσκουν πολύ καλύτερα χρήματα στον τουρισμό και σε διάφορες άλλες δουλειές και όχι στο κέντρο υγείας.

Συνέπεια της επιτυχίας της ελληνικής οικονομίας είναι ότι δεν βρίσκουμε εύκολα ασθενοφόρο αυτή τη στιγμή, όχι σημείο της αποτυχίας. Και η επιτυχία γεννάει προβλήματα, όχι μόνο η αποτυχία. Πάντως, για πλημμελή ενασχόληση με αυτό το θέμα, το Υπουργείο δεν μπορεί να κατηγορηθεί.

Θα συνεχίσω στην δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο Υπουργό.

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, για να τα πάρουμε με τη σειρά, παραδέχεστε κι εσείς ότι με τρεις οδηγούς οι βάρδιες δεν βγαίνουν. Θέλει, τουλάχιστον, πέντε οδηγούς για να βγουν βάρδιες. Είχε βάρδια εκείνη την ώρα ο οδηγός; Δεν είχε βάρδια κανένας οδηγός. Και δεν υπάρχει on call στη σύμβαση των οδηγών, εκτός και αν θέλετε οι οδηγοί να οδηγούν δεκαεξάωρα, όπως ο οδηγός του ΚΤΕΛ που πήγε και στούκαρε το λεωφορείο. Ξέρω ότι έχετε ένα θέμα με τον χρόνο εργασίας, αλλά on call στον οδηγό δεν υπάρχει στη σύμβασή του.

Αν μπορείτε στη δευτερολογία, επίσης, πείτε μου πόσες μέρες άδειας χρωστάτε στον καθένα από αυτούς τους οδηγούς. Πείτε πόσες μέρες άδειας χρωστάτε. Και τι θα συμβεί εάν ένας άνθρωπος, ο οποίος δεν πρέπει να οδηγεί, γιατί πρέπει να πάρει το ρεπό του και την άδειά του, τρακάρει και γίνει και τίποτα χειρότερο αν τρακάρει.

Άρα, δεν μου είπατε με βάση ποια διάταξη και πού προκύπτει ότι πρέπει να υπάρξουν ποινές στους οδηγούς, γιατί δεν πρέπει να υπάρξει ποινή στους οδηγούς. Ακόμα κι αν τα είχατε κάνει όλα καλά -θα έρθω σε αυτό- το να λέτε τώρα ότι πρέπει να υπάρξουν ποινές στους οδηγούς είναι μία αυταρχική λογική τραμπουκισμού του υγειονομικού κόσμου, αυτό είναι. Δεν στηρίζεται πουθενά, ούτε στον νόμο, ούτε στους κανόνες, ούτε στη σύμβαση που έχουν υπογράψει αυτοί οι άνθρωποι με το κράτος -γιατί έχουν σύμβαση, είναι εργαζόμενοι. Πρώτη παρατήρηση αυτή.

Δεύτερη παρατήρηση. Πριν λίγες μέρες φέρατε πίσω από τον τέταρτο οδηγό που είχατε στείλει στη Μήλο. Τον είχατε στείλει στη Μήλο με αντίθετη γνώμη της διοίκησης του κέντρου υγείας. Δεν γίνεται και στις δύο περιπτώσεις να έχετε δίκιο. Ή είχατε δίκιο όταν τον στείλατε στη Μήλο ή κακώς πήγε στη Μήλο και καλώς επέστρεψε. Αποφασίστε. Άρα πάλι δεν είχατε κάνει ακριβώς ό,τι μπορείτε να κάνετε.

Επόμενο ζήτημα. Υπάρχουν σήμερα διαθέσιμοι ή όχι; Εγώ δεν σας λέω για τους τρεις οδηγούς. Αυτή τη στιγμή άμα μπεις στους πίνακες, βλέπεις έναν οδηγό διαθέσιμους και δύο νοσηλευτές. Οι εργαζόμενοι του κέντρου υγείας επιμένουν -και τους πιστεύω- ότι ξέρουν τον οδηγό, θέλει να πάει στην Αίγινα και ότι από τους δύο που είναι στους πίνακες για τη νοσηλευτική υπηρεσία η μία είναι Αιγινίτισσα. Αυτούς τους δύο θα τους πάρετε; Και το ρωτάω αυτό, γιατί από τον Μάιο σε δύο ραντεβού με την ΥΠΕ που είχαν κάνει, η διοίκηση της ΥΠΕ λέει ναι, θα φέρουμε κόσμο από το λοιπό επικουρικό προσωπικό. Τώρα ξαφνικά δεν υπάρχει.

Σας λέω τώρα που υπάρχουν αυτοί οι δύο συγκεκριμένοι, που είναι άνθρωποι με ονοματεπώνυμο, που τους ξέρουν οι εργαζόμενοι στο κέντρο υγείας. Στον βαθμό που αυτό επαληθευτεί, θα κάνετε άμεσα κινήσεις για να πάει η νοσηλεύτρια και ο οδηγός και έτσι να έχει πέντε οδηγούς μαζί με τον τέταρτο που εσείς στείλατε στη Μήλο και φέρατε πίσω;

Και μία φράση για να δούμε λίγο και την υπόλοιπη εικόνα. Πριν μερικές μέρες στο Δημοτικό Συμβούλιο της Αίγινας, δηλαδή οι άνθρωποι που ζουν το πρόβλημα, βγάλανε ομόφωνο ψήφισμα υπέρ των οδηγών. Το δημοτικό συμβούλιο έκρινε ότι δεν φταίνε οι άνθρωποι, τους ξέρουν, εργάζονται κανονικά, κάνουν τη δουλειά τους. Στο Δημοτικό Συμβούλιο της Αίγινας εκπρόσωπος των εργαζομένων πήρε τον λόγο και διάβασε τα τριάντα δύο ονόματα - τριάντα δύο!- που υπηρετούσαν το 2019. Πρόκειται για δώδεκα γιατρούς, δεκατέσσερις στη νοσηλευτική υπηρεσία και έξι οδηγούς. Διάβασε τα ονόματα.

Σήμερα είναι δεκαέξι. Ήταν δώδεκα γιατροί, είναι έξι γιατροί. Ήταν δεκατέσσερις στη νοσηλευτική υπηρεσία και είναι επτά. Ήταν έξι οδηγοί και είναι τρεις. Γιατί σας το λέω αυτό; Όταν σε ένα κέντρο υγείας έχεις πάει από το τριάντα δύο στο δεκαέξι, το να κάνεις μετά από αυτό το περιστατικό ΕΔΕ στους οδηγούς, στην καλύτερη είναι ότι πας να κρύψεις τις δικές του ευθύνες -που είναι καθαρές και δεν τις παραδεχτήκατε- στη χειρότερη είναι ότι πας να τρομοκρατήσεις τον κόσμο στο ΕΣΥ ότι δεν θα μιλάτε και, εάν υπάρξει και πρόβλημα για το οποίο φταίει το Υπουργείο ή ΥΠΕ και όχι εσείς, εσείς θα έχετε πρόβλημα.

Αυτό δεν είναι πολιτική δημόσιας υγείας. Είναι πολιτική αυταρχισμού, πολιτική καταστολής, πολιτική τραμπουκισμού. Δεν λύνει κανένα πρόβλημα, δημιουργεί ακόμα περισσότερα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Έχετε τον λόγο, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μάλλον σας παρεξήγησα. Εγώ νόμιζα ότι κάνατε την ερώτηση, για να διερευνήσετε για το περιστατικό και τον θάνατο της εβδομηνταεννιάχρονης. Εσείς απ’ ότι καταλαβαίνω, κάνατε την ερώτηση διότι διαφωνείτε με την ΕΔΕ.

Λοιπόν, για να το ξεκαθαρίσουμε, δεν κάνουμε ΕΔΕ για τους οδηγούς μόνον. Κάναμε ΕΔΕ για τη διερεύνηση του περιστατικού. Εγώ δεν προδικάζω το αποτέλεσμά της ούτε λέω κατ’ ανάγκη ότι οι ποινές θα είναι στους οδηγούς. Μπορεί η ποινή να είναι στον πρόεδρο του κέντρου υγείας. Μπορεί ποινή να είναι σε κάποια μέλη του διοικητικού συμβουλίου. Μπορεί να σε κάποιον άλλον. Το για ποιον θα είναι, όταν θα μου έρθει επισήμως η ΕΔΕ αυτή την εβδομάδα, θα σας το πω.

Αυτόν που θα λέει η ΕΔΕ ότι φταίει, αυτό θα υιοθετήσω κι εγώ ως πόρισμα. Γιατί η ΕΔΕ είναι μια ένορκη διοικητική εξέταση, είναι μια συγκεκριμένη διαδικασία που έχει το Δημόσιο για να διερευνά τέτοια περιστατικά. Κι εγώ αυτό που διέταξα είναι να διερευνηθεί το περιστατικό. Ούτε να εκφοβίσω κανέναν εργαζόμενο ήθελα και θέλω, ούτε τίποτα από όσα είπατε. Θέλω να δω τι πήγε στραβά και δεν φρόντιζαν να έχουν ανοιχτά τα κινητά τους και να πάει το ασθενοφόρο στην κυρία, άσχετα αν η κυρία αυτή -μακαρίτισσα πλέον- θα σωζόταν ή όχι. Είναι δευτερεύουσα συζήτηση, άσχετη με το ότι το ασθενοφόρο πρέπει να είναι εκεί.

Αυτό θα μου το πει η ΕΔΕ μόλις την παραλάβω που θα δημοσιεύσουν το συμπέρασμά τους ούτως ή άλλως. Άρα θα το μάθετε. Πάντως όλα αυτά που μου είπατε ότι κάνω την ΕΔΕ για να εκφοβίσω, Όχι.

Ως προς τους αριθμούς, θα μου επιτρέψετε να έχω πολύ μεγάλη αμφιβολία. Δεν ξέρω τι είναι αυτά που διαβάζετε και δεν θα ασχοληθώ. Συνήθως, όμως, οι εργαζόμενοι και οι σύλλογοί τους ανακοινώνουν τους εργαζόμενους που είναι με μόνιμη σχέση εργασίας μόνο. Ενώ εμείς στην εξαετία αυτή έχουμε διπλασιάσει το προσωπικό και με άλλες μορφές εργασίας, όχι μόνιμες, είτε επικουρικές, είτε με μπλοκ παροχής υπηρεσιών. Άρα μπορείτε κάλλιστα να μου λέτε αριθμούς των μονίμων κι εγώ να σας πω ότι δεν είναι τριάντα δύο, αλλά είναι σαράντα με όλες τις άλλες σχέσεις εργασίας. Δεν έχει σημασία.

Ως προς το περιστατικό, έχει διαταχθεί ΕΔΕ. Ολοκληρώθηκε και θα έχω το πόρισμα της επόμενες μέρες. Θα ανακοινώσω τι λέει και τις ποινές κατά πόσο λέει η ΕΔΕ.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Θα συνεχίσουμε με τη δωδέκατη με αριθμό 1287/1-9-2025 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς τον Υπουργό Υγείας με θέμα: «Άγονες προκηρύξεις για την κάλυψη θέσεων παθολόγων στο Γενικό Νοσοκομείο Δράμας - επιτακτική η ανάγκη αντιμετώπισης του προβλήματος υποστελέχωσης της παθολογικής κλινικής».

Κύριε συνάδελφε, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, συζητάμε για ακόμη μία φορά το πολύ σοβαρό ζήτημα της υποστελέχωσης της Παθολογικής Κλινικής του Γενικού Νοσοκομείου Δράμας, καθώς οι μέχρι τώρα προσπάθειες για πρόσληψη παθολόγων αποδείχτηκαν ανεπαρκείς και αποτυχημένες. Πολύ γρήγορα να αναφέρω ότι σε χρονικό διάστημα ενός χρόνου έγιναν τρεις διαγωνισμοί για πρόσληψη παθολόγων στη Δράμα και παρά τα κίνητρα που υπήρξαν, όλοι οι διαγωνισμοί ήταν άγονοι. Δεν θέλω να σταθώ στο παρελθόν και στις ευθύνες για την κατάρρευση της παθολογικής κλινικής. Το αποτέλεσμα έχει σημασία για τους κατοίκους του Νομού Δράμας.

Στο Γενικό Νοσοκομείο υπηρετεί μόλις μία παθολόγος, ενώ στο οργανόγραμμα προβλέπονται έντεκα θέσεις. Οι εφημερίες καλύπτονται με μετακινήσεις ιατρών από άλλα νοσοκομεία. Η παράταση της συγκεκριμένης κατάστασης προκαλεί εύλογα έντονο αίσθημα ανασφάλειας στις Δραμινές και στους Δραμινούς.

Κύριε Υπουργέ, επειδή ως παράταξη λειτουργούμε απολύτως θεσμικά και ο στόχος μας είναι η εξεύρεση λύσεων και όχι η στείρα αντιπολίτευση, προχωρώ στην κατάθεση συγκεκριμένων προτάσεων και σας καλώ να τις συζητήσουμε.

Άμεση επαναπροκήρυξη των θέσεων παθολόγων και συνεχόμενες προκηρύξεις μέχρι να καλυφθούν όλες οι θέσεις. Προκηρύξεις θέσεων παθολόγων μόνο για τα άγονα νοσοκομεία. Αλλαγή στη νομοθεσία, ώστε να δίνεται η δυνατότητα στην αυτοδιοίκηση να καταβάλει χρηματικό βοήθημα και όχι επίδομα στέγασης και σίτισης. Επιπλέον οικονομικά κίνητρα σε ειδικότητες και θέσεις οι οποίες βγαίνουν συνεχώς άγονες. Μη φορολόγηση των εφημεριών. Διασφάλιση με νομοθετική ρύθμιση ότι μέχρι την κάλυψη ικανού αριθμού θέσεων στην Παθολογική Κλινική του Γενικού Νοσοκομείου Δράμας θα διατίθεται ο ανάλογος αριθμός παθολόγων, ώστε οι εφημερίες από τους μόνιμους γιατρούς να μην ξεπερνούν τις οκτώ ανά μήνα.

Σας έχω αναφέρει, κύριε Υπουργέ, πάρα πολλές φορές και σε προηγούμενες επίκαιρες ερωτήσεις ότι υπάρχει δομικό πρόβλημα, όχι μόνο στην Παθολογική και στο Γενικό Νοσοκομείο της Δράμας, αλλά υπάρχει δομικό πρόβλημα στον Νομό Δράμας, γι’ αυτό απαιτούνται γενναίες αποφάσεις. Αναμένω με ενδιαφέρον να ακούσω τις θέσεις σας επί των συγκεκριμένων προτάσεων.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Νικολαΐδη.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κατ’ αρχάς, κρούετε ανοικτάς θύρας! Και μόνο από την πρωτολογία σας ότι έχουν γίνει το τελευταίο διάστημα τρεις φορές προκηρύξεις για την πρόσκληση παθολόγων στη Δράμα -άλλωστε πολλές φορές έχουμε κάνει και ερώτηση μαζί στη Βουλή για το θέμα-, αποδεικνύεται με τον πλέον περίτρανο τρόπο το πραγματικό και ουσιαστικό ενδιαφέρον του Υπουργείου Υγείας και εμού προσωπικά για να λυθεί το θέμα της έλλειψης ιατρικού προσωπικού και δη παθολόγων της Δράμας.

Αν δεν με ενδιέφερε, δεν θα είχα κάνει καμία προκήρυξη ώστε να καταστούν άγονες. Αντίθετα κι εσείς και άλλες φορές μου είπατε: «Κάντε προκήρυξη δύο» και κάναμε δύο, «Κάνατε προκήρυξη τέσσερις» και κάναμε τέσσερις, «Κάντε πέντε» και κάναμε πέντε. Ό,τι μας είπατε, τα κάναμε όλα, ακριβώς διότι ενδιαφερόμαστε.

Στη δε πρότασή σας να επαναπροκηρυχθούν οι θέσεις, το έχω ήδη ανακοινώσει. Τον Οκτώβριο είναι η νέα προκήρυξη θέσεων για όλες τις άγονες περιοχές. Ό,τι έμεινε κενό από την προηγούμενη προκήρυξη, επαναπροκηρύσσεται τον Οκτώβριο.

Το κάνουμε τον Οκτώβριο γιατί είναι το διάστημα του χρόνου που χρειάζεται για να κλείσει ο προηγούμενος κύκλος. Με το που τελειώνει ο προηγούμενος κύκλος, δηλαδή ελέγχονται τα πιστοποιητικά που κατέθεσαν ενδιαφερόμενοι και περνάει από τον έλεγχο του ΑΣΕΠ και γίνονται οι διορισμοί, ξανανοίγει η πλατφόρμα. Και φυσικά η Δράμα που έχει τις πέντε κενές θέσεις παθολόγου θα είναι στις πρώτες θέσεις που θα επαναπροκηρυχθούν. Άρα ενδιαφέρον για τη Δράμα έχουμε.

Πάμε λίγο να εξηγήσουμε και το δεύτερο θέμα, το δομικό πρόβλημα που είπατε. Δεν συμφωνώ μαζί σας, κύριε συνάδελφε. Η Δράμα μπορεί να έχει πολλά δομικά προβλήματα, δεν θα τα λύσει όλα το Υπουργείο Υγείας. Είχατε πει την άλλη φορά ότι δεν έχει οδικό δίκτυο και διάφορα άλλα. Άσχετα με το νοσοκομείο τελικά, όπως αποδεικνύεται.

Γιατί άσχετα; Σας καταθέτω για τα Πρακτικά, κύριε Πρόεδρε, την ανάρτηση του Προέδρου του Συλλόγου Εργαζομένων Δράμας, του κ. Ιωάννη Παπαδόπουλου, αυτού που οργάνωσε τους τραμπουκισμούς την περασμένη Τετάρτη και τον οποίο δυστυχώς υποστήριξε το ΠΑΣΟΚ και εσείς προσωπικά με μεγάλη μου θλίψη και απογοήτευση. Θα τα πούμε αυτά, μην ανησυχείτε. Η ανάρτησή του είχε ημερομηνία 27 Απριλίου το 2025. Έλεγε: «Το στοίχημα είναι τώρα να ενημερωθούν οι γιατροί της χώρας για όσα έχουμε καταφέρει και να δημιουργηθούν συνθήκες, ώστε οι γιατροί να έρθουν να εργασθούν στο νοσοκομείο μας. Βέβαια, κίνητρα ζητάμε και για το υπόλοιπο προσωπικό. Αναμένουμε και τα υπόλοιπα που ζητήσατε από το Υπουργείο».

Το καταθέτω στα Πρακτικά.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί έκανε αυτή την ανάρτηση ο κ. Παπαδόπουλος στις 27 Απριλίου; Διότι μου ζήτησαν ερχόμενοι στο γραφείο από το Σύλλογο Εργαζομένων Δράμας και τον Ιατρικό Σύλλογο Δράμας μαζί με τον Βουλευτή μας, τον κ. Κυριαζίδη, για να δείξουμε το ενδιαφέρον μας και να αποδείξουμε το ενδιαφέρον μας, να μην προκηρύξουμε μόνο τις θέσεις παθολόγων, αλλά μια σειρά άλλων ειδικοτήτων. Και προκηρύξαμε, κύριε Πρόεδρε και κύριε συνάδελφε, είκοσι θέσεις γιατρών! Έχετε ξανακούσει εσείς στο παρελθόν σε επαρχιακό νοσοκομείο και δη στη Δράμα ειδικά προηγούμενος από εμένα Υπουργός να έχει προκηρύξει ταυτόχρονα είκοσι θέσεις γιατρών; Ποτέ.

Πάμε τώρα στο αν έχουμε δομικό πρόβλημα. Για τις είκοσι τέσσερις θέσεις γιατρών ξέρετε για πόσες είχαμε συμμετοχή; Για τις δεκαπέντε. Με συγχωρείτε, τα δομικά προβλήματα της Δράμας, τα κίνητρα που δεν επαρκούν, ο δρόμος που δεν υπάρχει και τα υπόλοιπα γιατί δεν εμπόδισαν τις άλλες δεκαπέντε ιατρικές ειδικότητες να εκδηλώσουν ενδιαφέρον -ήδη έχουμε προσλάβει τους δέκα, κύριε Πρόεδρε- και εμπόδισαν μόνο τους παθολόγους;

Εγώ, για να είμαι ειλικρινής, κατέληξα στο συμπέρασμα ότι, για να έχουμε προσφορά να πάνε δεκαπέντε από τους είκοσι γιατρούς, αλλά μηδέν παθολόγοι, ενώ είχα προκηρύξει πέντε θέσεις, υπάρχει κάποιο ειδικότερο πρόβλημα στην παθολογική κλινική. Και γι’ αυτό ήθελα να πάω στο νοσοκομείο. Όταν ξεκίνησα για να πάω στο νοσοκομείο, λοιπόν, για να δω τι συμβαίνει στην παθολογική κλινική και βρήκαμε γιατρούς με τα κίνητρα που θεσπίσαμε για όλες τις άλλες ειδικότητες και όχι γι’ αυτό, ξέρετε τι έγινε; Ο ίδιος κ. Παπαδόπουλος που έλεγε «μπράβο» στον Υπουργό και «τα πήραμε, αλλά θέλουμε κι άλλα κ.λπ.», βγάζει στις 2-9-2025 μία ανακοίνωση και λέει «δυναμικό παρών», «συγκέντρωση διαμαρτυρίας με αφορμή την επίσκεψη του Υπουργού κ. Άδωνη Γεωργιάδη».

Καταθέτω την ανακοίνωσή του.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και δεν φτάνει που κάνει την ανακοίνωση ο ίδιος άνθρωπος που με επαινούσε πριν από έξι μήνες, αλλά αφήνει, κύριε συνάδελφε -που χθες στο ΠΑΣΟΚ βγάλατε και ανακοίνωση υπέρ τους και χαρακτηρίσατε τη δική μου αποχώρηση προσχηματική- και από κάτω έχουν σχόλια σαν κι αυτό στην επίσημη σελίδα τους. Θέλετε να σας το διαβάσω; «Κρεμάστε πρώτα τα κομματόσκυλα που έχετε εκεί και φυτέψτε μια εννιάρα σφαίρα στο κρανίο στη σαύρα που θα έρθει και ίσως πάτε καλύτερα».

Αυτό το σχόλιο και πολλά άλλα παρόμοια ήταν στην επίσημη σελίδα, κύριε Πρόεδρε, του Σωματείου Εργαζομένων Δράμας, δημοσίων υπαλλήλων δηλαδή, που επέτρεπαν όχι για τον πολιτικό τους προϊστάμενο, για έναν οποιονδήποτε συνάνθρωπό τους να τον απειλούν δημόσια ότι θα του φυτέψουν μια σφαίρα εννέα χιλιοστών στο κεφάλι!

Το καταθέτω κι αυτό.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αυτό, κύριε Πρόεδρε -και το καταγγέλλω- το ΠΑΣΟΚ της Δράμας το επικρότησε! Και κατηγόρησε εμένα ότι έφυγα προσχηματικά, τον Υπουργό που προκήρυξε είκοσι θέσεις γιατρών στη Δράμα πρώτη φορά στην ιστορία τους, που προσέλαβε ήδη δέκα γιατρούς και πήγαινε να δει γιατί δεν έχουν παθολόγους! Και μου λέγανε ότι θα μου φυτέψουν σφαίρα! Και το έκανε αυτό το ΠΑΣΟΚ -ντρέπομαι γι’ αυτό- ένα κόμμα που έχει ζήσει ό,τι έχει ζήσει στο πετσί των Βουλευτών του. Εσείς είστε νέος Βουλευτής και δεν θα ξέρετε που κυνηγούσαν τους συναδέλφους σας στο πρώτο μνημόνιο στις ταβέρνες με γιαούρτια και ντομάτες και με πέτρες οι ίδιοι άνθρωποι που έκαναν αυτά. Και είχατε τα μούτρα ως ΠΑΣΟΚ Δράμας να βγείτε χθες και να τους επιβραβεύσετε κιόλας και δεν ντραπήκατε την ιστορία σας.

Τα υπόλοιπα στη δευτερολογία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, ξεκινάω επί του προσωπικού. Δεν σας επιτρέπω να υψώνετε τον τόνο της φωνής σας σε εμένα. Δεν σας επιτρέπω. Δεν σας επιτρέπω να λέτε ότι εγώ ίδιος επικρότησα αυτά που έγιναν στη Δράμα την ώρα που ήμουν ο πρώτος που τα καταδίκασε.

Κύριε Υπουργέ, δυστυχώς δεν είμαστε όλοι ίδιοι. Εμείς αγωνιζόμαστε για το νοσοκομείο της Δράμας, γιατί σε αυτό το νοσοκομείο πηγαίνουν τα παιδιά μας και οι γονείς μας. Εσείς εδώ ήρθατε να μαλώσετε. Εγώ δεν ήρθα να μαλώσω. Εγώ ήρθα να συζητήσω. Εσείς αναφερθήκατε για συναδέλφους που τους πήρατε μαζί σας, λες και το νοσοκομείο της Δράμας ανήκει στον κ. Κυριαζίδη και σε εσάς!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τι;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Έτσι είπατε: Με τον Βουλευτή μας…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ο Βουλευτής έφερε τον σύλλογο, όχι εγώ.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Μπράβο, αυτό. Μισό λεπτό. Εδώ είμαστε και όλα θα τα απαντήσουμε, απλά σας ξαναλέω, σε έναν τόνο ήρεμο, γιατί η λύση έρχεται με την ηρεμία. Και εγώ δεν έμαθα να δουλεύω με τους δικούς σας τους όρους. Ήρθα εδώ, για να διεκδικήσω, όχι για να παίξω σε ένα τηλεοπτικό παράθυρο. Δεν είναι του χαρακτήρα μου να παίζω σε τηλεοπτικά παράθυρα. Ήμουν πρώτος που βγήκε σε πανελλαδικής εμβέλειας κανάλι και καταδίκασε ό,τι έγινε στη Δράμα, όπως καταδίκασα ότι δεν επισκεφτήκατε τους εργαζόμενους.

Γιατί με τη λογική σας, κύριε Υπουργέ, ο κύριος Πρωθυπουργός χθες δεν θα έπρεπε να παρευρεθεί στη Διεθνή Έκθεση Θεσσαλονίκης. Υπήρχαν διαμαρτυρίες. Δεν θα έπρεπε να πάει, όπως δεν θα έπρεπε να πάρει και στη συνέντευξη Τύπου, αφού διαμαρτύρεται ο κόσμος.

Και επειδή εσείς θα τρώγατε τη σφαίρα στο κεφάλι, πρέπει να παραιτηθεί ή να γίνει αποπομπή του κ. Χρυσοχοΐδη. Κινδυνεύει ο Υπουργός Υγείας και είναι στη θέση του ο κ. Χρυσοχοΐδης; Κινδυνεύει ο Υπουργός Υγείας στον Νομό Δράμας και μόλις έχει αλλάξει η διοίκηση της Αστυνομίας και είναι ακόμα στη θέση της; Θα έπρεπε να έχει φύγει. Με την ίδια ευκολία που άλλαξε να αλλάξει ξανά, γιατί κινδυνεύει ο Υπουργός Υγείας.

Ακούστε, όμως, τι παράδοξο συμβαίνει, κύριε Υπουργέ. Γιατί παράδοξα έχουμε πολλά στη Δράμα. Μιλήσατε για τις θέσεις που καλύφθηκαν. Θέλω να μου πείτε κάτι. Γιατί εγώ ήρθα να συζητήσω και σας λέω ότι πραγματικά το πρόβλημα είναι δομικό στη Δράμα. Δεν είμαι ένας τρελός που ήρθε από το χωριό του μετά από πενήντα ένα χρόνια ζωής στη Δράμα να σας πω ότι η Δράμα ερημώνει και ότι πρέπει να το δούμε συνδυαστικά. Εγώ το γνωρίζω ότι δεν έχετε σχέση με το Υπουργείο Υποδομών. Το γνωρίζω ότι δεν έχετε σχέση με το δημογραφικό, αλλά γνωρίζω ως σύζυγος εκπαιδευτικού ότι η γυναίκα μου δεν επέλεγε σχολείο σε μέρος που δεν υπήρχε νοσοκομείο. Ποιος θα επιλέξει τη Δράμα, όταν δεν υπάρχει παθολογική κλινική; Ποιος θα επιλέξει τη Δράμα, όταν θα έρθει από τον δρόμο που ήρθατε εσείς από Καβάλα; Σας άνοιξε η Αστυνομία τον δρόμο, για να έρθετε; Πήγατε στο Νευροκόπι. Είσαστε υπερήφανος για τον δρόμο που συνδέει τα σύνορά μας, την Ευρώπη με τη Δράμα; Αν είσαστε περήφανος, είμαι κι εγώ.

Και τι άλλο παράδοξο έχουμε; Είπατε για τους γιατρούς. Δεκαπέντε θέσεις. Συμφωνώ μαζί σας. Μαζί σας είμαι. Δεν είμαι απέναντι σας. Απλά, θέλω να μου πείτε πόσοι από τους γιατρούς που πήραν τη θέση τους είναι νέοι γιατροί. Μήπως κάλυψαν θέσεις επικουρικών; Ανέβηκε ο αριθμός των γιατρών στο νοσοκομείο της Δράμας; Όχι, θα σας απαντήσω, κύριε Υπουργέ. Γιατί εγώ δεν ήρθα, για να έρθω σε κόντρα. Το πρόβλημα ήρθαμε να λύσουμε.

Παράδοξο! Ήρθατε εσείς. Ή μάλλον να μην ξεκινήσω με εσάς, γιατί θα το πάρετε επί προσωπικού. Ήρθε ο κύριος Υφυπουργός Παιδείας και μίλησε για τον δρόμο Δράμα-Αμφίπολη, για τον δρόμο Δράμα-Καβάλα. Δεν μίλησε για την παιδεία. Μίλησε για τον δρόμο. Εσείς μιλήσατε για ντομάτες! Ο καθένας μας πρέπει να ασχολείται με τα προβλήματα που απασχολούν τον τόπο του και να συνεργάζεται με Υπουργεία, ώστε να μπορεί να τα λύσει.

Κύριε Υπουργέ, προσβάλατε τους γιατρούς, τους ήρωες, το νοσηλευτικό προσωπικό. Για μας είναι ήρωες οι γιατροί, γιατί δίνουν την ψυχή τους γι’ αυτό το νοσοκομείο. Για εμάς θα έπρεπε να είσαστε εκεί για τους καρκινοπαθείς. Γιατί δεν ήρθατε να ακούσετε τους καρκινοπαθείς. Να ερχόσασταν. Γιατί τότε κανονικά ο Πρωθυπουργός δεν θα έπρεπε να πάει, όπως σας είπα. Συμφωνούμε μαζί. Οι καρκινοπαθείς περιμένουν εναγωνίως παθολόγους, ώστε να μπορέσει να γίνει η μονάδα χημειοθεραπείας, γιατί χωρίς παθολόγους δεν μπορεί να γίνει.

Μέσα σε όλα όσα έχετε πει, κύριε Υπουργέ, είπατε ότι η Δράμα έχει χάσει την ευκαιρία της. Έτσι δεν είπατε; Είπατε ότι η Δράμα έχει χάσει την ευκαιρία της. Υπουργός, Βουλευτής που εκλέχθηκε από τον λαό για τον λαό λέει ότι ο άνθρωπος που τον ψήφισε χάνει την ευκαιρία του; Εμείς; Να ψηφίσουμε Νέα Δημοκρατία, να μη χάσουμε την ευκαιρία μας!

Αλλά να είστε σίγουρος, κύριε Υπουργέ, ότι όσο θα είμαι σε αυτήν την Αίθουσα θα διεκδικώ για τις ευκαιρίες των Δραμινών πολιτών. Να είστε σίγουροι γι’ αυτό. Πέρα από κόμματα, πέρα από χρώματα. Να είστε σίγουρος ότι θα επανέρχομαι κάθε εβδομάδα. Τον τρελό θα κάνω, αλλά μαζί όλες οι Δραμινές, όλοι οι Δραμινοί, μαζί με εσάς, θα δώσουμε λύση στο μεγάλο πρόβλημα του Νομού Δράμας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Νικολαΐδη.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Μένω έκπληκτος γιατί το ότι λέτε ότι καταδικάσατε τα επεισόδια, γιατί διαβάζω δελτίο Τύπου ΠΑΣΟΚ - Κίνημα Αλλαγής Δράμας στις 6 Σεπτεμβρίου που γράφει: «Οι περιοδείες Υπουργών και στελεχών της Νέας Δημοκρατίας στην ανατολική Μακεδονία και Θράκη αποτελούν επικοινωνιακή βιτρίνα». Και λέει για εμένα: «Στις 4-9 έξω από το Γενικό Νοσοκομείο Δράμας σημειώθηκε ένταση κατά τη διαμαρτυρία εργαζομένων και πολιτών για την υποστελέχωση και έγινε χρήση χημικών από την Αστυνομία. Η υπουργική επίσκεψη ακυρώθηκε, μετατρέποντας την κρίσιμη ευκαιρία λογοδοσίας σε προσχηματική αποχώρηση».

Η προσχηματική αποχώρηση, κύριε Πρόεδρε, ήταν ότι δεν δέχθηκα να πάω σε ένα νοσοκομείο για να τσακωθώ; Μόνος σας μου είπατε ότι εσείς δεν έρχεστε για να τσακωθείτε. Εγώ γιατί έπρεπε να πάω στο Νοσοκομείο Δράμας για να τσακωθώ; Το πρωί που ξεκίνησα για να πάω, μετά από όσα σας έδειξα, ξέρετε τι είχε γίνει με τους δήθεν διαμαρτυρόμενους; Είχαν σπάσει διά της βίας τον αστυνομικό κλοιό. Γι’ αυτό το οποίο λέει εδώ το ΠΑΣΟΚ ότι η Αστυνομία επιτέθηκε απρόκλητα, έχω ανεβάσει το βίντεο. Η Αστυνομία, κύριε Πρόεδρε, που για όλα φταίει κατά το ΠΑΣΟΚ τώρα, όταν τους προστάτευε στο μνημόνιο ήταν καλή, τώρα είναι κακή για τον κύριο συνάδελφο.

Τι έκανε, λοιπόν, η Αστυνομία; Είπε: «μπορείτε να έρθετε μέχρι εδώ, δεν μπορείτε παραπέρα». Και όρμησαν διά της βίας και έσπρωξαν τους αστυνομικούς. Και το ότι οι αστυνομικοί υπερασπίστηκαν τον εαυτό τους από το σπρώξιμο είναι η «απρόκλητη επίθεση της Αστυνομίας». Και ο Υπουργός που είναι καθ’ οδόν για να πάει στο νοσοκομείο και του λέει ο αστυνομικός διευθυντής «μόλις μου έσκισαν το πουκάμισο» και λέει «ωραία, εγώ πάω στο Νευροκόπι», είναι αυτός που φεύγει προσχηματικά. Ποιος Υπουργός; Ο Υπουργός που πήγε τις προηγούμενες μέρες Αλεξανδρούπολη, Διδυμότειχο, Ξάνθη, Καβάλα, Κομοτηνή, Σέρρες, Κιλκίς και ήθελα να φύγω προσχηματικά από τη Δράμα. Μωρέ, τι μου λέτε;

Όσον αφορά δε για τη φράση «χαμένη ευκαιρία» που δεν πρέπει να τη λέμε ποτέ οι εκλεγμένοι, μου κάνει εντύπωση, γιατί είναι ακριβώς η φράση που γράφει το δελτίο Τύπου του ΠΑΣΟΚ. Ότι «χάθηκε μια ευκαιρία» λέτε. Γιατί μπορεί να γράφει το ΠΑΣΟΚ στην ανακοίνωση της Δράμας ότι χάθηκε μια ευκαιρία και δεν μπορώ να το πω εγώ; Μπορείτε να μου το εξηγήσετε για να το καταλάβω καλά, γιατί μου κάνατε και λίγο σόου πριν; Στο σόου είμαι καλύτερος.

Άρα, λοιπόν, για να δούμε. Ναι, χάθηκε η ευκαιρία για το Νοσοκομείο Δράμας, γιατί αν με είχαν αφήσει να πάω και δεν είχαν κάνει τους τραμπουκισμούς, μπορεί και τώρα να είχαμε βρει λύση.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Μπορείτε και τώρα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Όχι. Θα πάω στο Νοσοκομείο της Δράμας με έναν όρο. Θα μου στείλει ο σύλλογος των εργαζομένων πρόσκληση, θα εγγυηθεί ότι δεν θα γίνει κανένα επεισόδιο και τότε μόνο θα πάω. Εάν δεν έχω από αυτούς εδώ που με απειλούσαν χαρτί «σας παρακαλούμε, κύριε Υπουργέ, ελάτε για να βρούμε λύση», εγώ δεν θα πάω. Γιατί, όπως σωστά είπατε, εγώ δεν πάω για να τσακωθώ. Πάω για να βρω λύση. Όσοι θέλουν να τσακωθούν, να τσακωθούν μόνοι τους.

Όσον αφορά εσάς, θα ήσασταν πολύ πιο χρήσιμος για τον λαό της Δράμας αν εκείνη την ώρα, αντί να είστε εδώ να μου κάνετε ερώτηση κάθε βδομάδα, που σε όλα σας έχω απαντήσει και όλα σας τα αιτήματα τα έχω κάνει δεκτά αυτούς τους έξι μήνες και ούτε ένα δεν έχω απορρίψει από τα αιτήματά σας, πηγαίνετε να τους πιάσετε έναν-έναν και να τους πείτε «σταματήστε τις φασαρίες, ο Γεωργιάδης έρχεται για να βρει λύση, είναι ευκαιρία» που μου είπατε τώρα. Αλλά δεν το κάνατε. Αντίθετα, η κομματική οργάνωση του ΠΑΣΟΚ υποδαύλιζε τα επεισόδια και συμμετείχε στα επεισόδια. Για να καταλάβετε πόσο υποκριτές είστε, έρχεστε εδώ στη Βουλή με το ωραίο το κουστούμι «άνθρωποι της συναίνεσης» και έξω από το Νοσοκομείο της Δράμας συμμετείχατε και εσείς στους τραμπουκισμούς και τα επαινούσατε με επίσημα δελτία Τύπου. Άρα, λοιπόν, αφήστε σ’ εμένα τις υποκρισίες.

Όσον αφορά για το αν είμαι υπερήφανος για το Νευροκόπι, κύριε Πρόεδρε, –το λέω για να το ακούσει ο λαός της Δράμας, γιατί μάλλον ο τοπικός Βουλευτής δεν έχει πάει ποτέ στο Νευροκόπι- ναι, είμαι πολύ περήφανος που κάναμε το Κέντρο Υγείας Νευροκοπίου ολοκαίνουργιο. Παραλάβαμε, κύριε Πρόεδρε, ένα χρέπι στο Νευροκόπι. Το χτίζουμε καινούργιο. Μιλάμε για ένα έργο σχεδόν 2 εκατομμυρίων ευρώ καινούργιο. Με τον τοπικό Δήμαρχο συνεννοηθήκαμε και θέσπισε και αυτός κίνητρα για την επόμενη πρόσκληση για να έχουμε μεγαλύτερη επιτυχία στις προσκλήσεις μας για το Κέντρο Υγείας Νευροκοπίου.

Με την κ. Αγαπηδάκη την ημέρα που πήγα στείλαμε την Κινητή Μονάδα Υγείας, την πήγαμε στα σπίτια των ηλικιωμένων στο Νευροκόπι και τους κάναμε εξετάσεις μέσα στα σπίτια τους, για να τους παρέχουμε καλές υπηρεσίες υγείας, οπότε όσον αφορά το Υπουργείο Υγείας και το Νευροκόπι, κύριε συνάδελφε, είμαι πάρα πολύ περήφανος. Κάντε μια βόλτα στο Νευροκόπι. Μην αμελείτε. Μην μένετε μόνο στους τραμπούκους εκεί του συλλόγου της Δράμας. Πηγαίνετε να δείτε και την εκλογική σας περιφέρεια.

Και κλείνω. Οι πέντε παθολόγοι θα επαναπροκηρυχθούν τον Οκτώβριο όπως έχω πει. Οι θέσεις των γιατρών που ήταν επικουρικοί και έγιναν μόνιμοι επαναπροκηρύσσονται επίσης ως επικουρικοί, γιατί όποια θέση γιατρού επικουρικού περνάει σε σχέση μονίμου, η θέση απελευθερώνεται και μπορώ να τον ξαναπροσλάβω. Άρα προσθέτω γιατρούς στο Νοσοκομείο της Δράμας και δεν αφαιρώ.

Μόνο για να ακουστεί για το κλείσιμο, κύριε Πρόεδρε, και η αλήθεια: Γενικό Νοσοκομείο Δράμας: 77% των οργανικών του θέσεων είναι καλυμμένες. Συγκεκριμένα, σε επτακόσιες είκοσι πέντε οργανικές θέσεις υπηρετούν οι πεντακόσιοι πενήντα οχτώ. Έχει μέση πληρότητα 48%. Άρα η σχέση προσωπικού με πληρότητα είναι μια χαρά. Σε σχέση με το 2019 υπηρετούν εννέα περισσότεροι γιατροί -είναι τώρα εκατόν τρεις από ενενήντα τέσσερις- και τέσσερις επιπλέον νοσηλευτές, τριακόσιοι έξι από τριακόσιοι δύο. Δεν λέω πόσες θέσεις βγήκαν άγονες, είναι πάρα πολλές.

Μπαίνω τώρα στο σημαντικό: Ο προϋπολογισμός του Γενικού Νοσοκομείου Δράμας από τα 8,1 εκατομμύρια ευρώ το 2019 έφτασε τα 13 εκατομμύρια ευρώ το 2024, αυξημένος κατά 60%.

Δηλαδή αυτή η Κυβέρνηση, κύριε Νικολαΐδη, της Νέας Δημοκρατίας, που αδιαφορεί δήθεν για το Νοσοκομείο της Δράμας μετά από έξι χρόνια έχει στη Δράμα περισσότερους γιατρούς, παρότι κάνει και νέες προκηρύξεις, περισσότερους νοσηλευτές, 60% παραπάνω προϋπολογισμό, 4 εκατομμύρια ευρώ το σύνολο από τα έργα του Ταμείου Ανάκαμψης.

Να πω και τι κάναμε από το Ταμείο Ανάκαμψης γιατί έχει και αυτό κάποια πολύ μεγάλη σημασία: Διαμόρφωση νέας μονάδας τεχνητού νεφρού, νέο φαρμακείο, νέα εργαστήρια φυσικοθεραπείας και χώρων διοίκησης και τεχνικής υπηρεσίας και θαλάμων αρνητικής πίεσης και αλλαγές διαρρυθμίσεων στον γενικό χώρο του Νοσοκομείου Δράμας ύψους 4 εκατομμυρίων ευρώ.

Όλα αυτά κάνει αυτή η Κυβέρνηση που δήθεν δεν ενδιαφέρεται για το Γενικό Νοσοκομείο Δράμας και αυτός ο Υπουργός που έχει προκηρύξει όλες αυτές τις θέσεις και που διά της βίας δεν με εμπόδισαν να πάω. Και αφού διά της βίας δεν με εμπόδισαν να πάω, με εγκαλεί και το ΠΑΣΟΚ της Δράμας ότι έφυγα προσχηματικά, ενώ εσείς δήθεν ειλικρινώς καταδικάσατε τα επεισόδια.

Μπράβο σας, κύριε Νικολαΐδη, μπορείτε να είστε και με τον αστυφύλαξ και με τον χωροφύλαξ την ίδια ακριβώς στιγμή! Εγώ όμως την υποκρισία δεν θα την αφήσω.

Αν, λοιπόν, ενδιαφέρεστε για το Γενικό Νοσοκομείο Δράμας στ’ αλήθεια, όταν φύγετε από δω, θα πάτε και θα τους πείτε «στείλτε στον Γεωργιάδη πρόσκληση, να είστε κόσμιοι και κύριοι, όπως αξίζει σε εργαζόμενους, να σταματήσετε τη φασαρία και τους τραμπουκισμούς» και εγώ αύριο θα είμαι στο Νοσοκομείο Δράμας να βρούμε λύση.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Αν μου επιτρέπετε, μία ερώτηση, κύριε Υπουργέ: Τελικά ανακαλύψατε γιατί δεν βρίσκετε παθολόγους;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** …να σας χειροκροτήσω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αντί να μας χειροκροτήσετε, να μας ψηφίσετε. Καλύτερα να μας ψηφίσετε θα σας έλεγα.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Αυτή η αλαζονεία σας, κύριε Υπουργέ! Πραγματικά!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εντάξει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Υπουργέ, ανακαλύψατε γιατί δεν βρίσκετε παθολόγους;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μα δεν μπορώ να το πω αυτό, κύριε Πρόεδρε, αν δεν πάω στο νοσοκομείο. Υπάρχει κάποιο τοπικό θέμα. Υπάρχει κάτι στο νοσοκομείο και πρέπει να το ψάξω, αλλά μας εμπόδισαν.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Αν υπάρχει θέμα, να έρθετε. Πρέπει να έρθετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μας εμπόδισαν.

Σας είπα να αναλάβετε πρωτοβουλία. Αφού τους ξέρετε τους τραμπούκους, να πείτε στους τραμπούκους να σταματήσουν τους τραμπουκισμούς. Αυτό να κάνετε αντί να κάνετε σε εμένα μαθήματα! Να πάτε στους τραμπούκους, όχι σε μένα!

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ξέρετε ότι υπάρχει…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Νικολαΐδη, δεν έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Έρχεται ο Υπουργός και λέει…

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, κύριε Νικολαΐδη.Θα κάνουμε μία ολιγόλεπτη διακοπή, θα έρθει ο Υπουργός και θα συνεχίσουμε με την τελευταία ερώτηση.

Ζητούμε συγγνώμη, κύριε Μπιμπίλα. Λίγα λεπτά.  
**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Για ανθρώπινες ζωές μιλάμε!

**ΑΛΕΞΑΝΔΡΟΣ ΚΑΖΑΜΙΑΣ:** Ο Υπουργός πού είναι;

**ΠΡΟΕΔΡΕΥΩΝ (Βασίλειος Βιλιάρδος):** Έρχεται. Υπάρχει κάποιο θέμα. Είναι δικαιολογημένος πάντως. Έρχεται μόνο για εσάς από τη βόρεια Ελλάδα, οπότε έχει καθυστερήσει και είναι δικαιολογημένος! Αναβλήθηκαν τρεις ερωτήσεις και γι’ αυτόν τον λόγο υπολογίσαμε λάθος την ώρα. Απλώς σας ενημερώνω.

Ευχαριστώ πολύ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Βασίλειος Βιλιάρδος):** Θα ολοκληρώσουμε τη συνεδρίαση με την έκτη με αριθμό 1296/1-9-2025 επίκαιρη ερώτηση δεύτερου κύκλου του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Σπυρίδωνα Μπιμπίλα προς τον Υπουργό Ανάπτυξης με θέμα: «H πληθυσμιακή και οικονομική ερήμωση της υπαίθρου στον βόρειο Έβρο».

Έχετε τον λόγο, κύριε συνάδελφε, για την πρωτολογία σας.

**ΣΠΥΡΙΔΩΝ ΜΠΙΜΠΙΛΑΣ:** Χαίρομαι που ήρθατε, κύριε Υπουργέ, παρά τη μικρή καθυστέρηση, αλλά αυτό θεωρείται ανθρώπινο και πρέπει να το λαμβάνουμε σοβαρά υπ’ όψιν και για άλλες καθυστερήσεις. Το λέω επειδή έχουν συμβεί διάφορα στο παρελθόν.

Θέλω να τονίσω το εξής.

Κύριε Υπουργέ, κατά την πρόσφατη επίσκεψή μου στην Ορεστιάδα με αφορμή το 26ο Φεστιβάλ Ερασιτεχνικού Θεάτρου που οργανώνει ο Πολιτιστικός Οργανισμός «Διόνυσος» που προφυλάσσει τον πολιτισμό και φυλάει «Θερμοπύλες» επάνω στην Ορεστιάδα, διαπίστωσα ιδίοις όμμασι τις ανησυχητικές διαστάσεις που λαμβάνει η πληθυσμιακή και οικονομική αποψίλωση της ευρύτερης περιοχής.

Την ίδια στιγμή δέκα χιλιόμετρα περίπου από τα σύνορα στη γείτονα χώρα η Αδριανούπολη εξελίσσεται σε μια μεγαλούπολη, η δε επαρχία της αγγίζει τις τετρακόσιες πενήντα χιλιάδες κατοίκους.

Τα κυριότερα ζητήματα που φορείς και κάτοικοι αναδεικνύουν είναι:

Η ραγδαία μείωση του πληθυσμού. Στην Ορεστιάδα έχουμε μόλις δεκαοκτώ χιλιάδες ανθρώπους, με έντονα φαινόμενα εσωτερικής και εξωτερικής μετανάστευσης ιδιαίτερα στους νέους.

Δεύτερον, η ανεργία και η έλλειψη επαγγελματικών προοπτικών, με συνέπεια τη διαρκή απομάκρυνση του ενεργού πληθυσμού.

Τρίτον, η υποβάθμιση της τριτοβάθμιας εκπαίδευσης, καθώς στην πόλη λειτουργούν πλέον μόνο δύο πανεπιστημιακές σχολές -τώρα θα ανοίξει μία τρίτη-, γεγονός που περιορίζει τη φοιτητική παρουσία και την αναπτυξιακή δυναμική που συνεπάγεται και τέταρτον, η εγκατάλειψη της υπαίθρου με ερημοποίηση ολόκληρων οικισμών και μείωση της αγροτικής παραγωγής, χωρίς αντίβαρο συγκροτημένων πολιτικών στήριξης.

Η αντιμετώπιση των ανωτέρω καθίσταται πλέον μείζον ζήτημα όχι μόνο περιφερειακής πολιτικής, αλλά και εθνικής σημασίας, καθώς ο βόρειος Έβρος είναι ζωτικής σημασίας για την κοινωνική συνοχή, την οικονομική ανάπτυξη και την εθνική μας ασφάλεια.

Ερωτάσθε λοιπόν, πρώτον, ποια μέτρα προτίθεται να λάβει η Κυβέρνηση προς ανάσχεση της πληθυσμιακής αποψίλωσης της Ορεστιάδας και της ευρύτερης περιοχής του Έβρου. Υφίσταται σχεδιασμός για την ενίσχυση της τοπικής οικονομίας και την καταπολέμηση της ανεργίας με κίνητρα για επενδύσεις και θέσεις εργασίας;

Και, δεύτερον, εκπονείται ειδική στρατηγική προς αναζωογόνηση της υπαίθρου στον βόρειο Έβρο, ώστε να ενισχυθούν οι αγροτικές κοινότητες και να υποστηριχθεί η παραμονή και δραστηριοποίηση του ενεργού πληθυσμού στην περιοχή; Ποιο είναι το μέλλον των πανεπιστημιακών σχολών στην Ορεστιάδα;

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιμπίλα.

Κύριε Μπιμπίλα, για ενημέρωσή σας σχετικά με αυτό που είπατε προηγουμένως, είχαμε πει στον Υπουργό να είναι εδώ παρά τέταρτο, ήταν παρά τέταρτο ακριβώς, απλά εμείς τελειώσαμε πιο πριν.

Κύριε Υπουργέ, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Ευχαριστώ, κύριε Πρόεδρε.

Αγαπητέ κύριε συνάδελφε, που σας εκτιμώ ιδιαιτέρως, και εγώ θέλω να αποκαταστήσω λίγο την τάξη. Σύμφωνα με τον προγραμματισμό της Βουλής, ήταν να απαντήσω στη δική σας ερώτηση στις 17.00΄. Επειδή ματαιώθηκε η συζήτηση δύο επίκαιρων ερωτήσεων προηγούμενα, με παρακάλεσαν αν μπορώ να έρθω νωρίτερα, προκειμένου να σας διευκολύνω και εγώ φρόντισα να είμαι στις πέντε παρά τέταρτο. Κανονικά ήταν πέντε, άρα δεν καθυστέρησα, αλλά προσπάθησα να κάνω όσο το δυνατόν γρηγορότερα για να μπορέσω να εξυπηρετήσω και τη λειτουργία της Βουλής και να το κάνουμε όλο πιο βολικό και για εσάς και για την υπηρεσία της Βουλής.

Επιτρέψτε μου, κατ’ αρχάς, να επισημάνω ότι η αναφορά σας σε πληθυσμιακή και οικονομική ερήμωση της υπαίθρου στον βόρειο Έβρο δεν αποδίδει την τρέχουσα πραγματικότητα. Στον Έβρο υλοποιούνται ήδη στοχευμένες δράσεις που ενισχύουν την τοπική οικονομία, στηρίζουν την κοινωνική συνοχή και δημιουργούν βάσιμες προοπτικές για το μέλλον.

Το δημογραφικό αποτελεί ύψιστη προτεραιότητα γι’ αυτήν την Κυβέρνηση, η οποία, αναγνωρίζοντας τη στρατηγική σημασία της περιοχής του Έβρου, έχει θέσει σε εφαρμογή ένα συνεκτικό πλέγμα πολιτικών και μέτρων με οικονομικά κίνητρα εγκατάστασης και ειδικές αναπτυξιακές παρεμβάσεις για την προσέλκυση επενδύσεων, την τόνωση της επιχειρηματικότητας, αλλά και την ενίσχυση της απασχόλησης.

Μια από τις σημαντικότερες δράσεις που βρίσκεται σε εξέλιξη είναι το Πρόγραμμα Δημογραφικής Ανάπτυξης το οποίο υλοποιείται από το Υπουργείο Κοινωνικής Συνοχής και Οικογένειας και το οποίο προβλέπει οικονομική ενίσχυση έως 10.000 ευρώ για όσους μεταφέρουν την κύρια κατοικία τους στους Δήμους Ορεστιάδας, Σουφλίου και Διδυμοτείχου. Η ενίσχυση αυτή λειτουργεί ως ουσιαστικό κίνητρο για μονοπρόσωπα και πολυπρόσωπα νοικοκυριά να εγκατασταθούν στις περιοχές αυτές και να χτίσουν το μέλλον τους εκεί.

Παράλληλα, όπως εξαγγέλθηκε και από τον Πρωθυπουργό στη Διεθνή Έκθεση Θεσσαλονίκης, δρομολογείται η πλήρης απαλλαγή από τον ΕΝΦΙΑ για πρώτες κατοικίες σε παραμεθόριες περιοχές έως χίλιους πεντακόσιους κατοίκους, προσφέροντας ουσιαστική οικονομική ανάσα στα νοικοκυριά και καθιστώντας ελκυστικότερη τη διαβίωση στις περιοχές αυτές.

Συμπληρωματικά, στον πυρήνα της αναπτυξιακής πολιτικής της Κυβέρνησης βρίσκεται το νέο καθεστώς περιοχών ειδικής ενίσχυσης του αναπτυξιακού νόμου, το οποίο υλοποιείται από το Υπουργείο Ανάπτυξης -μιλάω για ένα από τα τρία καθεστώτα του νέου αναπτυξιακού νόμου. Το καθεστώς αυτό στοχεύει στη δημιουργία νέων επενδύσεων, στην αύξηση της απασχόλησης και την τόνωση της τοπικής οικονομίας.

Σημειώνεται μάλιστα ότι στο καθεστώς αυτό υπάγονται επενδυτικά σχέδια από όλες τις κατηγορίες επιχειρήσεων από τις μεγάλες μέχρι και τις πολύ μικρές επιχειρήσεις και τις νεοφυείς, με στόχο τη στήριξη της επιχειρηματικότητας σε αναπτυξιακά ευάλωτες ζώνες.

Η Περιφερειακή Ενότητα Έβρου έχει ήδη ενταχθεί στο καθεστώς αυτό με σκοπό να επιτευχθεί ισορροπημένη και βιώσιμη ανάπτυξη σε αυτή τη στρατηγικής σημασίας εδαφική περιοχή.

Το Υπουργείο Ανάπτυξης επίσης υλοποιεί το Πρόγραμμα «Έξυπνη Μεταποίηση» του Ταμείου Ανάκαμψης, μέσω του οποίου στηρίζονται οι μικρομεσαίες επιχειρήσεις του μεταποιητικού τομέα. Στην Περιφέρεια Ανατολικής Μακεδονίας και Θράκης έχουν ήδη ενταχθεί στη δράση επτά επιχειρήσεις με συνολικό προϋπολογισμό 7,3 εκατομμύρια ευρώ και αιτούμενες επιχορηγήσεις σχεδόν 4,8 εκατομμυρίων ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ένα λεπτό ακόμη, κύριε Πρόεδρε.

Επιπλέον, στην ίδια περιφέρεια λειτουργούν οκτώ επιχειρηματικά πάρκα μεταξύ αυτών στην Ορεστιάδα και στην Αλεξανδρούπολη, όπου υλοποιούνται σημαντικές δράσεις αναβάθμισης των υποδομών, με στόχο την προσέλκυση επενδύσεων, την ενίσχυση της επιχειρηματικότητας και την προώθηση βιώσιμης ανάπτυξης στις τοπικές κοινωνίες.

Σε ό,τι αφορά την απασχόληση -και είναι σημαντικό αυτό που θα σας πω- για την Περιφέρεια Ανατολικής Μακεδονίας και Θράκης υλοποιούνται από το Υπουργείο Εργασίας και τη ΔΥΠΑ στοχευμένα προγράμματα απασχόλησης, όπως το πρόγραμμα στοχευμένων δράσεων απασχόλησης, προεργασίας και ανάπτυξης επιχειρηματικών πρωτοβουλιών χιλίων ανέργων ηλικίας δεκαοκτώ ετών και άνω στην Περιφερειακή Ενότητα του Έβρου, προϋπολογισμού 18,46 εκατομμυρίων ευρώ.

Το πρόγραμμα περιλαμβάνει δράσεις όπως επιχορήγηση επιχειρήσεων για προσλήψεις ανέργων, προεργασία νέων ανέργων, στήριξη επιχειρηματικών πρωτοβουλιών απασχόλησης νέων ελεύθερων επαγγελματιών και ευκαιρίες απασχόλησης για μακροχρόνια ανέργους. Παράλληλα, υλοποιείται πλήθος προγραμμάτων που έχουν ως στόχο τη δημιουργία νέων θέσεων εργασίας πλήρους απασχόλησης.

Όσον αφορά το δεύτερο ερώτημά σας ως προς τον αγροτικό τομέα και τις πανεπιστημιακές σχολές, θα αναφερθώ αναλυτικά στη δευτερολογία μου.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Ευχαριστώ.

Το γεγονός ότι επισημάνατε πάρα πολλά μέτρα που θα γίνουν δείχνει πόσο είχε εγκαταλειφθεί η ύπαιθρος την προηγούμενη περίοδο και δεν είναι ευθύνη μόνο αυτής της Κυβέρνησης, αλλά και των προηγούμενων.

Τα μέτρα για την επιδότηση από 10.000 ευρώ σε κάθε νοικοκυριό και 1.000 ευρώ ανά παιδί που εγκαινίασε η Κυβέρνηση με στόχο τουλάχιστον χιλίους κατοίκους δεν είχαν το αναμενόμενο αντίκτυπο, οπότε χρειάζεται ακόμα πιο γενναία αντιμετώπιση του προβλήματος γι’ αυτήν την κρίσιμη περιοχή για την εθνική ασφάλεια. Όπως γνωρίζετε και εσείς, έχει κλείσει το 5% των σχολείων λόγω έλλειψης των μαθητών εκεί, με μείωση 19% από το 2018.

Τα πρόσφατα μέτρα που εξαγγέλθηκαν είναι θετικά σε σχέση με τους φόρους, τις συντάξεις, τις κατασκευές των κατοικιών, όπως είπατε. Χρειάζονται και άλλα όμως μπροστά στον ορατό κίνδυνο ερήμωσης. Έχουν εγκαταλειφθεί -για όσους επισκέφθηκαν την περιοχή και ξέρω ότι τώρα τελευταία πολλοί φορείς της Κυβέρνησης επισκέπτονται την περιοχή- ολόκληροι αγροί που παρήγαγαν ηλίανθο.

Χρειάζονται λοιπόν και άλλα μέτρα, όπως εκσυγχρονισμός των σιδηροδρομικών και οδικών δικτύων για να συνδεθεί ο Έβρος με άλλες περιοχές της Ελλάδας εύκολα και με τα Βαλκάνια, ώστε να μειωθεί το κόστος μεταφορών και η κινητικότητα, ενίσχυση του τοπικού οδικού δικτύου της ύδρευσης, της ψηφιακής σύνδεσης και κοινωφελών υποδομών, ενίσχυση του επιδοτούμενου relocation μετεγκατάστασης κατοίκων, ενίσχυση πρωτοβουλιών όπως αυτή της Φουρνά που έγινε στην Ευρυτανία με επιδοτήσεις από την τοπική αυτοδιοίκηση, συνεργασίες με την τοπική Εκκλησία και τις ΜΚΟ για κοινωνική στήριξη νέων οικογενειών, ενίσχυση του σχολείου με πολιτιστικές και εκπαιδευτικές δράσεις για να γίνει, τέλος, πόλος έλξης.

Επίσης, εδώ θα σταθώ πολύ στον Πολιτιστικό Οργανισμό «Διόνυσος». Δεν ξέρω αν τον ξέρετε. Είναι ένας οργανισμός που εδώ και είκοσι επτά χρόνια κρατάει «Θερμοπύλες», παράγει πολιτισμό σε αυτήν την ακριτική περιοχή. Εγώ τον επισκέπτομαι τακτικά λόγω του ότι είμαι στις επιτροπές της ερασιτεχνικής αυτής εκδήλωσης.

Αυτός ο οργανισμός επί είκοσι επτά χρόνια δεν είχε επιδοτηθεί ποτέ και τώρα για πρώτη φορά μετά από τόσες πιέσεις πήρε μόλις 17.000 ευρώ για να κάνει αυτό το φεστιβάλ το οποίο κρατάει δέκα μέρες, έχει άπειρους καλεσμένους, πάρα πολλούς γνωστούς ηθοποιούς. Έχουν έρθει εκεί κατά καιρούς η Σμάρω Στεφανίδου, η Ροζίτα Σώκου, η Δανδουλάκη, πάρα πολλοί ηθοποιοί προσπαθούν να τονώσουν την επαρχία.

Επομένως, πρέπει το κράτος να επιδοτήσει, ειδικά, αυτό τον οργανισμό που ασχολείται τόσο πολύ για να κρατάει τον κόσμο εκεί. Θέλει, μάλιστα, τώρα να κάνει ένα φεστιβάλ, που να φωνάξει τους ελληνόφωνους θιάσους από όλη τη γη. Πώς να το κάνει άμα δεν έχει χρήματα;

Τέλος, ανάπτυξη οικολογικών, αγροτουριστικών και περιβαλλοντικών πρωτοβουλιών, όπως συνεταιριστικές μονάδες, προβολή τοπικών προϊόντων, πολιτιστικών χαρακτηριστικών και τουριστικού ενδιαφέροντος. Όσοι πάνε στο Διδυμότειχο και στο Σουφλί βλέπουν τι τουριστικό ενδιαφέρον έχουν αυτές οι τοποθεσίες, αλλά δυστυχώς δεν έχουμε πάρα πολλούς κατοίκους πια. Σημειωτέον, στα σύνορα αγοράζονται πάρα πολλά σπίτια από Βούλγαρους που τα κάνουν Spa, για να έρχονται οι Βούλγαροι και να κάνουν εδώ τα Spa τους. Δεν το κάνουν οι Έλληνες αυτό, το κάνουν οι Βούλγαροι.

Τέλος, δημιουργία εθνικού ολοκληρωμένου σχεδίου μέσω συντονισμένου διατοπικού πλάνου και με μεγάλη υποστήριξη της τοπικής επιχειρηματικότητας, γενναίες νεανικές επιδοτήσεις -και άλλες, λοιπόν, εκτός αυτών που μας αναφέρατε- και εκσυγχρονισμός δομών πρωτοβάθμιας υγείας και δημόσιας διοίκησης. Μόνο έτσι θα κρατήσουμε αυτό τον πληθυσμό εκεί. Είναι πολύ ζωτικής σημασίας η ακριτική Ελλάδα για εμάς, για όλους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Μπιμπίλα.

Κύριε Υφυπουργέ, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Ευχαριστώ πολύ, κύριε συνάδελφε.

Για τον «Διόνυσο», όχι δεν ήξερα. Αν είχατε αναφερθεί στον «Διόνυσο» με το ερώτημά σας, θα είχα ανατρέξει, θα προσπαθούσα να μάθω τι εστί «Διόνυσος». Το βέβαιο, όμως, είναι ότι δεν αμφισβητώ καθόλου όλα αυτά που λέτε για την πολύ σημαντική πολιτιστική δράση που μπορεί να έχει.

Είναι θετικό το γεγονός, όπως λέτε, ότι μετά από πολλά χρόνια ενισχύθηκε, άρα αυτό σημαίνει ότι υπήρξε ενέργεια εκ μέρους της Κυβέρνησης και εδώ είμαστε για να το συζητήσουμε. Εγώ θα το μεταφέρω, τουλάχιστον, στην αρμόδια Υπουργό και στον Υφυπουργό, προκειμένου να ενισχυθεί ακόμα περισσότερο αυτός ο πολιτιστικός σύλλογος.

Από την άλλη μεριά, επίσης είμαι χαρούμενος, αγαπητέ συνάδελφε, γιατί αναγνωρίζετε ότι τα μέτρα που παίρνει η Κυβέρνηση και αυτά που ανακοίνωσε και αυτά που πήρε το προηγούμενο χρονικό διάστημα, είναι στη σωστή κατεύθυνση. Εργαζόμαστε καθημερινά και συστηματικά για όλες τις περιοχές της Ελλάδας και ιδιαίτερα για τις μειονεκτικές και παραμεθόριες περιοχές. Είναι ευχάριστο ότι το αναγνωρίζετε.

Βεβαίως, προφανώς, δεν υποστηρίζω ότι λύσαμε όλα τα προβλήματα. Υποστηρίζω, όμως, ότι υπάρχει συνεκτικό σχέδιο, υπάρχει χρηματοδότηση και υπάρχει και ένα χρονοδιάγραμμα και στο τέλος θα κριθούμε από τα έργα που θα έχουν ολοκληρωθεί και όχι από συνθήματα, ενδεχομένως, που εκφράζονται από διάφορες πλευρές.

Σε ό,τι αφορά το δεύτερο ερώτημά σας από την επίκαιρη ερώτηση, θα μου επιτρέψετε να επισημάνω τα εξής: Στον σχεδιασμό του Υπουργείου Αγροτικής Ανάπτυξης έχει ενσωματωθεί μια ολοκληρωμένη στρατηγική προσέγγιση για την ικανοποίηση των αναγκών των παραγωγών αλλά και των κατοίκων των αγροτικών περιοχών της χώρας, που υποστηρίζεται από τους σημαντικούς πόρους του Προγράμματος Αγροτικής Ανάπτυξης 2014-2022 και ενδυναμώνεται περαιτέρω στο Εθνικό Στρατηγικό Σχέδιο για τη Νέα Κοινή Αγροτική Πολιτική 2023-2027.

Ορισμένες από τις εμβληματικές δράσεις με αναπτυξιακό και κοινωνικό πρόσωπο αφορούν: Στην αντιμετώπιση της προβληματικής δημογραφικής σύνθεσης και γήρανσης του πληθυσμού των ορεινών και μειονεκτικών περιοχών μέσα από τα προγράμματα των νέων αγροτών. Στην παροχή κινήτρων για ιδιωτικές επενδύσεις στον πρωτογενή τομέα -τα γνωστά σχέδια βελτίωσης- και στη μεταποίηση γεωργικών προϊόντων. Στην ενεργοποίηση σημαντικών χρηματοδοτικών εργαλείων διευκόλυνσης της πρόσβασης των παραγωγών σε χρηματοδότηση από τις τράπεζες με ευνοϊκούς όρους. Στη στήριξη του εισοδήματος των γεωργών αλλά και των κτηνοτρόφων των ορεινών και μειονεκτικών περιοχών της χώρας μας, μέσα από το σημαντικής χρηματοδοτικής βαρύτητας Πρόγραμμα της Εξισωτικής Αποζημίωσης. Στη διάθεση σημαντικών πόρων για ιδιωτικές και δημόσιες παρεμβάσεις των τοπικών προγραμμάτων LEADER με στόχο την ενθάρρυνση ιδιωτικών επενδύσεων στον αγροτουρισμό, στη βιοτεχνία, στην οικοτεχνία και στη μεταποίηση αλλά και δημόσιων έργων ανάπλασης οικισμών -φωτισμού, ύδρευσης, αποχέτευσης, ανάδειξη της φυσικής, αγροτικής και πολιτιστικής κληρονομιάς-, καθώς και έργων βασικών υποδομών για την εξυπηρέτηση του τοπικού πληθυσμού. Αναφερθήκατε και εσείς σε σχέση με αυτές τις βασικές υποδομές.

Στη νέα, μάλιστα, προγραμματική περίοδο το LEADER περιλαμβάνει αντίστοιχες παρεμβάσεις σε πενήντα νέα τοπικά προγράμματα, με στόχο να δοθεί ακόμη μεγαλύτερη ώθηση και ανάπτυξη των αγροτικών μας περιοχών.

Εξίσου σημαντικές είναι οι ενισχύσεις που χορηγούνται στο πλαίσιο των γεωργικοπεριβαλλοντικών δράσεων για την ορθολογική διαχείριση των φυσικών πόρων στη γεωργία. Ο σχεδιασμός περιλαμβάνει την υλοποίηση μεγάλου αριθμού μικρών και μεγάλων δημόσιων εγγειοβελτιωτικών και αρδευτικών έργων με χρηματοδότηση τόσο από το Πρόγραμμα Αγροτικής Ανάπτυξης και το Στρατηγικό Σχέδιο για την Κοινή Αγροτική Πολιτική, όσο και από το Ταμείο Ανάκαμψης μέσω του εμβληματικού προγράμματος «Ύδωρ 2.0».

Έρχομαι στο ερώτημά σας για τις πανεπιστημιακές σχολές. Στην Ορεστιάδα λειτουργεί ήδη η Σχολή Επιστημών Γεωπονίας και Δασολογίας με δύο πλήρως στελεχωμένα τμήματα, στα οποία προστέθηκαν πρόσφατα δύο ακόμη πλήρως στελεχωμένα τμήματα από τη Σχολή Γεωτεχνικών Επιστημών του ΔΙΠΑΕ.

Επιπλέον, αναμένεται η έκδοση προεδρικού διατάγματος για την ίδρυση Τμήματος Κτηνιατρικής στη Σχολή Επιστημών Υγείας του Δημοκρίτειου Πανεπιστημίου με έδρα την Ορεστιάδα, γεγονός που θα αναβαθμίσει αποφασιστικά το ακαδημαϊκό αποτύπωμα της πόλης.

Από το ακαδημαϊκό έτος 2025-2026 θα λειτουργήσει το νέο Τμήμα Νοσηλευτικής στη Σχολή Επιστημών Υγείας του ΔΠΘ με έδρα την Αλεξανδρούπολη, ενώ στο Διδυμότειχο λειτουργεί ήδη εδώ και δύο χρόνια Τμήμα Ψυχολογίας με πλήρη κάλυψη θέσεων.

Όπως γίνεται αντιληπτό, λοιπόν, η στρατηγική μας για τον Έβρο συνδυάζει την αγροτική ανάπτυξη με την εκπαίδευση και την έρευνα, ενώ ταυτόχρονα δημιουργεί επενδυτικές ευκαιρίες, νέες θέσεις εργασίας και ισχυρά κίνητρα παραμονής. Στόχος μας είναι ο βόρειος Έβρος και η ευρύτερη περιοχή του να ανακτήσουν την ελκυστικότητά τους.

Με τις παρεμβάσεις μας, λοιπόν, αυτές αποδεικνύουμε ότι η ανάπτυξη και οι ευκαιρίες μπορούν να φτάσουν παντού, δίνοντας σε κάθε νέο άνθρωπο λόγο να ονειρευτεί, να μείνει και να προοδεύσει στον τόπο του.

Σίγουρα εξακολουθούν τα προβλήματα να είναι πολλά. Μένουν ακόμη περισσότερα να γίνουν εκ μέρους της Κυβέρνησης. Εδώ είμαστε, για να κάνουμε το καθήκον μας και το 2027 να κριθούμε όλοι από τον ελληνικό λαό.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Πριν ολοκληρώσουμε, μία ανακοίνωση στο Σώμα.

Η Διαρκής Επιτροπή Κοινωνικών Υποθέσεων καταθέτει τις εκθέσεις της στα σχέδια νόμων του Υπουργείου Υγείας: α) Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας σχετικά με τη συνεργασία στους διάφορους τομείς της υγειονομικής περίθαλψης» και β) «Κύρωση της Τροποποιητικής Συμφωνίας της Συμφωνίας μεταξύ των Κυβερνήσεων της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα της δημόσιας υγείας».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 17.02΄ λύεται η συνεδρίαση για αύριο, ημέρα Τρίτη 9 Σεπτεμβρίου 2025 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**